
Capitolul 1 


Jenny făcea ultimele retușuri la o înregistrare video, încercând să 
nu se lase întreruptă de nimic. Charlotte, la pupitrul de comandă, 
ştia că trebuia să spună celor care veneau să discute cu ea că era 
plecată; desigur, tuturor, cu excepţia lui Jake. 

Charlotte era nouă — terminase de curând cursurile şcolii de 
secretariat. Jenny spera că, în timp, aceasta avea să devină o bună 
recepționeră. Pentru moment, nu dorea de la ea decât să procedeze 
cu tact și discernământ și să reușească să ţină la depărtare pe oricine 
ar fi putut-o întrerupe din lucru. 

În mod normal, putea lucra intens ore în șir, făcând abstracţie de 
tot ce se-ntâmpla în jur — dar nu și de data aceasta. 

Luna trecută îl rugase pe Jake să-i dea un proiect nou la care să 
lucreze — o adevărată provocare. Iar el îi dăduse contractul cu 
Madison. 

Hamburgeri! 

Cum să te entuziasmeze ideea de a realiza filme educative pentru 
un lanţ de fast food? Și totuși, în sfârșit, marea scenă de final! 

Chifteaua din carne de vită, fierbinte, aburindă, pe o 
chiflă — suculentă, apetisantă, îmbietoare. Ah! La naiba! Ar fi putut 
să jure că tăiase imaginea aceea: lada de gunoi care se profila atât de 
clar pe fundal. 

Se trânti o ușă, zgâlțâind parcă toată clădirea. 

Jenny tresări, iar inima începu să-i bată cu putere. 

Jake! 

Toţi ceilalți deschideau uşa ușor, numai el intra întotdeauna ca 
o furtună. Odată, îi spusese că ar trebui montate amortizoare de 
cauciuc la ușă, dar el ridicase nepăsător din umeri, râzând. Jenny 
ajunsese să creadă că nici nu-și dădea seama de zgomotul pe care-l 
făcea. Sau ... poate că-și dădea seama foarte bine și-i plăcea efectul 
creat. 

— Vreun mesaj, Charlotte? 

Vocea era pe măsura întregii lui făpturi: prea puternică, prea 
agresivă. Se auzea clar din biroul alăturat. 

În orice caz, nu putea trece neobservat. Or, Jane tocmai asta 
vroia să facă: să-l ignore, așa că se concentră din nou asupra imaginii 
hamburgerului Madison. 

— Jennifer? 

Strigase încă înainte de a ajunge la ușa ei. Cum să ignori o 
asemenea voce? Probabil că se aștepta ca ea să lase orice altceva și să 
alerge în întâmpinarea lui, să vadă ce dorește. Era deja obișnuită cu 
asta și, în mod normal, n-o mai deranja, dar în ultima vreme... 

Părul lung, castaniu îi căzu peste faţă, când își aplecă din nou 
capul asupra imaginii, încercând să se concentreze. Dacă întrerupea 
acum, trebuia să reia de la început pentru a reintra în atmosferă și a 
găsi expresia cea mai potrivită pentru această ultimă scenă. 

— Jennifer? 

Ajunsese deja în dreptul biroului ei, înalt ca un turn. Jenny apăsă 
pe butonul de pauză și privi cum imaginea îngheață pe monitor. 

— Cum ai rezolvat cu filmul despre Eglinton pe care ti l-am dat? 

Se aplecă peste biroul ei pentru a vedea mai bine monitorul. 
Atunci, Jenny închise calculatorul și privi spre el, repetându-și că nu 
din cauza apropierii de el simte că i se taie respiraţia. Era plin de 
viață, de energie, sexi și parcă făcea totul din jurul lui să palpite de 
viață. Nu era frumos, dar figura lui, cu tenul măsliniu pe care râsul 
și încruntările înscriseseră linii pronunţate și cu trăsături destul de 
aspre avea un farmec aparte. 

În preajma lui, viaţa era pur și simplu fascinantă. Pentru Jenny, 
zilele de lucru erau mai palpitante decât zilele în care era liberă, deși 
de un an de zile, de când Jake îl angajase pe Hans ca fotograf, nu 
mai fusese atât de mult solicitată. Până atunci, ea îl însoțea pe Jake 
pe teren, apoi totul s-a schimbat. Chiar se gândise serios să renunţe 
la slujbă când Hans a început s-o înlocuiască pe teren, la cererea lui 
Jake. 

Nu prea știa ce-o făcuse să rămână, acceptându-și noul rol, dar 
suferind îngrozitor de fiecare dată când îl vedea pe Jake plecând 
însoţit de Hans. Câteodată, îi venea să urle la el, dar Jake nu era 
omul în fața căruia să ai câștig de cauză. 

Ca acum, de exemplu: era hotărât să discute despre Eglinton, 
fără să-i pese că ea era concentrată asupra altui subiect. 

Monica nu vedea niciodată latura aceasta enervantă, exasperantă 
a lui Jake Austin. Biata Monica, nu știa la ce se expunea începând o 
idilă cu acest bărbat cu figura aspră, ca a unui animal de pradă. 

Era înalt și suplu, pulsând de o energie care făcuse din 

Compania Austin Media una din cele mai de succes companii 
producătoare de filme documentare de pe coasta de vest a Canadei. 

Se-ntâlnea cu Monica de şase luni, adică de când mașina lui 
Jenny se defectase și el o dusese acasă cu a lui. Cu obișnuita lui 
dezinvoltură, o întrebase despre ultimul ei iubit, Wayne. 
Întotdeauna se interesa de iubiții ei; de obicei, Jenny se concentra 
pentru a-și ascunde neplăcerea de a aborda un astfel de subiect, 
folosind ce tactică îi era mai la îndemână. 

De data aceea, se folosise de colega ei de cameră, Monica. Ştia că 
aceasta era acasă, așa că-l invitase pe Jake la o cafea, intenţionând ca, 
astfel, să-i distragă puţin atenţia. 

Monica tocmai citea o carte când au ajuns ei. Jenny a făcut 
prezentările și, privindu-i pe rând, după o clipă, se simţise deja în 
plus: între cei doi se năștea o idilă. 

Jake o privea atent, ca și cum i-ar fi citit gândurile. 

— Filmul ...îi reaminti el, scoțând un cartuș video din aparatul 
de filmat în timp ce vorbea. 

— L-am luat acasă aseară. 

-—$i...? 

Jennifer crezuse cândva că ochii căprui erau plini de căldură și 
blânzi; ai lui, însă, nu erau. Erau câteodată reci, câteodată privirea 
lor te ardea, dar rareori erau blânzi. Acum, privirea lor era 
pătrunzătoare, încercând parcă să nu lase să-i scape nimic, 
stingherind-o, căci era conștientă că taiorul, uşor deranjat, lăsa să se 
vadă mai mult decât și-ar fi dorit din bluza mulată. 

După cinci ani, ar fi trebuit să se fi obișnuit deja cu modul în care 
privirea lui îi fixa la un moment dat corpul, atent la fiecare detaliu. 

— Filmul ... Da, cred că va fi un documentar bun. 

— Poţi scrie scenariul. 

— La faţa locului? 

Jack îi privi timp de câteva clipe stânjenitoare chipul deodată 
luminat, apoi merse la biroul lui din extremitatea cealaltă a încăperii 
şi-ncepu să sorteze niște hârtii. 

— Nu e nevoie să mergi acolo... Vei avea banda video, pista 
sonoră ... Am discutat cu Chris Eglinton în această 
dimineaţă — despre planurile, ideile lui și am înregistrat totul. Vei 
vedea și tu. Poţi să-ţi faci o idee despre ceea ce face, ca apoi să 
schiţezi o primă versiune a comentariului — aș vrea-o până mâine. 

Degetele lor se atinseră ușor când luă banda din mâna lui, dar 
Jenny era hotărâtă să nu dea atenţie senzatiei ciudate pe care o 
încerca. 

— Nu pot fi gata până mâine, Jake. Am de terminat filmul pentru 
Madison și în seara aceasta nu pot sta mult — mă-ntâlnesc cu Wayne. 

— Amână-l — te va ierta. Te rog, Jennifer. 

Jennifer. Era singurul care-i spunea așa. Îi amintea de Lance; 
nu-i făcea deloc plăcere acea amintire, dar cel puţin o ferea să cadă 
în capcana unei povești romantice cu Jake. 

— Jenny? se auzi vocea Charlottei din încăperea alăturată. La 
telefon ... sau ... ai spus să nu te întrerup... 

Jake pufăi, dându-și ochii peste cap, exasperat. Jenny ridică din 
umeri, zâmbind și ea. Ineficienţa secretarei devenise un subiect 
zilnic de glume între ei. 

— Preia mesajul, Charlotte! strigă ea, întrebându-se dacă biata 
fată va învăţa vreodată să folosească interfonul. 

— Nu, nu răspunde, spuse Jake. 

— Cu timpul, se va obişnui. E tânără, încercă ea să aplaneze 

situaţia, fără însă să-i zâmbească — în definitiv, era supărată pe el: va 
mai merge și ea vreodată pe teren, sau Hans îi va uzurpa mereu 
locul? 

Între timp, ridică receptorul și răspunse pe un ton de rutină. 

— Jenny Winslow la telefon. 

— George Dobson. M-am gândit că te găsesc la numărul acesta. 
Încă mai lucrezi pentru căpetenia de trib Haida ? 

Jenny ridică repede privirea spre Jake, apoi și-o mută. După cât 
era de încruntat, parcă ar fi auzit ce spunea George. 

— Nu se poate! George, unde ești? E atât de mult de când nu 
ne-am văzut! 

Jake se-ntoarse cu spatele, cu un gest de nerăbdare. 

— Sunt în Alaska; mă pregătesc să iau avionul; voi fi mâine în 
Vancouver. 

— Adevărat?! Mâine?! Deși Jake o privea acum din nou, nu-și putu 
stăpâni entuziasmul. Abia aştept! Îţi dai seama cât a trecut? 

Își vedea rar familia, iar George era cea mai apropiată persoană 
dintre toţi. 

— Stiu. Te-am neglijat, Jenny, dar a trebuit să-mi rezolv 
problemele. Mâine sunt la tine și poţi să mă certi cât vrei. Luăm cina 
împreună, nu-i așa? 

— Sigur că da. Ai spus cumva Alaska? 

— Îţi explic mâine. Te sun la serviciu. 

După care închise telefonul. 

— Să te ia naiba, George, mormăi ea, zâmbind, gândindu-se că 
rămăsese aceeași din copilărie — întotdeauna imprevizibilă. 

— George?! întrebă Jake. Cine naiba e? 

Jenny zâmbea, imaginându-și-l pe Jake în costumul tradițional al 

strămoşilor Haida. 

— Ce-ai spus? încercă ea să câștige putin timp, pentru a putea 
evalua mai bine starea lui de spirit. 

— George ... ÎI înșeli pe Wayne? Ai uitat că iei masa cu Wayne? 

— Ar trebui să ştii mai bine, doar mă ţii sub observaţie. Faci un 
documentar despre mine? Mă-ndoiesc că există vreun interes pentru 
așa ceva pe piaţă. 

— Nu uita de comentariul pentru film, spuse el încruntat, după 
care plecă. 

Jenny ezită dacă să arunce spre el cu ceva, sau să râdă. În cele din 
urmă râse, gândindu-se la George: mică de statură, blondă, foarte 
feminină, așadar, neconstituind niciun fel de competiţie pentru 
Wayne. 

Pesemne că Jake o auzise râzând, după gestul nervos pe care-l 
făcu spre Hans, astfel încât acesta își luă cât putu de repede 
aparatele și dispăru pe ușă. 

Toată lumea sărea să ducă la îndeplinire comenzile lui Jake. Ce 
om arogant și temperamental! Tare i-ar plăcea să-i spună într-o bună 
zi ce crede despre el! 

Îi telefonă lui Wayne înainte de a-și relua lucrul. 

— În legătură cu seara aceasta ... 

— Nu, Jenny, nu-mi spune că nu poţi! E ceva special! 

— Nu, minţi ea. Numai că trebuie să merg la bibliotecă, să studiez 
ceva. Ai putea să mă iei de acolo? Pe la șapte ... 

Planul ei pentru seara aceea fusese cu totul altul: intenţionase 
să-l roage pe Jake să plece mai devreme, ca să aibă timp să se 
relaxeze o oră la saună, dar acum se părea că totul eșuase. 

Wayne era cu totul diferit de Jake. Acesta din urmă exercita o 

atracţie periculoasă, provocându-i întotdeauna emoţii — fie că era 
vorba de entuziasm, sau de furie. Și ea era o fire temperamentală, 
dar avea grijă să nu-și piardă controlul în faţa lui, mai ales că părea 
s-o pândească mereu pentru a-i găsi un punct slab care să-i creeze 
un avantaj asupra ei. 

Jake era convins că între ea și Wayne era o poveste de dragoste, 
dar se înșela; erau doar prieteni. leşeau împreună de câteva luni, de 
când Wayne apăruse la ușa ei, cu un aer ușor stânjenit. 

— Tocmai m-am întors din Caraibe. Apoi se prezentă repede, ca 
și cum i-ar fi fost teamă să nu-i închidă ușa în nas. Am predat la un 
institut tehnic acolo; am lucrat impreună cu tatăl tău. 

Jenny deschisese ușa larg, primindu-l cu plăcere. Scrisorile 
lunare ale mamei sale se răriseră de când terminase școala, iar Jenny 
se agăță chiar şi de acest punct firav de relaţie indirectă ca surogat 
de legătură de familie. 

Acesta fusese începutul și, de atunci, se întâlniseră regulat. De 
cele mai multe ori, Jenny asculta problemele lui legate de găsirea 
unei slujbe, dar seara aceasta urma să fie deosebită: Wayne 
sărbătorea obţinerea unui contract de doi ani ca profesor în Arabia 
Saudită. Wayne era tipul de prieten care-i convenea de minune: nu 
vroia un iubit sau un soț. Văzuse destule dezastre. George, de 
exemplu, deși George fusese îndrăgostită de Scott; și-acum, era 
singură, umblând peste tot, căutând ceva. 

Nu, ei nu i se va întâmpla așa. Chiar dacă Wayne pleca, avea 
perspectiva vacanței și nu intenţiona să se întristeze din cauza 
acestei despărțiri. 

Se gândea la vacanţă în timp ce răsfoia un tom voluminos. 
Rezervase deja bilet pentru Caraibe, ca să-și viziteze părinţii. De 

când terminase facultatea, ei se obișnuiseră să meargă în vacanţă în 
insula Fiji, așa că nu-i mai văzuse de câţiva ani. 

Le va telefona ca să-i anunţe ora sosirii, se va îmbarca — din 
păcate, călătorea cu avionul, nemaiavând timp să meargă cu 
autobuzul sau pe mare — apoi, la aeroport .... 

Fii realistă, Jenny! Părinţii nu vor veni s-o întâmpine la aeroport. 
Va lua un taxi, iar când va ajunge acasă, mama ei o va săruta fără 
prea mare căldură, iar tatăl o va privi nedumerit, ca şi cum n-ar fi fost 
sigur de unde o cunoaște. 

Se concentră asupra cărții, până când nu se mai gândi deloc la 
părinţi. Când Wayne veni s-o ia, încă mai era înconjurată de cărți și 
de hârtii, dar strânse totul imediat, hotărâtă să facă din acea seară 
una cât putea de plăcută. 

După cină, Wayne parcă mașina într-un loc de unde puteau 
admira oceanul. Golful Englez era luminat de luna plină și Jenny, 
cuibărită în braţele lui, privea argintiul cu care razele se reflectau în 
apă. Sărutul lui era plăcut, dar în niciun caz ceva care să-i tulbure 
liniștea minţii sau a inimii. Acel clar de lună îi amintea mai degrabă 
de Lance — amintiri amare, dureroase. 

Oricâţi bărbaţi ar exista, întotdeauna gândul o ducea la Lance. 
Simti deodată nevoia să fie singură. Wayne îi mângâia părul lung, 
dar se retrase când o simţi tremurând. 

— Ți-e frig? Te duc acasă, să te odihnești. 

Îi zâmbi lui Wayne, îl sărută la despărțire, dar în faţa ochilor ei 
persista imaginea trecutului. 

Durere. Trădare. Pierdere. La naiba! Era hotărâtă să nu se mai 
implice niciodată în vreo relaţie atât încât să sufere! Va urma 
exemplul lui Jake și va întrerupe orice legătură înainte de a deveni 

prea serioasă. Viaţa amoroasă a lui Jake era tot atât de variată ca 
filmele la care lucra. Câteodată îl suspecta că-și schimba partenera la 
terminarea fiecărui proiect important. Bruneta fusese pe perioada 
seriei legate de ecologie. Roșcata trebuie să fi fost în preajma 
alegerilor, când Jake realiza emisiuni politice. Monica ... Aceasta 
durase mai mult decât celelalte. 

De ce naiba îi venea să plângă? 

Apartamentul era cufundat în beznă; singura lumină venea de la 
cifrele de pe cadranul ceasului digital din living. Monica era cu Jake 
și era posibil să nu vină toată noaptea. Monica și Jake. Pesemne că 
erau la casa lui din oraș, ea cu braţele încolăcite în jurul umerilor lui 
aţi, iar el privind- o cu ochi strălucitori. 

Mersese și ea, o dată, la casa lui, împreună cu alţii, la o petrecere. 
Încă mai avea totul clar în fata ochilor. Stătuse la un moment dat în 
faţa unei ferestre privind marea, bărcile și portul, iar Jake dansa cu 
iubita lui de-atunci. 

Oare acum, cu Monica, dansa, sau făcea dragoste? 

Își puse un pahar cu Cola și merse în dormitorul ei, unde își 
instalase o masă de lucru. Începuse deja să lucreze, când auzi ușa de 
la intrare, apoi vocile în șoaptă, mai întâi a lui Jake, apoi a Monicăi. 
Privea cuvintele pe care le scrisese pentru comentariul filmului, dar 
acestea își pierduseră sensul. Vocile lor îi invadau spaţiul de lucru și 
nu mai era capabilă să se concentreze. 

Îi era foame, dar, ca să ajungă la bucătărie, trebuia să treacă pe 
lângă ei, ori asta ar fi însemnat ca Jake s-o privească de parcă și-ar fi 
dat seama că o deranja să-i vadă împreună. Așadar, stinse lumina și 
se culcă. În living era liniște; pesemne că Monica îi răspundea la 
sărut. De ce naiba nu plecau, de ce trebuia să facă asta acolo? 

Adormi într-un târziu. 

— Hei, somnoroaso, trezește-te! Nu poţi dormi la nesfârșit. 

Se trezi cu o tresărire, la auzul vocii Monicăi și se-mbrăcă în fugă. 
Mai avu timp, înainte să plece, să bea o gură de cafea și s-o audă pe 
Monica spunând că weekendul acela mergea cu Jake în Victoria, la 
un unchi al acestuia. 

— Da, şi eu cred că voi pleca, minţi Jenny, ieșind. 

În drum spre serviciu, văzu un panou mare cu imaginea unui 
hamburger apetisant din care se mușcase o dată. 

Ar fi putut spune, până în cele mai mici amănunte, cum se crease 
acea imagine. 

Era foarte posibil să nu mai mănânce niciodată în viaţă un 
hamburger! 


Capitolul 2 


Jenny puse materialul la care lucrase pe biroul lui Jake, 
încercând să oprească teancul de hârtii care începuseră să alunece 
ameninţător. 

— Eglinton? întrebă el, ridicându-și privirea, cu receptorul proptit 
sub bărbie. 

Îi dădu impresia lui Jenny că e încordat și obosit. 

— Ai un mesaj pe birou. Mută receptorul, tentat de a închide, ca 
și cum așteptase mult timp. Jennifer, am vrut să ....Alo? Da, sunt 
Jake. Uite ce vroiam să întreb, există cumva posibilitatea de a 
devansa puţin programarea la prospectele pentru muzeu? 

Jenny se duse spre biroul ei și luă biletul cu scrisul școlăresc al 
Charlottei. 

"Cina la ora șapte. Ia-mă de la Holiday Inn. Cu dragoste, 
George." 

— Mesajul era în telefon înainte de a veni eu de dimineaţă, veni 
imediat Charlotte să-i explice, sperând o oarecare detaliere a 
subiectului din partea lui Jenny, dar trebuind să se mulțumească 

doar cu un "Mulţumesc" din partea ei. 

George era exact terapia de care avea nevoie. În preajma 
verișoarei ei, îi revenea întotdeauna spiritul de aventură, în numele 
copilăriei lor presărate cu tot felul de pozne făcute 
împreună — tentativa de a naviga în ambarcaţia tatălui ei, luată fără 
a-i cere permisiunea, vinderea unor obiecte dragi ale mătușii 
Georgina, pe care le găsiseră în pod ... 

Jake se ridicase de la locul lui și se— ndrepta spre ea. 

— S-ar putea, totuși, să terminăm la timp, dacă fac rost de 
exemplarele din tipar ... 

Se sprijini cu o mână de biroul lui — o mână suplă, cu pielea de 
culoare închisă, cu un inel de argint la degetul mic al mâinii stângi. 

— Poţi să te-nchizi aici și să-ncepi să lucrezi, spuse ea, privindu-l 
cu un zâmbet. Am să-i spun Charlottei să-mi transmită mie toate 
apelurile pentru tine. Lasă orice altceva câteva zile. 

Jake își trecu mâna prin păr, apoi privi lung buzele ei. 

— Cum își închipuie acest George că te vei duce să-l iei? De 
obicei, bărbaţii vin să te ia. Ce s-a-ntâmplat cu Wayne? 

— Încep să fiu din ce în ce mai convinsă că aduni material 
documentar pentru un film despre viaţa mea sentimentală. 

Jake se încordă brusc, vârându-și adânc mâna în buzunar. 

— Nu lași să transpară nimic ... ești închisă ca o stridie. 

— Îmi plac stridiile. 

— Cred și eu — sunt exact stilul tău. Nu știu nimic mai mult 
despre tine decât în prima zi când ai venit. 

— Dar ce anume ai vrea să ştii, Jake? 

Îi atinse uşor părul, iar licărul din privirea lui părea să spună că 
ştie cât de greu îi vine să nu tresară. 

— Se perindă tot felul de bărbaţi, mormăi el, fără ca vreunul să se 
apropie de tine. Bine, păstrează-ţi secretele. Hai să ne ocupăm de 
Eglinton. 

Jenny se relaxă și aruncă biletul lui George la coș; văzu privirea 
lui Jake urmărind traseul biletului, fără a face vreun comentariu. 

— Expediția de alpinism? Mi se pare că materialul are un 
potenţial deosebit. 

Începură să discute, iar ideile lor, efervescente, se ciocneau, se 
completau, nășteau alte idei. Nu mai rămăsese aproape nimic din 
materialul făcut de ea noaptea trecută, dar se așteptase la așa 
ceva — de fapt, acesta își făcuse datoria de a constitui punctul de 
pornire de la care să-și organizeze gândurile și să creeze mai 
departe. 

Poate asta o făcea să rămână să lucreze acolo — momentele de 
creație împreună cu Jack, când el uita s-o privească în stilul lui 
cercetător, ciudat, iar ea se simţea relaxată, cu bucuria de a lucra cu 
el. 

— N-aş putea să vin și eu pe teren? Cuvintele îi ieșiseră înainte de 
a le putea cenzura. Aș vrea să mai filmez. De la venirea lui Hans, sunt 
numai în studio. 

— Nu se poate, Jennifer. Am nevoie de tine aici; e prea mult de 
lucru. Pe douăzeci ... 

— Voi fi în vacanţă, atunci. 

— Vroiam să discut cu tine și despre asta. Azi, mai târziu, vom sta 
puţin de vorbă despre câteva lucruri. 

Bineînţeles, nu reușiră. Jake trebui să plece la Primărie, pentru 
un film cu caracter educativ despre consiliul municipal, iar Jenny 
rămase până la ora șase. Avea mult prea multe de făcut. Nu va putea 


ARTIST ŞI PESCAR 19 


termina într-o săptămână, până la vacanţă — decât dacă abandona 
proiectul Madison. 

Deocamdată, nu vroia să se mai gândească la nimic legat de 
lucru, mai ales la faptul că era posibil să fie nevoită să-și amâne din 
nou vacanţa. 

Nu vroia să se gândească decât la George. O revedea după mulţi 
ani, de când practic dispăruse din familie. Trimisese cărți poștale din 
Franța, vederi scrise în grabă din Grecia. Jenny citea printre rânduri 
singurătatea ei, dorul după Scott. 

Și totuși, în seara aceasta, George arăta plină de viaţă și de 
optimism, aşa cum fusese dintotdeauna; părul scurt, blond, îi 
încadra chipul în formă de inimă, iar zâmbetul îi era malitios și 
poznaș. 

— George, arăţi grozav! Ti-ai vopsit părul în șuviţe — e superb. 

— Ce vezi tu, sunt fire argintii. Vino, stai aici. În curând voi 
împlini treizeci de ani, după care urmează panta descendentă. Mai 
bine povesteşte-mi despre tine — despre iubiții tăi. 

— Nimeni în mod deosebit. Deși, nu-l vei putea face niciodată pe 
Jake să creadă așa ceva — e convins că sunt femeia fatală. 

— Apropo de Jake, cum e cu serviciul? Încă îti mai place ceea ce 
faci? 

— Nu intenţionez să caut altceva. 

— Mi se pare mie, sau e o ușoară notă de nemulțumire? 

— Ţi-ai dat seama imediat, nu-i așa? Poate am o uşoară neliniște; 
da, sunt puţin neliniștită. 

— Și Jake al tău? 

— Jake nu e al meu și nici n-aș vrea. 

Ecoul cuvintelor o făcu pe o femeie care stătea la o masă în 

spatele lui George să-ntoarcă repede capul spre ele, curioasă. 

— Să ştii că bunicul lui a fost, cu adevărat, căpetenie Haida... 

George își dădu la o parte buclele care-i cădeau pe frunte, 
privind-o cu atenţie. 

— Jenny, eşti pe jumătate îndrăgostită, se vede după voce. 

Jenny își trecu mâna prin păr, cu un gest nervos, evitându-i 
privirea. Ca de obicei, nu-i putea ascunde nimic lui George. 
Întotdeauna Jake lăsase asupra ei o impresie mai puternică decât ar 
fi fost normal, dar în ultimul timp fusese chiar obsedată de el și 
inima îi bătea cu putere de fiecare dată când îl vedea apropiindu-se. 

— Ce avem bun aici? încercă ea să schimbe subiectul, luând 
meniul. Ce-ai comandat? 

— Vino cu mine în Alaska; merg pe mare. 

— În Alaska? Pe mare? 

Repetase mecanic, fără a fi, practic, atentă. 

— Încearcă somonul la cuptor. 

În tonul ei era o uşoară urmă de nerăbdare. 

— Pe mare?! Parcă abia atunci începea să conștientizeze sensul 
cuvintelor. În a cui ambarcaţie? 

— Scott şi cu mine am cumpărat o barcă puţin înainte ca ... el să 
aibă acel atac cardiac. Barca e în Alaska, iar acum vreau să navighez 
cu ea pe mare. Somon la cuptor, se adresă ea chelneriţei. 

Jenny își amintea cât de impulsivă era verișoara ei, iar acest plan 
semăna teribil de bine cu o escapadă din copilăria lor. 

— Eşti sigură că știi ce faci? 

— Absolut. Scott și cu mine vroiam să navigăm spre sud, dar 
Scott... N-am ştiut ce să fac, dar apoi am rugat pe cei din port s-o 
depoziteze pe uscat... Apoi am încercat să dau uitării toată 

povestea. 

Un bărbat înalt, în costum, trecu pe lângă masa lor privind-o pe 
George ca și cum ar fi cunoscut-o, dar aceasta îl ignoră. 

— N-ai vândut-o? 

— Nu. Și acum vreau să fac acea călătorie pe mare. 

— Din Alaska? Singură? Între timp, bărbatul cel înalt se așezase la 
o masă vizavi de ele şi încă mai încerca să atragă atentia lui George. 
Individul acela pare să te cunoască ... acela, cu costumul maro. 

— Are camera lângă a mea. Mă tot întâlnesc cu el, iar el tot 
încearcă să înceapă o conversaţie. Voi naviga singură dacă va trebui, 
dar de ce nu vrei să vii cu mine? Să mă scoţi din necazuri, ca pe 
vremuri. 

— Glumești! Niciodată nu te-am scos din necaz — mai degrabă, tu 
m-ai vârât în tot felul de încurcături! Of, nu pot, George. 

— Eşti sigură? George nu era persoana care să accepte un refuz 
atât de ușor, așa că insistă în continuare. Mai gândește-te. De cât 
timp lucrezi acolo? 

— De cinci ani. 

Chiar atât de mult trecuse de când păşise pentru prima dată în 
studioul lui Jake?! Căuta de lucru și, după ce încercase la toate 
ziarele şi posturile de radio, cu diploma ei nou-nouţă în 
specialitatea scriere creativă, obținută la Universitatea Victoria, acum 
începuse să incerce la adresele din Pagini aurii, convinsă că oricine 
realiza filme documentare trebuia să aibă nevoie de cineva care să 
scrie scenarii. 

Urcase trei etaje până în biroul lui Jake. Intrase imediat după ce 
ieşise cineva și se trezise în plin haos: hârtii, schițe, cutii cu 
materiale... și Jake. 

— Sunt ocupat, o informase el fără pic de politeţe. Ce dorești? 

— De lucru. 

Știuse imediat că acela era locul potrivit pentru ea, că vroia să 
lucreze pentru acel individ. Simţise nevoia să se apropie de el, să 
vadă la ce lucra, să trăiască și ea acel entuziasm pe care el îl emana. 

— Încearcă la serviciul de contabilitate de jos. Poate au nevoie de 
cineva. 

— Nu atât de mult ca dumneavoastră, replică ea, privind cu 
subînteles la haosul din jur. 

Vocea lui George o făcu să revină la realitate. 

— O să-ți petreci restul vieţii lucrând pentru acel inidivid? Poţi 
lucra pe cont propriu, sau călători și filma. . . 

— Am o lună de vacanță, începu ea să cedeze. Cât durează ca să 
vii din Alaska? 

— Nu am un program special. Era clar că își modifica pe loc 
planul pentru a se plia posibilităţilor de mișcare ale lui Jenny. Am 
putea ajunge în Insula Vancouver într-o lună. 

— Ar trebui să intru în vacanță săptămâna viitoare. Mă gândeam 
să-mi vizitez părinţii. 

— Te așteaptă mătușa Sally? 

— Nu ... În definitiv, nu mă hotărâsem. În plus, mă tot aştept ca 
Jake să mă anunţe că nu pot să plec. 

Se mai întâmplase de câteva ori s-o roage să-și amâne concediul. 

— Anulează biletul şi spune-i șefului tău că-ţi dai demisia dacă nu 
te lasă să-ți iei vacanţă. Vino pentru o lună, apoi, dacă hotărăști să 
mai rămâi, putem naviga spre sud, spre Caraibe, ca să faci o vizită 
mătușii Sally şi unchiului Herb. 

Ce vacanță! Era exact ce-i trebuia: o experiență nouă, ceva în care 

să nu fie nici urmă de Jake. 

Mai târziu, când ajunse acasă, văzu mașina lui Jake parcată în faţa 
casei, ceea ce însemna că-l va găsi cu Monica în braţe pe canapeaua 
din living. 

Dar, când îl văzu împingând-o ușor la o parte și ridicându-se 
imediat ce o auzi intrând, îi trecu prin minte, fără să vrea, că timpul 
Monicăi expirase. 

— Nu te-a adus acasă? întrebă el, cu mâinile vârâte adânc în 
buzunare. Nu l-ai educat prea bine. 

— Voi mai lucra la asta. Bună, Monica. 

— FI e noul iubit, sau unul mai vechi care a reapărut? speculă 
Jake, urmând-o. 

— Cine? întrebă Monica, încă mai stând pe canapea, cu o figură 
indecent de mulțumită, lăsând să se vadă clar că fusese sărutată 
nebunește. 

— Vroiam să discut cu tine, Jennifer. 

— Despre George? 

— Nu. Despre concediul tău. 

Jenny se aștepta la așa ceva. Își așeză haina cu mișcări lente pe 
umeraș, așteptând continuarea. 

— Va trebui să mai aștepți până pornim cu filmul despre 
Eglinton. Nu mă pot dispensa de tine până atunci. 

Jenny intră în chicinetă. Hans își luase zece zile libere chiar luna 
trecută, pe când ea aștepta de câţiva ani fără să-și poată lua mai mult 
de câte un weekend prelungit din când în când. Și-acum, iar să 
aştepte?! Ce-ar face Jake dacă pur și simplu ar pleca în vacanță și 
l-ar lăsa? Doar n-avea cum s-o oprească, decât dacă o concedia. 
N-avea decât! Poate așa şi-ar da seama cât de mult lucra și cât de 

mare nevoie avea de ea. 

— Jennifer?! 

Era o oarecare îngrijorare în vocea lui. Foarte bine! O merita. 

Ușa bucătăriei se-nchise în urma ei şi Jake nu o urmă înăuntru. 
Veni, în schimb, Monica, după câteva clipe. 

— Faci cafea, Jenny? Vrea și Jake. 

— Fierb apă pentru ceai — e doar pentru o ceașcă. 

l-ar fi turnat-o bucuroasă în cap și pe aceea. 

Monica începu să facă ea cafeaua, zâmbind visător. 

— Mă mărit cu el, Jenny. 

Inima lui Jenny tresări dureros. 

— Te-a cerut în căsătorie? 

— Nu încă, dar o va face. A făcut câteva aluzii și am de gând să 
accept imediat. ÎL iubesc, Jenny, nu e nimeni ca el. 

Monica o îmbrăţișă repede, apoi merse înapoi la iubitul ei. 

Nu, nu era stilul lui Jake — el nu se căsătorea cu iubitele lui; le 
ținea la distanţă, se amuza cu ele, apoi le lăsa să plece. 

Simţea ceva între durere și furie la gândul că Jake și Monica 
aveau să se căsătorească. În orice caz, pentru ea va fi şi mai greu. 
Nici când o părăsise Lance nu suferise atât. Scăpat de sub control, 
gândul ajunse la copiii pe care-i vor avea, la ce fel de tată va fi 
Jake... .Arătau bine împreună: el brunet, puternic, iar ea fragilă și 
blondă. Ochii i se umplură de lacrimi. Simţea nevoia să fugă undeva 
departe de ei. Oricum, n-ar fi putut să-și justifice lacrimile, mai ales 
fată de Jake. Încercă să se calmeze. 

Dacă Jake ceruse cafea la acea oră, însemna că intenţiona să se 
întoarcă la lucru. Oare Monica își dădea seama de asta? 

Poate că, totuși, Monica se înșela. Nu era stilul lui să facă aluzii, 

sau chiar să se căsătorească. 

Jennifer. Întotdeauna o strigase așa, ca și cum ar fi fost diferit de 
toți ceilalți. Câteodată, se-ntreba dacă vroia să spună că și pentru el 
însemna o persoană aparte. De multe ori o privea de parcă ar fi 
dorit-o, dar el dorea atât de multe femei... În niciun caz n-avea de 
gând să fie şi ea una dintre multele lui cuceriri. 

Era un lucru bun că-i spunea Jennifer. Asta îi amintea de Lance 
şi o făcea să fie prudentă. 

Lance ... Avea șaptesprezece ani și era îndrăgostită nebunește 
de el. Îi oferise cu bucurie tot ce-i ceruse și cunoscuse în brațele lui 
fericirea și extazul feminităţii nou descoperite. Iar el îi spusese că e 
femeia pe care și-o dorise întotdeauna. Nu fusese nevoie de 
promisiuni de căsătorie — Jenny știa că Lance va fi al ei pentru 
totdeauna. Pentru totdeauna ... până în seara în care îi spusese că 
aștepta un copil — copilul lor. 

După aceea, urmă singurătatea, pustiul acela imens dinăuntrul 
ei. Mătușa Georgina o găsise plângând o dată, după care Jenny se 
abținuse de a mai plânge și ridicase un zid în jurul durerii ei, până 
ce abia o mai simti. 

Nici acum nu va plânge. De fapt, nu era decât o închipuire că 
uneori o atingea cu o oarecare tandrete; nu, el nici n-ar fi știut 
ce-nseamnă așa ceva. 

Jenny ieși încet din bucătărie și, ajungând în vestibul, își luă 
haina încercând să nu facă niciun zgomot. 

— Unde pleci? 

Jake era deja lângă ea, ca un tigru la pândă. 

— De ce? 

Jack râse, dar era evident că era iritat. 

— Răspunde-mi, Jennifer, nu încerca să te eschivezi. Unde pleci? 

— Să mă plimb. 

Nu-i păsa cât de mult îl înfuria. Ea însăși avea o respiraţie rapidă 
şi neregulată și era gata să rostească, poate, ceva ce n-ar fi vrut 
niciodată. 

— Îmi pare rău, Jennifer, dar nimeni altcineva nu poate să 
pregătească filmul. Imediat ce terminăm, poţi pleca — poţi chiar 
să-ți iei o săptămână în plus, dacă vrei. 

— Nu sunt supărată. Lasă-mă să trec, te rog. les puţin. 

Se aşeză şi mai înverșunat în faţa ei. 

— E târziu; nu poţi umbla singură pe străzile Vancouverului 
noaptea. 

— Oare?! M-am făcut fetiţă mare, Jake! 

— E gata cafeaua! se auzi vocea Monicăi din living. 

O prinse strâns de braţ, încercând s-o rețină. 

— Jennifer ... 

— Ce te face să crezi că voi fi singură? 

Ce-l enerva atât de mult și-l făcea atât de hotărât s-o reţină în 
casă? 

Apăru și Monica și-l luă imediat de braţ pe Jake. 

— Ies doar puţin. Ne vedem mai târziu. 

Apoi ieși grăbită, lăsând-o pe Monica strâns lipită de brațul lui. 

Se urcă în mașină și merse la studio. Era vineri seara — în niciun 
caz momentul potrivit pentru lucru, dar știa că n-ar fi putut face 
altceva. De altfel, unde ar fi putut să meargă, să fie singură? Așadar, 
încercă să se convingă că vrea să lucreze. 

Nu se-ntrerupse nici când auzi cheia în ușă. Se calmase de-acum 
și nu-i mai păsa dacă Jake se însoară sau nu. Totuși, nu ridică 

privirea, pentru că nu se simţea chiar atât de calmă. 

— Credeam că ești cu George ... sau cu Wayne... spuse el din 
prag, privind-o gânditor. 

Jenny își înclină capul, părul ei lung ascunzându-i chipul; apăsă 
pe tastă pentru a printa pagina de pe ecran și zgomotul făcut de 
imprimantă umplu liniștea lăsată de tăcerea ei. 

— Ar trebui să fii în pat, Jennifer. 

— La fel şi tu. 

Tot nu-l privi, dar aproape că auzea zâmbetul de pe chipul lui. 

— Cred că suntem amândoi nebuni, spuse el, atingându-i ușor 
umărul în trecere spre biroul lui. Apoi, se așeză la planșeta din 
extremitatea cealaltă a studioului și începu să schiţeze ceva, ca și 
când i-ar fi fost teamă să nu piardă cine știe ce idee importantă dacă 
n-o așternea imediat pe hârtie. 

Lucrară fără să-și vorbească mai mult de o oră. Când Jenny făcu 
un ceai, Jake păru nici să nu observe cana care apăru lângă el, deși 
mai târziu bău din ea, cu un gest mecanic. 

Schita ceva, trăgând preocupat niște linii, iar Jenny rămase lângă 
el câteva clipe după ce-i aduse cana. Simţea nevoia să-l atingă, să-l 
facă s-o privească, dar atunci, ar fi trebuit să răspundă întrebării 
mute din privirea lui — "Da, Jennifer, ce dorești?" Cum n-ar fi știut 
ce să-i răspundă, se-ntoarse din nou la biroul ei și-ncepu să caute 
din nou informaţii pe Internet. 

După câteva minute, se uită din nou spre el și-l văzu scoţându-și 
haina și aruncând-o spre un scaun din apropiere, fără să controleze 
unde căzuse. Continuă să-i privească umerii încordaţi, rezistând 
impulsului de a merge la el să-l reconforteze. 

Nu-nţelegea ce se-ntâmpla cu ea. În toti aceşti ani reușise să-și 

stăpânească atracţia faţă de el și-acum, deodată, nu se putea abţine 
de a-l privi și de a-l dori. 

Jake nu observă când îi ridică haina de jos și i-o agăţă în cuierul 
de lângă ușă și doar când era deja îmbrăcată, gata de plecare, ridică 
privirea spre ea. 

— Mergi acasă? 

De-abia atunci lăsă creionul din mână și se rezemă de spătarul 
scaunului, ca și cum ar fi resimțit întreaga oboseală. 

— Da. Vin şi mâine. 

— Eu, nu. Plec în Victoria în weekend. 

— Stiu de la Monica. 

— Vrei să te duc acasă? 

Se ridică imediat și-și luă haina de unde Jenny îi indică printr-un 
gest. 

— Nu, nu trebuie, sunt cu mașina. Lucrează mai departe. 

— Nu ... am avut o idee și a trebuit s-o materializez, să n-o pierd. 
Acum, totul e în regulă. Jennifer, te-ai purtat cam ciudat în ultimele 
zile. Ai păţit ceva? 

— Sunt bine. Întâlnirea cu George a fost o surpriză. 

Confuzia provocată de nume funcţionă și de data aceasta, după 
cum Jake se încruntă. 

— Jake? 

— Da ..., răspunse el, cu un aer absent. 

Jenny ezită, dar, în cele din urmă, întrebă; trebuia să știe. 

— Te căsătorești cu Monica? 

Privirea îndreptată asupra ei avea o expresie de nedescifrat. Cu 
gesturi mecanice, Jenny își încheia și descheia nasturii de sus de la 
haină. 

— Dacă mă căsătoresc cu Monica?! repetă el încet, pe gânduri. 
Da, probabil că da. 

Jenny nu răspunse. Crezuse că era pregătită, dar de fapt, nu 
crezuse că era adevărat. Simţea cum mușchii feţei devin rigizi și 
singura ei spaimă era acum să nu lase să se observe nimic. 

— Jennifer ... 

Deschise ușa și ieşi repede; trebuia să plece cât mai departe de 
el. 

— Noapte bună, Jake. 


Capitolul 3 


Jake dădu ușa de perete și intră în birou, cărând geanta de umăr 
și aparatul de filmat, în timp ce pardesiul îi atârna pe braţ. 

Din încăperea alăturată, Jenny încetă de a mai privi în gol spre 
notițele din fata ei, în încercarea zadarnică de a se concentra. Îl 
așteptase toată dimineaţa să apară. 

Degeaba își repetase că nu-i păsa cu cine se însoară Jake. Nu știa 
nici ea exact când, dar înainte de răsăritul zorilor, recunoscuse, în 
sfârșit, că nu putea suporta să-l vadă în postura de soţ al Monicăi. 
Habar n-avea cum se-ntâmplase, dar se îndrăgostise de Jake. Acum, 
trebuia să plece cât mai departe de el. Din fericire, George îi oferea 
o cale de ieșire. 

— Jennifer, unde ești? 

— Aici, în bibliotecă. 

Jake apăru, ud de ploaie, dar cu un zâmbet larg, abia așteptând 
să-i spună ceva. 

— Jake, trebuie să-ţi vorbesc în legătură cu... 

— Am făcut un film grozav cu demonstraţia de la 

Primărie — uită-te la banda video! 

— Ce demonstraţie?! 

— A apărut o delegaţie la Primărie și au adus cu ei o vacă pe care 
au băgat-o în sălile de consiliu — protestau împotriva amplasării 
unui abator în cartierul lor. Până la urmă, totul a degenerat într-un 
adevărat haos. Erau acolo poliţie, consilieri municipali, însuși 
primarul! Unul dintre demonstranți a aruncat cu apă în Gerstch și 
acum Gerstch îl dă în judecată. Suporterii lui Gerstch pichetează 
sediul primăriei. 

— Şi vaca? 

— Am impresia că vaca a fost arestată. În orice caz, știrea va fi dată 
la buletinul de știri, în seara aceasta. Deja am vândut filmul ambelor 
reţele de televiziune. 

— Ce circ! 

— Te rog, pregătește banda; am nevoie de o variantă scurtă, cam 
de cinci minute, pentru televiziune — vestea senzaţională, 
comentariul, știi tu, procesul de rutină. Apoi, te rog, trimite-mi-o. 
Acum plec la North Shore. Da, Charlotte. Ce este? 

Aceasta se tot învârtea în jurul lui, cu un teanc de hârtii în mână. 

— A telefonat de două ori avocatul tău — are nevoie să-i semnezi 
un contract. 

— Sună-l și spune-i că trec pe la el mâine dimineaţă. 

— A sunat şi Monica. 

— O sun mai târziu; amintește-mi când mă-ntorc. Nu, nu-mi mai 
spune restul... E ceva ce nu poate să aștepte până mâine? 

- Nu... 

— Atunci, lasă-le pentru mâine. Azi sunt prea ocupat. Jennifer, ai 
tu grijă de tot ce trebuie rezolvat urgent. 

— Jake ... — Trebuia să termine odată, să-l facă s-o asculte. Jake, 
trebuie să vorbesc cu tine. Acum! 

— Nu, nu acum, mâine. Am plecat! 

— Jake, nu poate aștepta. 

— Imposibil. Dacă e atât de urgent, sună-mă diseară acasă. 
Charlotte, trimite niște flori Monicăi și un bilet din partea mea. 

Jenny îl urma atât de aproape, fu cât pe ce să se ciocnească de el 
când se opri brusc. Deodată, o privi cu atenţie. 

— Ce face George? 

— E bine. Charlotte așteaptă să-i dictezi biletul pentru Monica. 

— Ah, da ... Scrie: "Scuză-mă, draga mea. Diseară nu sunt liber. 
Mulţumesc pentru acest weekend minunat. Cu dragoste, Jake." 
Sună bine? o întrebă el pe Jenny, zâmbind. 

Charlotte se-ntoarse cu spatele și imediat și Jake. Dacă nu-l oprea 
acum, cine ştie peste câte zile avea să mai apară o nouă ocazie. 
Înainte de a-și da bine seama ce face, începu să strige: 

— Jake! Îmi dau demisia! 

Brusc, se lăsă o tăcere grea, în care ecoul cuvintelor ei încă părea 
captiv. Charlotte rămase cu gura deschisă, într-un gest involuntar, 
iar Jake, fără a spune un cuvânt, o înșfăcă de braţ și o târî, din trei 
pași, până în studio, unde închise ușa furios, trântind-o. 

— Gata, ai reușit să-mi atragi atenţia. Acum, spune ce dorești de 
fapt. 

Jenny respiră adânc. Tintuită de privirea lui mai amenințătoare 
ca oricând, în fața acelei figuri încrâncenate, îi venea mai greu să 
găsească un ton hotărât. 

— Dă-mi drumul, Jake! Mă doare braţul! Ai auzit ce-am spus: îmi 
dau demisia. Plec. 

— Nu se poate. Nu te las. 

— Nu mă poți opri, insistă ea pe un ton exprimând o siguranță 
de sine pe care era departe de a o simți. 

Slăbise strânsoarea din jurul braţului ei, dar era clar că avea s-o 
reia, cu și mai multă putere, la cea mai mică tentativă a ei de a face 
vreo mișcare. 

— Bun, să trecem la subiect. Care îţi e nemulțumirea? 

"Nemulțumirea?!" dădu din cap nedumerită, apoi furioasă. 

— Încerc să-ți spun de azi- dimineaţă că-mi dau demisia, dar nu 
găsești o clipă liberă ca să mă lași să rostesc două vorbe. 

— Până acum, nu cred să fi avut vreo problemă în această 
privinţă... Presupun că e vorba despre vacanţă. Sincer, nu știu cum 
ne putem descurca ... 

— Nu despre nenorocita aia de vacanţă e vorba! Deși, poate că, în 
parte, este și asta ... dar mai sunt și altele ... Oricum, nu mai are 
nicio importanță acum. Plec. Termin de organizat pentru Eglinton, 
apoi plec. 

Niciodată nu-l mai văzuse atât de descumpănit; tăcea, privind-o 
lung, ca și cum nu știa cum să abordeze această situaţie. Jenny trebui 
să lupte cu ea însăși pentru a nu-și schimba hotărârea. 

În camera alăturată, Charlotte telefona la florărie pentru a dicata 
mesajul de dragoste pe care Monica urma să-l primească împreună 
cu florile. Chiar dacă ea rămânea, tot nu s-ar fi schimbat nimic în 
această privință. Încercă să vorbească pe un ton neutru, strict 
profesional. 

— Erai în drum spre North Shore, nu-i așa? 

— La dracu' cu North Shore! explodă el. Despre ce naiba e vorba? 
Ţi-a oferit altcineva un post? Cât, Jennifer? Cât ţi s-a oferit? Dacă vrei 

o mărire de salariu .... 

— Nu este vorba de bani și nici despre alt post. 

— Atunci ce este, pentru Dumnezeu? 

Se întoarse cu spatele și făcu furios câțiva pași, apoi veni din nou 
spre ea, apropiindu-se de data aceasta prea mult, tot trupul lui 
emanând valuri de violenţă greu stăpânită și de frustrare. 

— Jake, nu mai tipa la mine! 

Nu-l mai văzuse niciodată atât de furios. Chiar dacă respiră adânc 
și se strădui să vorbească pe un ton calm, străfulgerările privirii lui 
arătau că nu era cu nimic mai liniștit. 

— De ce pleci? 

— Plec într-o călătorie pe mare; cu George. 

— Din nou, George? Bine, du-te și distrează-te, du-te în 
nenorocita aia de vacanţă, dar încetează cu prostia asta cu demisia. 
Nu poţi pleca de tot! 

Când se apropie și mai mult de ea, Jenny se dădu înapoi câţiva 
pași, în jurul biroului, prăbușindu-se pe scaun; simţea că îi e rău din 
cauza acelei tensiuni în care se afla, trebuind să-l audă pe Jake 
țipând la ea şi trebuind ea însăși să tipe. 

— Chiar plec definitiv. Nu mă mai întorc. 

— Așa, simplu ...!? 

Făcu un gest larg cu braţul, spre biroul ei , spre masa la care 
lucraseră atât de des împreună. Fără să vrea, Jenny ridică privirea 
spre ochii lui și surprinse o neașteptată expresie de vulnerabilitate, 
mascată repede. 

— Cinci ani — și pleci așa, pur și simplu ...? 

— De săptămâna viitoare, am o lună de vacanţă. Mi-ai promis-o 
din iarna trecută. În ianuarie, ai spus că... 

— Ştiu foarte bine ce-am spus! 

— Nu mai tipa! îl rugă, ea însăși ţipând. 

Nici el nu-și cobori tonul când îi răspunse. 

— Eşti prost dispusă astăzi, doamna mea, așa e? Ce ai? 

— Uite cine vorbește! Umbli ca un leu în cușcă și ... tot la fel și 
ragi! 

După ce măsură încăperea în lung și în lat, Jack veni din nou 
lângă ea. 

— Te măriţi cu acest George? O prinse de umeri și o scutură 
scurt. Jennifer, te măriți? 

— La naiba, Jake! Dă-mi drumul! Mă doare! În plus, nu e treaba 
ta. 

Se smuci din mâinile lui, trântind scaunul pe care era așezată. 

— Te căsătoreşti cu George? 

Jenny nu-și putu stăpâni un râs nervos. 

— Nu cred că George îmi va propune. 

Zâmbetul îi muri pe buze, văzând cum faţa i se întunecă de furie. 
Pentru o clipă, avu impresia că va exploda pur și simplu. Apoi, Jack 
făcu un pas înapoi și figura i se relaxă, căpătând expresia unei măști. 

— Nu cred, spuse el pe un ton lipsit de viaţă. Dacă ar fi reușit 
cineva să treacă dincolo de atitudinea ta rezervată, mi-aş fi dat 
seama. O privi atent, încruntat. Așadar, ce este? Nu e stilul tău să 
amesteci viaţa sentimentală și cariera. Trebuie să fie şi altceva. 

Tot mutând locul unor hârtii pe birou, Jenny reuși să adopte un 
ton indiferent, aproape plictisit. 

— Dacă te amuză să faci tot felul de speculaţii, n-ai decât să 
continui. 

— Jennifer, nu se poate să pleci în necunoscut cu un bărbat 

oarecare — nu e stilul tău, să te implici într-o aventură ieftină. 

— leftină ... Se ridică și-l privi furioasă, în timp ce aparenţa lui de 
calm se destrăma, de asemenea. Ascultă, Jack, nu ești 
supraveghetorul meu! Şi-n plus, ești ultimul care să vorbească 
despre aventuri ieftine! 

— Ei bine, cineva trebuie să fie supraveghetorul tău! Arunci la 
gunoi carieră — totul — pentru o poveste de dragoste siropoasă. 
Părinţii tăi ştiu ce faci? 

Părinţii ei! Închise ochii de durere; își imagina că părinţilor ei 
le-ar păsa. 

— Nu mai sunt un copil; am douăzeci și opt de ani. 

— Păcat că n-ai un comportament adecvat vârstei. 

— Mulţumesc. De fapt, puţin îţi pasă de mine, nu te gândești 
decât la tine — îţi dau peste cap toate termenele cu plecarea mea. 

— Asta nu exprimă nici pe departe ce-ar însemna așa ceva. Ar fi 
un adevărat haos, o ştii bine. Cum naiba ...? 

— Nu mai înjura! 

— Bine. Respiră adânc, apoi continuă. Cum propui să fac ca să te 
înlocuiesc? La naiba, Jennifer! E nevoie de tine aici. 

— Ceea ce vrei să spui, de fapt, este că nu prea ar fi nimeni 
altcineva dispus să renunte la vacanțe, weekenduri și seri, doar ca tu 
să-ți poţi respecta angajamentele. Spui că renunţ la carieră. De fapt, 
la ce renunţ? La o muncă de salahor! Nu mai merg pe teren. Nu mai 
filmez altceva decât nişte hamburgeri unsuroși. Jake, acum câțiva ani 
n-ai fi acceptat așa un gunoi. Faci din ce în ce mai mult, fără să te 
mai intereseze calitatea. Îmi pasezi mie toată munca urâtă și grea, iar 
tu şi Hans luaţi tot ce pare mai interesant. Ai progresat în ceea ce 
privește cantitatea, dar nu în privința calității. 

Urmă o tăcere grea, timp în care Jake o privi lung, neobișnuit de 
palid la față. 

— Dacă asta ai simţit, trebuia să fi spus cu mult timp în urmă, nu 
să-ţi ascunzi gândurile în spatele ochilor acelora verzi. 

— Jake, eu nu ... 

Jake deja ieșise, închizând pentru prima dată ușa încet, dar în 
gestul lui era ceva atât de hotărât și decisiv, încât pur și simplu o 
opri să iasă după el. 

Nici măcar nu ştia ce culoare aveau ochii ei — erau căprui. 

Știuse că era o greșeală să înceapă o discuţie cu el; știuse că nu 
se va putea abţine și va spune mai mult decât ar fi vrut. Acum îi era 
rău. ÎL văzuse de multe ori furios pe Jake, deși, de cele mai multe ori, 
faţă de alţii. El nu ezitase niciodată să spună ce gândea în faţa oricui. 
Pe când ea, indiferent ce spusese el, se abţinuse de la orice replici 
furioase. 

Se-ntâlni cu George la prânz. 

— Simt că innebunesc! se plânse aceasta. Am o listă de 
cumpărături lungă de un kilometru pentru barca mea și nu găsesc 
aproape jumătate din lucrurile de care am nevoie. Felinare, de 
exemplu. Nu mi-aș fi închipuit că într-un oraș atât de mare ca acesta, 
să nu găsești felinare din alamă! Te simţi bine? Cum a primit şeful 
vestea? 

— Prost. Încă îmi ard urechile de atâtea țipete. 

— Mi-era oarecum teamă să nu te răzgândești în ultima clipă. 
Povestește-mi în detaliu — cum s-a petrecut scena cea mare? 

— Exact cum ai spus ... chiar a fost o scenă ... La început a 
crezut că-l șantajez din cauza vacanței, apoi m-a acuzat că am fost 
tentată de un alt post și era gata să-mi ofere mai mulți bani. 

— Mult mai mulți ? Dacă te vroia neapărat .... 

— N-am discutat suma. Figura furioasă, frustrată a lui Jake îi 
persista în minte. l-am spus că merg într-o călătorie pe mare cu tine, 
iar el m-a întrebat dacă am de gând să mă și mărit cu tine. 

George aproape se înecă. 

— Am spus doar George, explică Jenny, ca o scuză. 

— De ce l-ai lăsat să creadă asta? 

— Ce importanţă are cu cine crede că sunt? 

— Era gelos, spuse George cu satisfacţie. 

— Sigur că nu era gelos! spuse ea roșind, amintindu-și felul în 
care o privea, conștient de feminitatea ei. Schimbă femeile cum 
schimbi tu pantofii. Cred că, uneori, puteam foarte uşor să devin și 
eu una dintre ele. 

— ÎL iubeşti, nu-i așa? 

— Nu!!! negă ea mult prea repede și mult prea vehement. 

— De asta vii cu mine, Jenny? Dacă îl iubești, n-ar trebui să fugi. 

— Nu, nu de-asta ... Am senzaţia că mi se irosește viaţa ... parcă 
doar asist cum alții își trăiesc viaţa. Wayne e în Arabia Saudită, mama 
și tata — în Caraibe, Chris Eglinton face ascensiuni ... 

"Si Jake şi Monica ..." dar asta rămase doar în mintea ei. 

— Care Chris? 

— Un oarecare ... facem un documentar despre el. 

— Așadar, a venit și rândul lui Jenny? 

— Da. 

Trebuia să nu uite lucrul acesta și să nu cedeze în hotărârea 
luată, deși Jake avea să facă tot posibilul să-i îngreuneze situaţia. 

Da, îl iubea, dar avea să-i treacă. Nu dorise acest lucru ... 
dragostea aducea numai durere. 

— Ne vedem săptămâna viitoare, îi spusese lui Lance când o 
condusese acasă la mătușa ei în acea ultimă seară. 

Fl încuviinţă din cap, fără a spune nimic, ceea ce o făcuse să 
simtă brusc o teamă. ÎI cuprinsese cu braţele, se strânsese la pieptul 
lui, repetându-i cât de mult îl iubea, ca și cum i-ar fi fost teamă că nu 
ştia. 

Fusese ultima oară când îl mai văzuse. 

Detaşându-se de amintiri, își dădu seama că George o privea cu 
atenţie. Stabiliseră deja programul: urmau să se întâlnească la 
aeroport duminica următoare, de unde George urma să vină s-o ia 
cu o maşină închiriată. 

Avea să fie o săptămână agitată, în care vroia să termine tot ce 
avea de făcut pentru Jake. Dar, poate că fiind atât de ocupată, va 
evita o altă confruntare cu el. 

Lucră toată după-amiaza la bibliotecă și nu se întoarse la birou 
decât seara, după ce se asigură că mașina lui nu era în parcare. Poate 
că nu se întorsese încă de la North Shore, sau poate că avocatul 
reușise să-l determine să semneze toate acele acte de care avea 
nevoie. De când Jake câștigase acel premiu pentru filmul despre 
rasa Swiftsure, devenise din ce în ce mai ocupat, copleșit de 
contracte comerciale, fiindu-i aproape imposibil să mai lucreze la 
proiectele interesante și creative de care se ocupase în primii patru 
ani când o angajase pe ea. 

Totul se întâmplase deodată: premiul, numărul mare de 
contracte comerciale, angajarea lui Hans ca asistent al lui Jake, 
nemulțumirea ei și, de fapt, și a lui Jake. Succesul acela comercial nu 
făcuse decât să-l împiedice de a mai face muncă de creaţie, 
ocupându-i cea mai mare parte a timpului cu programări și politică. 

Părea că e incapabil să refuze un contract, oricât de neinteresant era. 
Le accepta pe toate, apoi îi pasa ei tot ce era mai rău. 

Hamburgeri! 

Trebuia neapărat să plece, să-și dovedească măcar sieși că poate 
mai mult decât să lucreze la resturile pe care i le arunca Jake, sau ... 
să-i privească pe Jake și Monica. 

Nu crezuse niciodată că se va căsători cu una din individele cu 
care se tot întâlnea. 

Oare chiar își deschisese sufletul în faţa Monicăi? Jake — artistul, 
bărbatul atât de sensibil și de pasional. De fiecare dată când îl văzuse 
cu o femeie, avusese impresia că nu-și deschisese complet sufletul 
faţă de respectiva. 

Și totuși, pe ea o lăsase să vadă partea secretă a personalității lui. 
Era o nebunie, dar avea impresia că știa despre el lucruri pe care 
nimeni altcineva nu le știa. 

Într-un fel, poate că fusese mai aproape de el decât oricare din 
femeile cu care se-ntâlnea. 

Oare Monica știa că plânsese în noaptea în care murise bunicul 
lui? Jenny fusese cu el în birou, în noaptea aceea; stătuseră amândoi 
pe întuneric și-l ascultase povestind tot felul de amintiri, ea însăși 
plângând. 

Era timpul să plece de lângă el; începea să devină o obsesie 
pentru ea. 

Îi simţi prezenţa încă înainte de a intra în birou. Indiferent unde 
îi era mașina, el era acolo. 

Era așezat în fața maldărului de documente care se adunaseră pe 
parcursul unei săptămâni. 

Ridică privirea spre ea când o văzu intrând, dar expresia feţei îi 

rămase neschimbată. 

— Unde ai fost? 

— La bibliotecă. 

— Am crezut că deja ai plecat. 

Putea spune orice, era clar că știa că se va întoarce. 

— Când anume intenţionezi să pleci? 

— Avionul meu pleacă duminică după-amiază. 

— Avionul?! 

— Barca lui George este în Alaska. Plec cu avionul spre Alaska 
duminică. 

Jake mototoli hârtia pe care scrisese ceva și o aruncă la coș. 

— Filmul pentru Eglinton va fi pregătit până atunci? Și seria 
Madison? 

— Cred că voi termina filmul despre Eglinton. Trebuie să decizi 
asupra programării, ca să pot continua. Cât despre Madison, nu pot 
termina decât partea la care lucram deja, dar ultimele două trebuie 
făcute de altcineva. 

Se așteptase la o ploaie de proteste din partea lui, dar Jake 
rămase tăcut, nemaiadresându-i niciun cuvânt. 

Jenny plecă acasă, îngrozită de perspectiva de a-și petrece toată 
săptămâna în compania lui — îmbufnat și nervos. 

A doua zi, însă, când veni la birou, avu surpriza să găsească doar 
un bilet: 


“Mă întorc vineri. Programează filmarea pentru Eglinton cum 
doreşti. Jake” 


Jenny petrecu acea săptămână mai mult singură. Monica plecase 

la Toronto la o conferinţă și nu se-ntorcea decât după plecarea ei, 
George plecase în Alaska să pregătească iahtul, Jake ... cine știe 
unde era. 

Încercă să se gândească la reportajele pe cont propriu pe care să 
le facă, dar parcă nimic nu mai avea sens. 

Jake se-ntoarse vineri după-amiază; intră tăcut, în liniște, șopti 
ceva Charlottei, apoi lui Hans, care și plecă imediat cu aparatul de 
filmat, apoi intră în biroul în care Jenny lucra la o bandă video. Ca 
de obicei, când îl auzi intrând, tresări involuntar, linia atentă pe care 
trebuia s-o traseze transformându-se imediat într-o mâzgălitură. Lipi 
o nouă etichetă peste cea stricată și se opri, conștientă că nu va 
putea continua simțindu-l cum o privește, rezemat de ușă. Tenul lui, 
și aşa mai închis la culoare, căpătase o tentă cenușie, iar ridurile 
păreau mai pronunţate ca de obicei. Arăta așa cum Jenny îl mai 
văzuse de câteva ori, când se-mtâmpla să nu se simtă bine, de 
exemplu înainte de a face-o gripă. 

— Jake, n-ai dormit. 

Ridică din umeri nepăsător și-i răspunse vlăguit. 

— Am stat până noaptea târziu cu grupul acela de ecologişti în 
Williams Lake, apoi am avut avionul devreme. Privi cu atenţie biroul 
ei gol, până și coșul de gunoi golit. Așadar, ești gata de plecare. 

— Da. 

— Eglinton? 

— E gata; e pe biroul tău. 

Se duse să-l vadă și, fără a se așeza, răsfoi dosarul, apoi, ridicând 
capul, privirile li se întâlniră. 

— Pune banda aceea jos; şi-așa nu lucrezi. 

— Nu pot să lucrez când te uiţi fix la mine. Mă intimidezi. 

— Întotdeauna te intimidez şi te enervez, nu-i așa? 

— Nu... numai că nu ştiu ce intenţii ai. Pari ... 

— Cum? 

— Nu ştiu ... Supărat? 

— Cred că ai dreptate. Sunt supărat. Ţi-ai făcut bagajul? 

— Da. 

— Monica spune că renunți la partea ta de apartament. 

— Așa €. 

— Ai nevoie de ajutor la mutare? 

N-o privea, dar, dincolo de calmul întrebărilor lui, Jenny îi intuia 
furia. 

— Nu. Oare chiar trebuia să aibă schimbul acesta de cuvinte 
dureros și fără sens? Las la Monica în debara câteva cutii și n-am de 
luat decât vreo două valize. 

— Ce părere are Monica de faptul că pleci cu acest George? 

— N-am întrebat-o. Întreab-o tu. 

Ce nebunie din partea ei să creeze acea fantezie despre George! 

— Şi cu mașina ce faci? O vinzi? 

— Nu; o va folosi Monica. 

— Înseamnă că te mai întorci la Vancouver? Nu ești sigură de 
George? Te va părăsi după ce .... 

Jenny închise ochii, ca pentru a opri valul de amintiri dureroase. 

— Jake, să nu ne certăm iar. Nu... 

— Te duc cu mașina la aeroport. 

— Iau un taxi, decise ea pe moment. 

— Nu te prosti. Suntem prieteni, nu-i așa? Întotdeauna am crezut 
că suntem. 

— Da. 

Dumnezeule, cât avea să-i lipsească! 

— Bun, deci te conduc la aeroport. La ce oră să vin să te iau? 

Hotărârea din glasul lui nu lăsa loc vreunei împotriviri se vedea 
că încă nu renunţase. 


Capitolul 4 


— Jake, ce faci? Trebuia să mergem să luăm masa în oraș. 

Vocea Monicăi era la fel de blândă, în ciuda unui vag sentiment 
de frustrare care începea să se facă perceput. 

— Imediat. 

Jake luă telecomanda și, schimbând rapid câteva canale, se opri 
asupra unui comentator deprimat care încerca să arate entuziasmat. 

— Ce faci?! Ăsta e un buletin sportiv; doar nu eşti un pasionat de 
fotbal. 

— Depinde cine joacă. Urmează buletinul meteo. 

Furtuni în Golful Alaska — Jake prinsese doar sfârșitul unui 
buletin meteo pentru navigatori când deschisese radioul în mașină, 
cu o jumătate de oră înainte. Auzise cuvintele "avertisment de 
furtună", apoi vocea Monicăi, entuziasmată de piesa pe care tocmai 
o văzuseră, acoperise restul. 

Pe unde o fi Jenny acum? Iubitul ăla al ei o avea vreo idee despre 
cum să manevreze o ambarcaţie pe furtună? N-ar fi trebuit s-o lase 
să plece. Ar fi trebuit s-o facă să înțeleagă că navigatul în Pacificul de 

Nord nu e o glumă. 

— Mergem? întrebă Monica, răbdătoare. 

— În câteva minute. Vreau să ascult buletinul meteo. 

— Poţi să te uiţi pe fereastră ca să vezi cum e timpul. Plouă! Ai 
condus ca un nebun ca să vii acasă. 

— Am auzit că e furtună în Golful Alaska. 

— Jenny? Eşti îngrijorat pentru Jenny? 

— În regiunea aceea am crescut, cel puţin verile, mi le petreceam 
acolo ... Insulele Regina Charlotte ...Mama se trage dintr-o familie 
de pescari. Când mergeam acolo vara și pescuiam, mi-am dat seama 
cât de periculoase pot fi acele ape. 

— Jenny este perfect capabilă să aibă grijă de ea 

Jake se întoarse cu spatele, enervat. Și-o amintea pe Jenny stând 
în cafenea, în ziua plecării, când o condusese la aeroport. Nu 
vorbiseră pe drum — ea privise tot timpul pe fereastră, probabil 
visând la blestematul acela de George al ei, iar el pretinsese că se 
concentrează asupra traficului, încercând de fapt tot timpul să 
găsească o modalitate s-o facă să se răzgândească. 

În cei cinci ani de când venise să lucreze pentru el, o văzuse cum 
se comportase cu un șir nesfârșit de admiratori. O privise gelos, deși 
niciodată nu crezuse că vreunul din ei chiar contează pentru ea. Îi 
ținuse pe toţi la distanţă și, de altfel, nici el nu și-ar fi închipuit că 
l-ar părăsi pe el pentru vreunul din ei — era mult prea bună în 
meseria ei ca să plece așa, pur și simplu. 

Iată că o făcuse. Mai mult, acceptase împotriva voinţei ei ca el 
s-o conducă. 

"Da, două bagaje. Nefumători ... nu, nu locul de la fereastră." 

Călătoriseră de multe ori împreună cu avionul spre diferite 

locuri unde trebuia să filmeze, iar ea îl lăsa întotdeauna pe el pe 
locul de la fereastră, iar ea se așeza spre culoar, presupusese că 
făcea lucrul acesta pentru că știa că lui îi place să privească afară în 
timpul zborului. Acum, după cinci ani, se gândea că poate făcea asta 
pentru că îi era teamă. 

Cum naiba putea să-i fie teamă să zboare și nu-i era teamă să-și 
încredinţeze viaţa unui semi-necunoscut, pe mare, pe furtună? 

"Poarta douăzeci și nouă, ora patru", spusese femeia de la casa 
de bilete. 

Jenny își luase biletul și-l pusese repede în geanta de pe umăr, 
nerăbdătoare să-și ia rămas-bun de la el cât mai repede. 

Era îmbrăcată sport, iar el abia își putuse dezlipi privirea de 
liniile curbe pe care hainele le puneau subtil în valoare. 

— Mulţumesc pentru că m-ai adus cu mașina, Jake. 

O privise lung, dorind s-o ia în brațe, dându-și seama că, 
într-adevăr, pleca. Habar n-avea cum s-o facă să fie rațională și să 
renunţe. Nu reușise niciodată să se apropie de ea, în afară de timpul 
în care lucrau împreună. 

— Mulţumesc, repetase ea. Acum, plec. 

Nu-nţelegea de ce era atât de emoționată în faţa lui, de ce avea 
acea stare de nervozitate. 

— Mai ai o oră. Hai să bem o cafea. 

O prinsese de braţ și o trăsese spre el, luând-o din calea unui 
grup de francezi; îi evitase, însă, privirea, știind că nu venea cu el cu 
plăcere. 

— i-e foame, Jennifer? Ai mâncat ceva la prânz? 

Drept răspuns, scuturase doar din cap, iar el o împinse ușor în 
fața lui, pentru a înainta mai ușor în aglomeraţia aceea. 

— Pe-aici, ca să ieşim din masa asta de oameni — parcă toată 
populaţia din Vancouver ar fi azi aici. Acum, spune mai clar: nu-ţi e 
foame, sau n-ai mâncat de prânz? 

— N-are nicio importanță. Îmi vor da mâncare în avion. 

Îi comandase un prânz ușor, iar ea nu protestase. Stătea la masă, 
privind tăcută pe fereastră. 

— Ai văzut reporterii la ghișeul pentru cursele inernaţionale? o 
întrebase mai mult ca să-i distragă atenţia. Mă-ntreb ce așteaptă. 
Parcă am auzit că trebuie să sosească soția primului ministru. 

— Mă-ndoiesc. Cred că nu călătorește decât cu curse oficiale. 

— Nu fi cinică. Reuşise, în cele din urmă, s-o facă să râdă. 
Jennifer, ce planuri ai pentru această călătorie pe mare? Ce itinerar 
aveţi? George acesta știe ce face? Nu te supăra, Jen. Ah, Dumnezeule, 
în ce dispoziţie ai fost în ultimele zile. Sunt îngrijorat pentru tine. 

— Am mai navigat, Jake. Mi-am petrecut toate vacanţele de vară 
pe apă. 

— Pe fluviul Campbell! izbucnise el furios în faţa neputinței de a 
o face să fie rațională. 

— Am avut chiar şi acolo destule ocazii de-a ne confrunta cu 
vreme urâtă şi cu furtuni. 

— Sigur, sunt vânturi puternice, dar nu este ca pe o mare 
cuprinsă de furtună. Unde mergi, Jennifer? Ambarcaţia este în 
Ketchikan? Care este primul port în care vă veţi opri? Când plecaţi? 

Îi urmărise privirea, spre pistă. Oare chiar atât de mult se grăbea 
să ajungă la iubitul ei? 

— Jake, nu avem un plan atât de minuţios punct la punct. 
Probabil ne vom opri în Insulele Regina Charlotte — ar fi prima 
oprire logică, exact după Dixon Entrance. 

Şii imagină imediat undeva într-un golf pustiu. Încercă să se 
aline cu gândul la Monica, dar nu reuși. Era furios pe el însuși 
pentru că-și dorea singura femeie care-l respingea. 

— Totuşi. ..N-ar trebui să te gândești mai serios? În definitiv, 
George e o apariţie nouă în viaţa ta; renunti la tot pentru cineva pe 
care abia dacă îl cunoști. 

— Faci tot felul de presupuneri, Jake. Nu ţi-am spus nimic, dar 
ești hotărât să tragi tot felul de concluzii — mai întâi, m-ai acuzat de 
concurenţă neloială, că m-am angajat la o firmă concurentă, apoi că 
am fugit cu un iubit de moment. Nu e treaba ta, dar, așa, pur 
informativ, află că îl cunosc pe George înainte de a te cunoaște pe 
tine. 

— Nu cred, insistase el, cuprins de o teamă inexplicabilă. 

Ce-l interesa, în definitiv? Jen nu se arătase niciodată interesată 
de el ca bărbat. O vroia înapoi pentru că avea nevoie de ea la lucru. 
Această nouă atracţie pur fizică a ei avea să dispară, mai devreme sau 
mai târziu. Și totuși, insistase din nou. 

— Nu cred în povestea asta de dragoste cu George. 

Fusese întotdeauna atât de rece cu el, mai ales când îl simţise 
atras de ea; o văzuse și împreună cu alţi bărbaţi și ar fi putut jura că 
era la fel și cu ei — îi ţinea pe toţi la distanță. Să fi fost George cauza 
acestui comportament al ei? Oare lui George îi dădea toată căldura, 
toată pasiunea pe care o intuise la ea? 

— Nu contează ce crezi tu. Te rog să mă scuzi ... 

Ar fi trebuit să-și dea seama ce pune la cale, dar, pentru o clipă, 
chiar crezuse că merge la toaletă. Urmărind-o cu privirea, o văzu 
cum se îndreaptă spre terminalul principal. Sărise imediat în 
picioare, dar avusese de înfruntat mai întâi chelnerița care tocmai 

venise cu salata din fructe de mare, iar când reușise să scape din acel 
incident, Jennifer dispăruse deja. 

O văzu abia când trecea prin punctul de control. O strigase, dar 
nici nu-l luase în seamă. 

— Ascultă-mă puţin! începuse el, apropiindu-se, dar fusese oprit 
de funcţionarul în uniformă care făcea verificările. 

— Biletul, vă rog, domnule. 

— Nu sunt pasager, doresc doar să vorbesc puţin cu ... 

— Regret, domnule, dar nu puteţi trece mai departe fără bilet. 

Jennifer trecuse deja, aruncându-i doar o scurtă privire în care 
nu se citea niciun fel de părere de rău. 

Acum, după două săptămâni, Jake privea ecranul televizorului, 
fără să vadă și să audă nimic din comentariul meciului de fotbal, în 
așteptarea buletinului meteo. 

— Mergem? întrebă Monica din nou. 

— Da, răspunse el cu un aer absent, dorindu-și să nu fi început 
niciodată această relatie cu ea. În câteva minute. 

Se făcuse pur și simplu de râs în aeroport. La naiba! Nu reușise 
niciodată să se apropie de ea. Oare de asta îl fascinase atât de mult, 
încă de la început? 

Când Jennifer venise să se angajeze la el, avea o relaţie oarecare, 
dar îi pusese capăt imediat pentru a se concentra asupra fetei aceleia 
misterios de liniștite. 

Când o invitase prima dată la cină, îl refuzase, în schimb 
acceptase invitația contabilului din biroul de la etajul de jos. Când 
nu se mai întâlnea cu contabilul, încercase din nou și o invitase la 
un spectacol pe care știa că vroia să-l vadă. Jennifer tăcuse câteva 
clipe, părând a se concentra asupra hârtiilor de pe birou, din fața ei, 

apoi îl privise direct în ochi și-i spusese că nu crede că e o idee bună. 

De atunci, n-o mai invitase. O dorise în continuare, dar sperase 
că nu se mai cunoștea. După un timp, își dăduse seama cât de bună 
era profesional și se bucurase că nu stricase o relaţie de lucru atât 
de valoroasă pentru o scurtă idilă. 

Acum, uite că pleca definitiv, lăsându-l în faţa unei porți dincolo 
de care el nu putea trece. 

Nu! Dacă-și imagina că avea să scape atât de ușor, se înșela. 

În câteva clipe, fusese înapoi la ghișeu. 

— Vreau un bilet la cursa de Ketchikan! 

— Doar pe locurile de rezervă; restul sunt ocupate. 

— Bine. Vă rog să-mi rezervaţi și bilet înapoi, la același avion. 

— Același ...? Dar, domnule .... 

— Se-ntoarce, nu-i așa? 

— Se-ntoarce imediat. Îi aruncase o privire furioasă, parcă ar fi 
încercat să-şi dea seama cât de nebun era. Avionul rămâne în 
Ketchikan doar ... 

— Da, e foarte bine. 

După care înăbușise orice protest întinzând cartea de credit. Ce 
importanţă avea cât era de nebun, din moment ce plătea? 

Alergase pe coridorul de acum gol și se îmbarcase în ultimul 
moment. O reperase pe Jennifer după părul lung, castaniu — era în 
secţiunea pentru nefumători, între un om de afaceri îmbrăcat în 
costum și un tânăr cu o creastă punk, violetă. 

— Mă scuzaţi, se adresase el acestuia din urmă, nu vreţi să 
schimbăm locurile, vă rog, ca să pot sta alături de soţia mea? 

Tânărul zâmbise și încuviinţase din cap, iar el se așezase pe locul 
lui, umerii prea largi pentru spătarul scaunului intrând și în spaţiul 

alocat ei, ceea ce o făcuse să se retragă spre domnul din partea 
cealaltă. 

— Soţia ta? Din fericire, spusese aceste cuvinte pe un ton amuzat, 
fără să-l privească, altminteri ar fi obsrvat, fără îndoială, că roșise. Ai 
fi în stare să faci orice pentru a-ţi atinge scopul. 

— Vroiam să discut cu tine. 

Îl privise scurt, dar, ca de obicei, nu putuse citi nimic în ochii ei. 

— Din moment ce sunt ca și captivă aici, spune ce ai de spus. 
Cred că de o săptămână vrei să-mi faci morală. Ai ... 

Se oprise brusc și-și încleștase mâinile, pe măsură ce avionul se 
pregătea să se ridice de la sol, iar el îi acoperise mâna cu a lui. 

— De ce nu mi-ai spus că ţi-e teamă să mergi cu avionul? 

— Ce importanță are?! Ssst! Vreau să aud instrucţiunile 
stewardesei. 

El continuase, totuși, cu voce joasă. 

— Când am mers în California, anul trecut ... 

— Acum doi ani, îl corectase ea. N-am mai fost de atunci nicăieri 
cu tine. 

— Nu?! 

— Nicăieri — de când l-ai angajat pe Hans. 

— Eşti sigură? Da, pesemne că ești ... Întotdeauna ai dreptate în 
privința amănuntelor ... Eu nu mi-am dat seama. 

— Nu?! spusese ea rece. Din ziua în care Hans a intrat în studio, 
n-am mai fost nicăieri. 

ÎL privise furioasă, parcă provocându-l. Ochii aceia căprui cu 
irizări verzi mai mult ascundeau, decât arătau, și totuşi, uneori avea 
impresia, sau își imagina, că îi răspundeau într-un anumit fel. 

Își amintea de călătoria în California. Făceau un film despre un 


ARTIST ŞI PESCAR 53 


expatriat canadian care locuia acolo și pretindea că vede viitorul. 
Individul îi găzduise în casa lui de pe plajă. 

Tocmai pusese capăt unei legături cu o fată pe nume Merle, o 
oarecare din șirul încercărilor lui de a-și distrage atenţia de la 
Jennifer, întrucât începuse să-i afecteze munca. Poate pentru că era 
atât de indiferentă faţă de el ... cine știe, îi plăcea să creadă că el nu 
avea orgolii stupide de individ care se vrea atracţia universală a 
femeilor, dar probabil că nu era chiar așa ... Începuse să-l obsedeze, 
S-O viseze. 

Petrecuse atunci trei nopţi dormind în camera de oaspeţi a 
gazdei lor, conștient de prezenţa ei în camera alăturată, 
imaginându-și-o dormind, părându-i-se că o aude respirând... Ziua, 
nu reușise să-și desprindă privirea de ea. Nu dormise nopțile, 
stricase pur și simplu filmul, repetând filmările, ratând cele mai 
bune unghiuri, tot căutând-o cu privirea. Deși ajunsese să fie 
dependent de ea și din punct de vedere profesional, jurase să n-o 
mai ia în deplasări. Astfel, sperase că, dacă o va vedea mai puțin, îi 
va trece acea nebunie fără speranţă, o va da afară din gândurile și 
din visurile lui. Așa îl angajase pe Hans, nu atât ca fotograf, ci, mai 
ales, ca tampon între el și Jennifer. 

Nu ajutase cine știe ce... 

Continuase să-l privească acuzator, dar cum putea să-i explice, 
să-i spună adevărul? Pe de altă parte, nu se prea pricepea să mintă. 

— Dacă te-a deranjat lucrul acesta, de ce n-ai spus nimic? fusese 
tot ce putuse să spună. 

Se întoarse spre el, cu un gest furios, înnebunindu-l cu parfumul 
părului ei; şi-ar fi dorit să-i închidă pleoapele cu un sărut, să-i 
mângâie părul, să-i netezească șuvițele rebele. 

— Dar ţi-am spus, Jake! Ti-am spus că vreau ceva mai interesant, 
iar tu ai găsit de cuviință să-mi dai filmul despre hamburgerii aceia 
blestemaţi! 

— N-am știut că te deranjează atât de mult. Ce naiba, Jennifer? De 
ce ai așteptat până te-ai hotărât să pleci ca să spui ce gândești? Știi 
că sunt ocupat, că nu mă pot concentra decât asupra meseriei. Tu 
ar fi trebuit să-ţi dai seama de asta mai mult decât oricine altcineva. 
Dacă aveai o problemă, trebuia să mă faci să te ascult. 

— Asta-i bună! Ce trebuia să fac?! Să mă așez în faţa ta şi să nu te 
las să treci? Să-ţi trag un pumn în cap?! 

— Dacă așa ai fi rezolvat, da. 

Abia se abţinuse să nu-i atingă fruntea cu buzele. Ochii ei căprui 
se întunecaseră de furie, apoi, deodată, izbucni în râs. 

— Poate ai dreptate, nu știu. În orice Caz, nu mai contează. 

— Crezi? Jennifer, de ce pleci în această călătorie nebunească? 
Pentru George? ÎI iubeşti chiar atât de mult? Nu cred. Nu cred că îţi 
dai seama ce faci. Îţi arunci la gunoi întreaga carieră. Dacă ești 
nemulțumită, putem discuta, schimba unele lucruri. 

ÎI privise lung, intens. 

— Ce lucruri, Jake? 

Era ceva în ochii ei ce nu înțelegea. Se mișcase stingher pe scaun, 
după care schimbase subiectul. 

— Nu se vânduseră încă biletele pentru această cursă la 
înapoiere. Te-ai putea întoarce la Vancouver, să mai stai puţin, să te 
gândești. 

— N-am la ce să mă mai gândesc. 

Sub impulsul momentului, îi atinse faţa, întorcând-o puţin spre 
el, ca s-o poată privi în ochi. 

— Ce cauţi în avionul ăsta, Jennifer? Nu-ţi stă în fire să arunci 
totul, la repezeală, pentru un moft. Sigur că ... 

— Așa cum spuneai deunăzi, nu știi nimic despre mine. 

— Deunăzi, tipai la mine. 

Încă nu-și revenise din surprindere — Jennifer, nervoasă, urlând 
la el. 

— Ai prefera să tip şi acum? O spusese abținându-se să nu 
izbucnească în râs. 

— Poate ar fi mai bine, recunoscuse el, întorcându-i zâmbetul. 
Mi-ar plăcea. Măcar așa aş şti ce gândești, pe când asta e o 
mască — toată încrederea asta pe care o afișezi cu răceală. Nu asta e 
Jennifer pe care o ştiu. Ce gândești cu adevărat acum? 

— Dacă vrei să fiu sinceră, mi-aş dori să cobori naibii din avionul 
ăsta. 

— E cam problematic, având în vedere că suntem la treizeci de 
mii de metri înălţime. 

— Dumnezeule, chiar suntem! Am fost atât de preocupată de 
enervarea pe care mi-o provoci, că am uitat de decolare. Jake, 
încetează cu încercarea asta nebunească de a mă convinge să 
mă-ntorc la lucru, pentru că nu mă-ntorc. 

— Bine. 

Îi desprinsese mâna încleştată de braţul scaunului și-i mângâie 
ușor degetele. Avea o mână mică și fragilă, ceea ce i se păru curios, 
având în vedere că întotdeauna o considerase o persoană puternică, 
fermă, stăpânită. 

Își amintea ziua în care apăruse în viaţa lui. Stătea în ușa biroului, 
privind calmă, în timp ce el încerca să scape de ea. Nu avea de lucru 
pentru ea. Era supraaglomerat și nu era dispus să piardă vremea cu 

absolvente cu privirea plină de stele. 

Nu știa bine cum se-ntâmplase, dar Jennifer se așezase deja la 
biroul lui peste care domnea o dezordine cumplită, reușind să facă 
un plan în ceea ce risca să devină un haos în locul muncii plăcute 
de creaţie artistică pe care şi-o propusese. 

Acum, pur și simplu nu știa cum se va descurca studioul Austin 
Media fără ea, cum el însuși va putea să rămână cu mintea întreagă 
şi să mai și lucreze. 

— Îţi este chiar atât de frică de călătoriile cu avionul? De ce nu 
mi-ai spus? Am fi putut merge în California cu trenul anul trecut. 

— Acum doi ani. Oricum, ar fi fost o prostie. Da, întotdeauna am 
emoţii. Nu-ncepe să-mi spui și tu că sondajele arată că zborurile cu 
avionul rămân cele mai sigure modalităţi de călătorie. Cunosc toată 
această teorie, dar, când ajung aici, tot mi-e frică, sunt atât de 
încordată, de parcă ar trebui să menţin avionul în aer printr-un 
efort de voinţă și am impresia că, dacă m-aș relaxa puţin, s-ar prăbuși 
imediat. 

— Încearcă ... doar puțin... 

— E cam riscant ... râse ea, deși încă nu complet relaxată. 

— Viaţa e plină de riscuri, spuse el cu voce blândă, luându-i și 
cealaltă mână într-a lui. 

— Ştiu că e o prostie, dar fii liniștit, nu voi începe să tip, sau să 
cer să fiu coborâtă la sol. Voi fi doar speriată în liniște. 

— Acum ești? 

— Nu foarte tare. De obicei, cu o seară înainte încep o carte foarte 
bună, apoi îmi petrec tot drumul citind, încercând să-mi închipui că 
sunt acasă, în pat. 

— Îmi pare rău că nu sunt o carte bună. 


ARTIST ŞI PESCAR 57 


Regretă imediat cele spuse când o văzu roșind și retrăgându-și 
mâinile. Nu putea nici măcar să încerce să-i explice, sau să-și ceară 
scuze, pentru că avusese în minte exact ceea ce o făcuse pe ea să 
roșească: imaginea ei,în braţele lui, în patul răvășit. 

Tocmai atunci venise stewardesa cu băuturile. Jennifer luă 
paharul și bău cu înghițituri mici, continuu, până îl goli, după 
care-l așeză cu un clinchet pe măsuţă, cu un gest care părea să 
marcheze luarea unei decizii. 

— Jake, vreau să-ți spun ceva despre George. De fapt, ai o părere 
greşită. George .... 

— Nu, Jennifer. Nu putea suporta s-o audă mărturisindu-și 
dragostea pentru altul. Nu vreau să aud nimic. Atât că nu-mi place 
să te văd ... nu te supăra, n-am de gând să-ţi fac morală. 

— Așa părea. 

— Bine, poate doar o morală mică. 

Jennifer păruse să se relaxeze și umărul ei îl atinsese ușor pe al 
lui, făcându-l să rămână nemișcat, de teamă să n-o îndepărteze. 

— Sunt îngrijorat pentru tine. George e treaba ta, n-am dreptul să 
mă amestec. Ideea călătoriei pe mare mă îngrijorează. 

— Jake, — se întorsese spre el, cu fața doar la câțiva centimetri de 
a lui, cu o privire întunecată și serioasă. George a călătorit mult pe 
mare, în Caraibe, spre Tahiti, chiar și ... 

— Bine, bine. La naiba, nu era iubita lui și nici n-avea să fie 
vreodată, deși abia se stăpânea să n-o cuprindă în braţe și s-o sărute. 
Dacă i-ar fi dat şi lui o șansă ... Nu te mai obosi să-l înalţi în slăvi! 

— George nu e... 

— Promite-mi ceva, se grăbi el să spună, pentru a n-o lăsa să 
continue. Indiferent cât de multă experienţă are, cu apele acelea nu 

e de jucat. Priveşte acolo... Uită de afurisitul ăsta de avion și 
privește apa; suntem exact deasupra extremității nordice a insulelor 
Charlotte; insula Graham este chiar sub noi. 

Aplecându-și capul în direcţia indicată spre el, părul ei îi atinsese 
faţa, umplându-i nările cu un parfum suav. 

— Arată atât de frumos şi de sălbatic ... 

— Acolo e Intrarea Dixon. Vocea i se voalase când, aplecându-se 
deasupra ei, o cuprinsese cu braţul de umeri. Veţi traversa din 
Ketchikan dinspre sud. E aproape pustiu, iar apele pot fi albastre și 
liniștite, dar uneori negre, învolburate și ... ucigașe. Ştii că rudele 
din partea mamei sunt din aceste insule? 

— Da, ştiam. 

Întorsese capul spre el, privindu-l în ochi, cu buzele 
întredeschise, la câţiva centimetri de faţa lui. 

— Din asta trăiesc — din pescuit. Unchiul meu și cei doi fii ai săi 
au dispărut în acele ape. Pescuiau și pe timp de iarnă și, în timpul 
unei furtuni, pur și simplu au dispărut, cu tot cu barcă, fără să fie 
găsiți vreodată. 

— Jake ... 

— Nu vreau să te sperii, ci doar să te determin să fii prudentă. Te 
rog, promite-mi că vei comunica la fiecare etapă a călătoriei. 

Nu mai era furioasă, ci îl privea cu atentie. 

— Unde să comunic ...? 

— Să-mi telefonezi. De la Ketchikan, prima dată. Există un radio 
telefon pe ambarcaţia lui George, nu-i așa? 

— Da, m-a sunat ieri. 

— Bine. Telefonează-mi când pleci și spune-mi ce itinerariu aveți, 
când vă aşteptaţi să ajungeţi în primul port — presupun că va fi 

Masset, da? 

— Nu sunt sigură. 

— Află și sună-mă. Promiţi? 

— Bine, promit. 

— Şi când ajungeţi în Masset, sună-mă din nou și spune-mi dacă 
aţi ajuns cu bine. 

Nu-i mai răspunsese, ci doar încuviințase din cap, dar din nou 
păruse rezervată și retrasă. 

— Jennifer ... Dacă te răzgândești, te rog, nu ezita să te 
întorci — oricând. 

Când avionul aterizase, el rămase pe locul lui, privind-o cum 
înaintează pe culoar. Nu privise înapoi și el încercase să se convingă 
că nu conta. 

Jennifer telefonă în ziua următoare, dimineața devreme, când el 
tocmai ieșea de sub duș. 

— Jennifer? Unde ești? 

Stătea în picioare, cu apa încă picurând de pe el, atent la vocea 
ei pe fundalul unui zgomot de motor de barcă. 

— La Ketchikan. Vocea ei părea fericită, entuziasmată. Tocmai 
plecăm din Ketchikan. 

Trecuse abia o zi. Unde erau? 

Jake se ridică din fața televizorului și, pierzându-și răbdarea, 
telefonă la staţia meteo a pazei de coastă. 

— Mă-ntreb de ce nu iau un taxi până acasă, spuse Monica, 
luându-și geanta. 

"Bună idee!" se gândi Jake, dar se oferi s-o conducă el cu mașina. 

— Nu, rămâi acolo și telefonează unde vroiai. Reluăm sâmbăta 
aceasta, când vei fi într-o dispoziţie mai bună. 

— Monica, nu cred că ... 

Se opri, dându-și seama că nu era într-o stare adecvată pentru 
a-i spune, cât mai puţin dureros cu putință, că relaţia lor se 
încheiase. Pentru a fi sincer cu sine însuși, trebuia să admită că 
principala atracţie pe care Monica o avusese asupra lui fusese 
speranța de a obține o reacţie din partea lui Jennifer făcându-i curte 
colegei ei de apartament. Zadarnic! Jennifer nici nu clipise când îi 
spusese că era posibil să se însoare cu Monica. 

Jennifer zâmbea când plecase, dar era convins că era furioasă; 
avea și motive. Ar fi trebuit să meargă după ea, să insiste s-o aducă 
înapoi acasă, să o sărute... 

Acum, Jennifer Winslow era undeva în largul mării, între 
Ketchikan și Masset, într-o bărcuță șubredă, iar el, aproape 
neputincios, în Vancouver. 

Bărbatul de la centrul de coordonare a echipelor de salvare 
fusese foarte eficient și înregistrase coordonatele ambarcaţiei Lady 
Harriet care se îndrepta, cu doi oameni la bord, din Ketchikan, 
Alaska, spre Masset, insulele Regina Charlotte. 

De la distanţa aceea, Jake nu putea face mai mult. Îi telefonă lui 
Hans, întrerupându-i, fără să știe, o întâlnire pasională pe care 
acesta o pregătise timp de o lună și-i dictă o listă lungă de 
instrucțiuni. 

— Lipsesc câteva zile. Te mai sun. 

Așa cum se așteptase, cursa spre Insulele Regina Charlotte nu era 
complet ocupată. 


Capitolul 5 


Au călătorit grozav prin Dixon Entrance. Vântul o ajutase enorm 
pe Lady Harriet, dându-i exact avântul necesar. Jenny rămase cea 
mai mare parte a timpului pe punte, cu gluga de la salopetă strânsă 
bine în jurul capului, astfel încât doar faţa îi era liberă. Se simțea ca 
o aventurieră, ca un explorator al mărilor, un navigator 
încercat. .. George ieși puţin din cabină și-i strigă ceva, trezind-o din 
visare, dar, ca s-o audă bine, Jenny trebui să-și dea jos gluga. 

— Ce-ai spus? 

— Barca aceea vine cumva spre noi? Tot schimb direcţia, dar se 
ține după noi. 

Vasul mare de pescuit apăru la babord. Veni prin spatele lor ca 
să ajungă în dreptul bordului, menţinând același ritm cu ele. 

— Ne blochează. Sper că știe ce face. Ce vrea? 

Pe punte tocmai se auzi, de la megafonul bărcii necunoscute: 

— Lady Harriet! Puteţi deschide radioul? 

— Nu! strigă Jenny, scuturând în același timp din cap. 

— Ridicaţi amândouă braţele şi faceţi semn, dacă nu aveţi radio. 

Rezemată de un catarg, Jenny își agită brațele în aer. 

— Lady Harriet! Suntem trimiși de paza de coastă pentru că aţi 
întârziat la Masset. Vreţi să anunţ că sunteţi bine şi sunteţi în drum 
spre Masset? 

Jenny făcu semn că da. 

— Bine! Tocmai mă sună Julie II pe canalul șaisprezece; am să 
transmit şi acolo aceste informaţii. 

După care barca se îndepărtă spre alte misiuni din care avea de 
raportat. 

— Se pare că a anunțat cineva că am întârziat. 

— Desigur, Jake. A insistat să-i spun când ajungem în Masset. La 
naiba! I-a pus pe toţi să ne caute. 

— Ne-ar prinde foarte bine dacă am fi în pericol. 

— Da, posibil. Cred că ar fi trebuit să prevedem mai mult timp 
pentru a ajunge în Masset. 

— N-aveam de unde să ştim că vremea se va înrăutăţi. N-ar fi 
contat dacă n-am fi rămas fără radio. Ai fi putut să suni și îngerul tău 
păzitor ar fi fost mai liniștit. Și ce era cu acea Julie? 

— Nu ştiu. A zis ceva în legătură cu anunţarea lui Julie II. 
Presupun că este o altă ambarcaţie. Jake a făcut un caz grozav pentru 
această întârziere de trei zile! 

— Nu te înfuria, Jenny. Aș vrea să existe cineva care să-și facă griji 
și pentru mine. Se-ntoarse brusc, înainte ca Jenny să-i poată vedea 
faţa. Stai tu la cârmă, te rog, până mă duc să fac o cafea. 

Trecuseră doi ani, dar George încă nu-și revenise după pierderea 
lui Scott. Oare ea, după doi ani, îi va mai simţi lipsa lui Jake? De când 
plecase din Vancouver, simţise că s-a rupt ceva în ea. Continuase să 
comenteze cu el, în gând, tot felul de lucruri, să păstreze impresii 

pe care să i le împărtășească atunci când se vor mai întâlni. De când 
vorbise cu el la telefon din Ketchikan, abia aștepta clipa în care avea 
să-l sune din nou din Masset. Trebuia să aibă cumva tăria de a rupe 
acea legătură. Sigur, era bine să existe cineva care să le urmărească 
pe parcursul călătoriei, ca să poată anunţa în caz de nevoie, dar acel 
cineva trebuia să fie de-acum încolo altul. Trebuia să-l scoată pe Jake 
din viaţa ei, chiar înainte de a reuși să-l uite. 

ÎL iubea, dar nu era prima oară când era îndrăgostită, așa că știa 
că n-avea să dureze pentru totdeauna. Când nu-l va mai vedea, când 
nu va mai vorbi cu el, atunci, în cele din urmă, va înceta să-l mai 
dorească, să mai aibă nevoie de el. 

Dar dacă ar fi fost iubitul ei? Atunci, ar fi fost dependentă de el 
și, într-o bună zi, când ar fi avut cel mai mult nevoie de el, poate ar 
fi dispărut. Era foarte probabil să i se întâmple asta cândva și 
Monicăi, deși se va căsători cu ea. 

leși din nou pe punte, să bea cafeaua, privind în faţă spre 
Insulele Queen Charlotte. 

— Vom înconjura cheiul o dată, sugeră George; dacă e ușor de 
ancorat, bine, dacă nu, ne retragem și ne mai gândim la ce e de 
făcut. 

Totul merse nesperat de bine. Jenny luă odgoanele de la pupa 
și, când ajunseră la marginea cheiului, sări jos și manevră ca și când 
făcuse toată viața numai asta. Deodată, însă, mișcările ei line 
deveniră sacadate și rigide când văzu bărbatul masiv cu vestă 
gonflabilă și caschetă de căpitan. 

Jake! Acolo! 

Veni în întâmpinarea ei şi-i luă odgonul din mână, legându-l la 
un capăt și lăsând-o pe ea să-l lege la celălalt, cu degete complet 

înțepenite, înnebunită de bătăile inimii parcă scăpate de sub 
control. 

De ce venise? 

În haine de oraș arăta ca un orăşean tipic, iar acum, echipat ca 
un adevărat navigator, arăta de parcă locul său era pe mare. 
Schimbase câteva cuvinte cu un marinar cu figura dură, înăsprită de 
vânt, după care acesta din urmă plecă. 

— Văd că te-ai descurcat bine, mormăi necunoscutul trecând pe 
lângă ea. Ce nebunie, să pleci într-o barcă din plastic! 

Jake se îndreptă spre ea, încruntat, fără să zâmbească. 

— Unde naiba aţi fost? 

— Am așteptat să se calmeze vremea, timp în care am stat într-un 
golf, la adăpost. 

Rămăsese în faţa ei, cu picioarele depărtate și pumnii încleștaţi, 
ca şi când abia s-ar fi abținut să n-o scuture bine. 

— Sam a spus că nu aveţi radio. 

— Care Sam? 

— Căpitanul bărcii de pescuit care v-a reperat mai devreme. 

— Radioul n-a mai funcţionat din a doua zi. 

— Şi, bineînţeles, George n-a fost în stare să vadă ce s-a întâmplat. 

— George nici n-a încercat, pentru că nu e treaba lui să repare 
radiouri. 

— Sigur că nu e treaba lui.... Mă bucur, totuși, că ai această 
salopetă; cel puţin a avut grijă să te echipeze cum trebuie. Mă 
temeam că vei muri de frig pe vântul acesta rece. 

— Nu e chiar așa încât să te îngheţe. 

— Nu mai vorbi prostii, Jenny. Chiar și în croazierele tale pe 
fluviul Campbell trebuie să fi aflat de hipotermie; nu e nevoie să 

îngheţi ca să mori de frig! 

Arăta ca un tată sever care-și certa copilul inconștient. 

— Nu mai fi atât de alarmist, Jake! Știu foarte bine cum să mă 
feresc de frig. 

— Oare?! Mă-ndoiesc că ai vreun pic de minte. 

— Dacă sunt chiar aşa o pacoste, de ce-ţi mai baţi capul cu mine? 
De ce n-ai rămas liniștit în Vancouver, unde este cald şi uscat, și nu 
m-ai lăsat în pace?! 

Privi dincolo de ea, spre capătul celălalt al portului, iar când îi 
răspunse, tonul lui era exagerat de calm, ușor exasperat, ca al unui 
părinte care trebuia să se descurce cu un copil extrem de dificil. 

— În primul rând, când am plecat, ploua îngrozitor în Vancouver 
și-apoi ... făcu o pauză, ridică ușor din umeri și termină fraza pe un 
ton plat, lipsit de expresie. Chiar dacă ești o pacoste, de când ai 
plecat, totul pare să se ducă naibii. 

— Păcat, dar nu sunt legată de Austin Media și n-am nevoie să vii 
după mine și să-mi faci morală. 

Jake tocmai era pe punctul de a-i răspunde, când, aruncând o 
privire întâmplătoare pe puntea ambarcaţiei, închise gura, complet 
zăpăcit. 

George stătea acolo, în picioare, cu buclele ei blonde rebele în 
bătaia vântului, aşa cum numai ea putea să arate, plină de farmec 
chiar și în salopeta aceea greoaie. 

De data aceasta, Jenny nu se mai putu abtine să nu râdă văzând 
expresia din ochii lui Jake. 

— Nu te mai deranja să faci prezentările, Jenny. Trebuie să fie 
Jake. Sau ... mai cunoști vreun alt bărbat care ar tipa la tine într-un 
port străin? 

— Cine naiba ești? 

— George. 

— G-George? 

Jake o privi lung, apoi se-ntoarse spre Jenny, furios. 

— Jake, n-am spus niciodată că George e bărbat. 

— Sunt al naibii de sigur că n-ai spus nici că e femeie. 

— Nu era treaba ta! 

— Jenny! ridică tonul George, pentru a se putea face auzită. 
Veniti la o cafea, sau preferaţi să staţi acolo și să vă certaţi? 

— Bine, George, mă voi purta civilizat. Jake, vrei să urci la bord 
să bei o cafea? 

Le urmă pe punte și de acolo în cabină, aplecându-se pentru a 
putea încăpea în tambuchi. 

George își scoase cu ușurință salopeta, aceasta fiind destul de 
mare pentru ea. Jenny, a cărei salopetă era oricum mai strâmtă, dar 
și umedă de ploaie și de bură, se chinuia să-și scoată braţele. 

— Mă descurc și singură, protestă ea când Jake prinse o mânecă 
și începu să tragă, ajutând-o să se elibereze de nailonul ud care 
părea să se opună din răsputeri să fie dat jos. 

— Văd, râse el, desfăcându-i cureaua și aplecându-se să deschidă 
fermoarul care mergea în jos, pe toată lungimea pantalonului. Hai, 
ridică piciorul, Jennifer. 

— Mă simt de parcă aș avea doi ani. 

— Acum, ridică-l pe celălalt, râse el în continuare, terminând de 
dat jos salopeta. Agaţ-o undeva să se usuce și mergi și schimbă-te cu 
haine uscate. În niciun caz nu arăţi ca unul de doi ani... continuă 
el, privind ostentativ trupul pe care blugii și puloverul, deja umede, 
se mulaseră. Hei, ce naiba ţi-ai făcut la păr? Arată... 

Ridică mâna, apoi se opri, abținându-se să-i atingă părul. 

— Cum arată? 

Încercă să și-l aranjeze cu mâna, dar gestul păru inutil. 

— Diferit. Nu mai semeni cu Jennifer. În decorul acesta, chiar și 
tu ... hainele, pieptănătura ... felul cum te porţi ... totul pare 
altfel. 

— Sau, poate nu știi prea multe despre mine; n-ai știut niciodată, 
de altfel. 

— Nu m-ai lăsat niciodată. De ce? 

Jenny coborî privirea în pământ, de teamă să nu se vadă mai 
mult decât ar fi dorit. În niciun caz Jake nu trebuia să știe cât de 
vulnerabilă era faţă de el. Începuse chiar din prima zi, când aproape 
îl obligase s-o accepte să lucreze pentru el. Se simţise atrasă, ştia că 
nu-şi dorea altceva decât să fie alături de el, conștientă fiind, în 
același timp, că dacă l-ar fi lăsat să se apropie de ea, nu i-ar fi putut 
rezista. 

— De ce te-ai tuns? 

Asta era o întrebare la care era mai uşor de răspuns. 

— Mă incomoda; îmi intra în ochi, era mereu încurcat din cauza 
vântului. Mi l-a tăiat George. 

Aruncă o privire spre George care, între timp, se pieptănase și 
arăta superb. 

— L-a tăiat George?! George, iubitul tău? 

— George, verișoara ei. L-am tăiat și l-am aruncat peste bord în 
Alaska. 

— Jake, nu mă mai privi așa. 

— Aşa ... cum? 

— Ca și cum m-ai examina ... ca și cum aș fi un subiect pentru 


68 ALICE HARRISON 


unul din filmele tale. 

— Ce vei face acum, Jennifer? Nu vei mai putea lăsa să cadă acea 
cortină de păr castaniu lucios între tine și restul lumii. 

Jenny înghiți cu greutate, încercând cu disperare să schimbe 
subiectul. 

— Te rog, nu-mi mai spune Jennifer. 

— Îţi spun așa de cinci ani. 

— Da, şi nu-mi place. Mi-a displăcut întotdeauna să mi se spună 
Jennifer. 

Uitându-se spre George, văzu privirea curioasă a acesteia. 

— Da? Dar nu te striga Lance... 

— George! 

Jake începu să bea din cafea, privind-o atent. 

— Dacă nu-ţi place să ţi se spună așa, de ce n-ai zis? 

— Nu prea rezolv mare lucru chiar dacă-ţi spun ceva. 

Văzându-l cum mai soarbe puţin din cafea, tăcut și îngândurat, 
Jenny se temu o clipă că exagerase, înfuriindu-l peste măsură și că 
avea să izbucnească dintr- un moment în altul. 

— Eşti sigură că ai încercat? întrebă el, surprinzător de calm. Când 
mi-ai spus că pleci, ai găsit modalitatea. 

George era atentă la fiecare cuvânt al lui Jake, iar acesta avea o 
privire de parcă ar fi încercat să descopere înțelesul unui tablou. 

— A trebuit să tip, altfel ai fi plecat. Erai foarte grăbit să ajungi în 
North Shore — apropo, ce era atât de important acolo? făcu ea o 
tentativă de a-i arunca o momeală și a-i distrage atenţia. 

— Oricum, nu mai are importanţă acum. Dacă mergeţi la hotel 
şi-i spuneți fetei de la recapţie că sunteţi prietenele lui Jake, vă va 
arăta unde puteţi face o baie fierbinte. Vă spun cum ajungeţi, apoi, 

în timp ce faceţi baie, voi chema pe cineva să vă repare radioul. 

Jenny simţi nevoia, din principiu, să obiecteze ca Jake să le 
aranjeze programul, dar cum să refuze o propunere atât de 
tentantă?! 

Când intră în hotel, se simţi puţin stânjenită, dar George nu avu 
nicio ezitare când o anunţă pe fata de la recepţie că erau trimise de 
Jake. Aceasta le dădu cheia de la un apartament liber, unde mai întâi 
George se desfătă în baia fierbinte, după care plecă la barcă. La 
rândul ei, Jenny prelungi puţin plăcerea, apoi cobori, proaspătă, 
îmbrăcată cu haine curate. Încă de când cobora scările, auzi vocea 
lui Jake discutând cu recepţionera. Își întoarse privirea spre ea, 
părând să nu scape din vedere niciun amănunt, de la obrajii ei ușor 
îmbujoraţi, la bluza care se mula pe trupul ei încă umed. 

— Te simţi mai bine? 

— Mult mai bine. Mulţumesc, a fost minunat, se adresă ea apoi 
recepţionerei. 

O porniră amândoi spre chei. 

— Ce-i cu tine aici, Jake? întrebă ea, mergând cu mâinile adânc 
vârâte în buzunare, privind drept în faţă. 

— Te conduc la chei, răspunse el dând în mod intenţionat o 
interpretare greșită întrebării ei. 

Tocmai treceau prin faţa unui magazin, în faţa căruia discutau 
doi bărbaţi. 

— Nu mă-ntorc să lucrez pentru tine, Jake, îi strigă unul din ei, 
ridicându-și mâna în semn de salut. 

— Bună, Graham. Cum merge pescuitul? 

— Jake! Nu te-am văzut de ani de zile! strigă celălalt. Nu merge 
deloc. 

— Ne vedem mai târziu. Hei, fii atentă, o avertiză el pe Jenny, 
încercând s-o ferească să calce într-o denivelare, dar prea târziu. 

Aceasta deja se dezechilibrase și, pentru o clipă, se opri cu 
braţele în pieptul lui, înainte de a se retrage repede. 

— Ai venit să-mi ceri să mă întorc la lucru, spuse ea pe un ton 
acuzator. 

Jake tăcu un timp și nu răspunse decât când trecură pe altă 
stradă. 

— Cât timp vrei pentru această escapadă, Jennifer? 

— Te-am rugat să nu-mi mai spui Jennifer. 

— Așa este. Lance îţi spunea așa. Povestește-mi despre Lance. 

— Nu! Se opri din mers, contrariată, începând să nege, cu voce 
tremurândă. Lance nu e nimeni. Nu e nimic de spus. 

— Adevărat? 

Se opri și Jake și, prinzând-o de umeri, o întoarse cu faţa spre el. 

— Ştii, parcă nu-mi vine să cred. 

Se smuci din mâinile lui cu brutalitate. 

— Du-te și găsește-ți alt subiect de disecţie. M-am săturat! Mă duc 
la George. Ti-aș fi recunoscătoare dacă ţi-ai găsi o altă distracţie. 

— George este pe Julie II. David și Glenda, proprietarii bărcii, 
v-au invitat pe amândouă la cină. M-au trimis să te aduc. 

— Prieteni de-ai tăi? 

— Vechi prieteni. 

Mergând de-a lungul podului plutitor, Jenny o auzea deja pe 
George cântând la chitară. 

— Nu mi-ai spus că e vorba de o întâlnire muzicală. 

— Nici eu n-am știut. O prinse de braţ, pentru a o susține când 
urcă pe barca de pescuit. Nici măcar n-am știut că au chitară. 

— George e cea care cântă. E cântecul ei preferat. Ascultă. 

— Are o voce puternică, deși e atât de fragilă. Hei, Jenny, mai 
încet. Atentie! 

O prinse de braț la timp, ferind-o astfel de a se împiedica de o 
bucată de metal care ieșea în afară din punte. 

— Ce-i asta? 

— Instalaţii pentru pescuit. Ai grijă, sunt peste tot, așa că fii atentă 
pe unde calci. Și nu mai alerga așa, că nu-ţi fac niciun rău. 

Pesemne că era complet caraghioasă, încercând să scape de el. 
Se opri şi încercă să se poarte normal. 

— Nu mi-am închipuit că este atâta echipament pe o barcă de 
pescuit. 

Muzica se auzea din cabină, deși ușa era închisă. Pe punte erau 
doar ei doi, iar cântecul lui George se îngemăna cu zgomotul 
valurilor. 

— Eşti atât de frumoasă! şopti el. 

— Nu, nu sunt. 

Îi privea buzele apropiindu-se de ale ei, iar sărutul lui, doar o 
atingere delicată, o lăsă fremătând, incapabilă să facă vreo mișcare 
ori de să-și desprindă privirea de a lui. 

— De ce te temi? 

— Nu mă tem. E rece, nu ţi se pare? Intrăm? 

— Da, sigur. Cerem permisiunea de a urca la bord! strigă el apoi. 

— Vino, Jake! i se răspunse cu un puternic accent scoţian. 

Era deja o mulţime de oameni înăuntru. 

— Intraţi! îi pofti imediat gazda, un bărbat roșcat. Tu trebuie să fii 
Jennifer. Am fost îngrijoraţi pentru voi zilele astea, deși credeam că 
George e bărbat, adăugă el amuzat. Mă bucur că aţi ajuns cu bine. 

Ea e Glenda, soţia mea. Hai, fetițo, așază-te lângă foc. Glenda, 
adu-le ceva de băut. 

Glenda părea mai degrabă americană, după accent. 

— Tie, ca de obicei, Jake, da? Și tu, Jennifer, ce preferi? Cafea? 
Ceai? Bere? În câteva minute e gata cina, arătă ea spre plita din 
extremitatea cealaltă a cabinei, unde un băiat la vârsta adolescenţei 
stătea aplecat asupra chitarei la care cânta George. EI e fiul meu, 
Gerry, e în al nouălea cer pentru că învaţă să cânte la chitară. Ce bei, 
Jennifer? 

— Spuneti-mi Jenny, vă rog. Beau și eu la fel ca George. 

Între timp, ascultă conversaţia dintre Jake și David MacDougal, 
aflând astfel că sezonul de pescuit fusese bun și că, dacă și anul 
viitor avea să fie la fel, va avea asiguraţi banii de facultate pentru fiul 
său. 

Glenda, ajutată de fiul ei, împărți tuturor câte un castronel cu 
fructe de mare și fiecare se așeză unde găsi loc, pentru că masa se 
dovedea deja prea mică pentru atâtea persoane. 

— Sper să primesc o chitară de Crăciun, anunţă Gerry. 

— După cum vedeţi, e deja prea răsfățat, spuse David zâmbind. 
Este singurul nostru copil și deja obţine mult prea ușor tot ce vrea. 

— Şi eu şi Jenny suntem singure la părinţi, așa că suntem de 
partea puștiului, glumi George. 

Și Jake era singur la părinți, dar nu comentă nimic. Stătea 
rezemat pe colţul lui de canapea și-i privea atent pe toți, de parcă 
s-ar fi gândit cum să-i încadreze în obiectivul aparatului de filmat. De 
fapt, Jenny credea că nici nu era atent la discuţie, până o întrebă 
dacă fusese răsfăţată. 

— Sigur că da. 

George se opri puţin din cântat și i se adresă direct. 

— Nu te lăsa păcălit. Jenny n-a stat niciodată suficient de mult cu 
părinţii ei pentru a putea spune că a fost răsfăţată. Unchiul și mătușa 
mea au călătorit în toată lumea cu serviciul şi n-au putut-o lua și pe 
Jenny. 

Privirea lui Jake se mută de la George la Jenny, căutând parcă o 
confirmare. 

— George exagerează, spuse Jenny, ridicându-se și luând 
castronelul gol din mâna lui. Glenda, pot să te ajut să strângi vasele? 

— Cum pot să refuz așa o ofertă? În plus, dacă scăpăm de ele, 
avem mai mult loc. 

Începură să vină și de pe ambarcaţiile vecine, printre care și 
cineva cu un acordeon. În curând, cum ploaia se oprise, ieşiră pe 
punte și pe cheiul debarcaderului, iar invitaţia la dans a muzicii 
deveni irezistibilă. 

Jenny se trezi imediat pe debarcader, învârtită de David 
MacDougal în ritmul unei polci. Apoi, Jake o luă în brațe, 
purtând-o în acordurile unui vals. 

— Te distrezi? 

— Da, recunoscu ea, dându-și capul puţin pe spate, pentru a-l 
putea privi în lumina lunii. Dar sunt extenuată. Credeam că ajung 
direct în apă, cu David, în ritmul polcăi. 

— Acum, relaxează-te. Închide ochii și lasă totul pe seama mea. 

— Nu prea îndrăznesc; dacă închid ochii, cine știe unde mă duci. 

— Ai încredere în mine. 

ÎL lăsă să-i aşeze mâinile în jurul gâtului și, cu ochii închiși, se 
abandonă noptii și braţelor lui. 

— Văd că George poartă verighetă. Unde este domnul George? 

întrebă Jake la un moment dat. 

George părea să se distreze, dar Jenny știa că, dacă s-ar fi uitat 
bine în ochii ei, ar fi văzut tristeţea. 

— A murit. 

— De curând? 

— Acum doi ani. 

— ÎI chema Lance? 

— Scott. ÎI chema Scott. Lance era .... 

Tăcu, încercând disperată să găsească o modalitate de a schimba 
subiectul. Pentru a nu se ciocni cu o altă pereche, Jake viră brusc; 
ieşiră din cercul de lumină și se depărtară puţin de muzică, iar ea se 
retrase din braţele lui. 

— Încercam să-nteleg. .. 

— Iar te grăbești să tragi concluzii? Se chinui să pară furioasă, 
sperând ca astfel să-i abată atenţia de la trecutul ei. Acum, inventezi 
că am avut o relaţie cu soţul lui George? 

— Uşor! spuse el trăgând-o din nou spre el. N-am insinuat nimic. 

— Ba da! 

Îi împinse mâinile, dar Jake tot nu și le retrase. 

— Nu te-am acuzat de nimic. Încerc doar să te-nţeleg și... 

Ridică din umeri într-un gest de neputinţă, neștiind ce să mai 
spună. 

— De ce? De ce trebuie să mă întelegi? 

Jake scutură ușor din cap, plimbându-și mâinile de-a lungul 
braţelor ei. 

— Nu știu, recunoscu el în cele din urmă, trăgând-o mai aproape 
și sărutând-o cu tandrete, fără să-i dea timp nici să reacționeze în 
vreun fel, nici să-l respingă, înainte de a-și retrage mâinile. Jenny 

rămase pe loc, privindu-l lung, chinuită de dorinţa dureroasă de a-i 
simţi din nou atingerea. 

— Jake, te rog, nu ... Lăsă fraza începută, apoi se întoarse. 
Noapte bună, Jake. Sunt obosită. 

Nu încercă s-o oprească, doar vocea lui adâncă o urmări. 

— Jennifer Winslow, mă intrigi al naibii de tare! 


Capitolul 6 


Jenny se tot răsucea în pat, derulând în minte imaginile unui vis 
de care nu vroia să se despartă. Fel de fel de sunete, joase sau 
insistente, se insinuau până la ea: băzâitul unui motor, un claxon, 
apoi, mai aproape, vocile lui George și a lui Jake. 

— E riscant, îi spunea Jake. 

Îi mai spunea ceva despre curenţii din timpul primăverii ... să 
aştepte ... chiar și ghidul recomandă cunoașterea condiţiilor locale. 

— ...0 idee grozavă! Asta fusese vocea lui George. 

Jake și George puneau la cale ceva — dar, ce? Dacă o convingea 
pe George că era mai bine ca ea să se întoarcă să lucreze pentru el, 
verișoara ei ar fi fost capabilă să înceapă o campanie în faţa căreia 
n-ar fi avut niciun câștig de cauză. 

Nu-și amintea să fi reușit vreodată să-și impună propria voință 
când George lua o hotărâre... sau în fața lui Jake. Cel mai bun 
exemplu: își dăduse demisia și totuși el era acolo, după ea, 
neacceptând să se dea bătut. 

— Ce complotaţi? întrebă ea după câteva minute, când coborî din 

cabină. 

Jake stătea la masă, vizavi de George. Oare locuia la David și 
Glenda, pe Julie II? Dacă da, însemna că barca lor avea și duș, pentru 
că părul lui era încă ud, începând să se onduleze ușor pe frunte. 
Când ea intră, Jake ridică privirea din cartea pe care o ţinea deschisă, 
în faţă, îi zâmbi, dar în același timp schimbă o privire rapidă cu 
George. 

— Punem la cale trecerea voastră în siguranță. Zâmbea, dar ochii 
lui arătau că nu glumește. Din moment ce insiști să faci această 
escapadă, încerc să fac tot ce pot ca să vă feresc, maniacelor, de un 
naufragiu pe o stâncă. 

— Escapadă?! 

Își turnă cafea din ibricul de pe aragaz, gândindu-se. Jake vorbea 
despre navigat, dar, de fapt, trebuia să aibă un plan ca s-o aducă 
înapoi în studioul lui, pentru a redeveni Jenny-cea-din 
camera-din-spate, și eventual, să mai și asiste la relaţia lui cu Monica. 
Nu se așeză, pentru a avea avantajul de a-i vorbi de la înălțime și, 
deși inima îi bătea cu putere, reuși să rostească pe un ton clar și 
rece. 

— Cred că trebuie să lămurim ceva. Puse ceașca pe masă și-și vâri 
mâinile adânc în buzunarele blugilor, dar, în faţa sclipirii metalice, 
provocatoare, a ochilor lui, vocea ei își pierdu calmul, tonul 
devenind agresiv. Să ştii că nu păcălești pe nimeni, Jake! N-ai venit 
într-o vizită de plăcere, să dai sfaturi, sau să bei o cafea cu noi. Ai 
venit ca să mă aduci înapoi la Vancouver. E adevărat? întrebă ea 
după un timp, neprimind niciun răspuns din partea lui. 

— Da. 

— Jake, nu sunt în vacanță. Dacă îţi imaginezi că mă mai întorc să 

termin seria de filme despre Madison, sau orice altceva, ei bine, te 
înșeli! Nu e vorba doar de o escapadă, ci am plecat definitiv! Nu mă 
mai întorc! Relaţia a luat sfârșit. 

Relaţia. 

Cuvântul rămase atârnat undeva în aer, între ei. Niciodată nu 
existase o altfel de relaţie decât cea profesională între ei, dar, pentru 
o clipă, sclipirea ochilor lui, plini de dorință, dăduse un înțeles 
deosebit. 

Jenny privi spre George, dar nici în ochii ei nu citi vreo speranţă 
de ajutor, ci doar o curiozitate amuzată. 

— George spune că intenţionaţi să coborâţi pe coasta de vest a 
Insulei Graham. Cele mai multe canale de acolo nu sunt înregistrate 
pe hartă, știi? întrebă el cu voce calmă, pe un ton rece, de parcă 
vorbea unei cunoștințe întâmplătoare, dar mai ales, de parcă n-ar fi 
auzit nimic din ceea ce îi spusese ea. 

— Da. Nu intrăm în golfuri decât dacă avem hărți foarte bune. Nu 
suntem chiar lipsite de orice experiență. 

— Şi intenţionaţi să vizitaţi orașul Queen Charlotte? 

— Da! 

— Nu ştiu sigur, Jenny, interveni George. Jake tocmai mi-a citit 
din Ghidul Pacificului; n-am știut că strâmtoarea din vestul orașului 
este atât de periculoasă. Vroiam să mergem, dar poate ar trebui să 
ne mai gândim. 

— Citeşte şi tu, Jennifer! 

Jake împinse cartea spre ea, indicând cu degetul paragraful 
referitor la Strâmtoarea Skidegate. 

Ceea ce scria acolo nu era deloc încurajator: era o trecere 
sinuoasă, cu apă puţin adâncă, în voia unor curenți perfizi. 

— Spui că n-ar trebui să trecem pe-acolo? 

Avea el un plan, dar nu-și dădea bine seama despre ce putea fi 
vorba. 

— Nu fără cineva care să vă ghideze. 

Jake aruncă o scurtă privire spre George, gest care nu trecu 
neobservat de Jenny. 

— De ce mai discutăm?! spuse ea enervată, închizând cartea. Voi 
doi aţi hotărât deja. 

— Jake s-a oferit să ne fie ghid, spuse George repede, pe un ton 
împăciuitor. 

— De ce? Faptul că ne conduci prin strâmtoare nu te va ajuta să 
mă determini să mă întorc la lucru. Sau e doar încă o încercare de 
a-mi conduce viaţa? 

— Da, cred că asta e, se arătă el de acord. 

George nu-și putu înăbuși râsul, dar Jenny n-o luă în seamă, 
continuând pe un ton enervat. 

— În cartea asta scrie că ar trebui cunoscut foarte bine locul 
pentru a naviga în siguranță prin strâmtoare. Cunoști chiar atât de 
bine acel loc? 

— Da. 

Zâmbea satisfăcut că, în ciuda încercărilor ei de a-l enerva, 
reușea să-și păstreze calmul. 

La rândul ei, George îl privea aprobator, evident bucuroasă de 
ajutorul pe care se oferise să-l dea. 

Ce putea să mai facă? Jake avea să le fie ghid, chiar dacă ei nu-i 
va plăcea. Se așeză lângă George, față în faţă cu Jake. 

— Dar cum de ești liber să ne ajuti, Jake? Nu trebuie să te-ntorci 
la lucru? 

— Mă-ntore la Vancouver în această după-masă, cu avionul de la 
Sandspit. Am lipsit doar trei zile — dacă lucrez în weekend, 
recuperez. 

— Înseamnă că nici n-ai nevoie de mine, dacă îti trebuie doar 
câteva zile ca să recuperezi. 

Doar în ochi i se văzu o scăpărare de furie, dar își menţinu tonul 
neutru, indiferent. 

— Mă-ntorc miercurea viitoare. George are numărul de telefon al 
mătușii mele — am o mătușă care locuiește în Queen Charlotte. 
Când ajungeţi în partea de vest a strâmtorii, sunați-mă și ... 

— Să te sunăm?! Cum? 

— Prin radio-telefon — funcționează și al vostru, acum. L-a reparat 
David, se desprinsese un fir. 

— Aha... Bine, am să sun. Îi aruncă o privire plină de furie, care, 
aşa cum bănuise, nu făcu nicio impresie. Presupun că n-are niciun 
rost să-ți spun să ieși din viaţa mea. 

— Nu, niciun rost, încuviinţă el zâmbind, fără să vrea s-o enerveze 
şi mai mult. 

— Şi cum rămâne cu lucrul? O săptămână aici, una acolo. Dacă nu 
s-a schimbat nimic la Austin Media, nu e suficient doar atât. Mai sunt 
încă două episoade de filmat din Marele Hamburger Caper, nu-i așa? 
Și filmul despre Eglinton. 

— Doar un episod despre hamburger. Eu am reușit să termin 
unul și Hans lucrează la ultimul. Mă gândeam să te duc să vizitezi 
insula în dimineaţa asta. 

Da, vroia să vadă insula, dar ... Privi lung ceașca de cafea pe care 
o ţinea în mână... Recunoștea că îi lipsise îngrozitor de mult, chiar 
de când coborâse din avion la Ketchikan, iar acum, când știa că 

peste câteva zile va fi din nou acolo, fremăta de-o nebănuită bucurie. 
Ce se-ntâmpla cu ea? Își pierduse minţile? Între timp, Jake mergea la 
Vancouver și apoi, când se-ntorcea la ea, venea direct de la Monica. 
Biata Monica! Jake se căsătorea cu ea, dar abia cu câteva clipe în 
urmă, o privise pe ea cu ochii strălucind de dorinţă. 

Nu! Nu va fi următoarea pe lista iubitelor lui Jake, o amantă care 
să rămână disperată după ce o va părăsi. Și dacă, totuși, ar accepta? 
Tot s-ar mai însura cu Monica? Sau, poate că o infidelitate în plus 
nici măcar n-ar conta. Când ridică ochii spre el, văzu că și el o privea, 
probabil încercând să-și imagineze la ce se gândea. 

— Şi George? Ne iei pe amândouă să vizităm locurile? 

— Eu sunt ocupată; îi dau lecţii de chitară lui Gerry. Poate tu, 
Jenny, vrei să ni te alături. 

— În niciun caz! Fetele râseră, apoi Jenny îi explică și lui Jake. Am 
fost exclusă din corul bisericii. 

În faţa zâmbetului lui, toată tensiunea păru să fi dispărut. Jenny 
nu mai simţea decât căldura care-i inunda tot trupul. 

— Credeam că ai un trecut fără pată. Ce-ai făcut, ca să fii dată afară 
din cor? 

— Am cântat. 

— Nu au dat-o afară chiar așa ... 

— Nu, dar am înţeles mesajul când, la o vizită a episcopului în 
oraș, dirijorul corului m-a rugat să mimez doar, fără să cânt efectiv. 
Îmi cunosc limitele; voi cânta doar în baie, când nu e nimeni prin 
preajmă. Și, dacă am de ales între o întâlnire la care se cântă și un 
tur de vizitare a orașului, prefer turul de vizitare. 

Plecară amândoi, lăsând în urma lor balansul ușor al punţii. 

— Ce s-a întâmplat după episodul cu episcopul? 

— Îmi dau seama unde nu sunt dorită. Am plecat și nu m-am mai 
întors. 

— Ăsta e obiceiul tău prost, să fugi în loc să lupti. 

Uneori, era periculos să lupte; nu vroia să riște să fie respinsă. 

— E mai sigur, spuse ea în cele din urmă, fără să-l privească. 

Jake o prinse de umeri, întorcând-o spre el. 

— Este atât de importantă pentru tine siguranța? 

Dacă-l atingea, știa că ar fi luat-o în braţe. Închise ochii o clipă, 
amintindu-și cum începuse să lucreze pentru el. 

Pe atunci, Jake părea serios implicat într-o relaţie cu o brunetă 
numită Elissa. Îi văzuse dansând o dată și văzuse privirea lui arzând 
de dorinţă. Apoi, brusc, Jake nu se mai întâlnise cu ea; individa 
dispăruse și nu exista niciun semn de regret din partea lui. 

Apoi o invitase pe ea la cină și o privise la fel ca pe cealaltă. Era 
pe punctul de a accepta, când își dăduse seama că n-ar fi fost decât 
încă o oarecare pentru el. De atunci, își făcuse o regulă din a nu se 
implica mai mult decât ar fi putut suporta o eventuală despărțire, 
mai ales că a-l subestima pe Jake ar fi fost un joc periculos. Dar, chiar 
și numai lucrând cu el zi de zi, cunoscuse bucuria de a-i împărtăși 
munca de creaţie, de a-i deveni indispensabilă. 

— Siguranţa? Da, este importantă. 

Începu să meargă mai departe, fără să-l atingă, mai având încă 
senzaţia degetelor lui pe umăr. 

— Bine, dar ţi-ai părăsit serviciul, ai plecat pe ocean într-o bărcuţă 
— unde vezi tu siguranţă în toate astea? 

— Sunt mai multe tipuri de siguranță, spuse ea ambiguu. 

De fapt, siguranţa consta în a fugi de Jake, în a-și menţine 
independența, fără a avea nevoie de nimeni. 

— De data asta de ce anume fugi? 

— Nu fug. 

— Oare?! Se opri, luându-i mâna într-a lui. Nu știu de ce, dar am 
impresia că fugi de ceva. Dacă e vorba de nemulțumirea faţă de 
munca ta, de mine ... dacă asta este, atunci ai fi putut să-mi spui; 
n-ar fi fost mai ușor decât să fugi? 

— E ușor pentru tine să spui asta, dar știi bine că nu faci decât așa 
cum vrei. N-am suficientă energie pentru a te înfrunta. 

— Întotdeauna eviti certurile. Cel puţin... până acum câteva zile. 
De ce, Jenny? 

Stătea prea aproape de ea și era prea curios. Îşi trase mâna 
dintr-a lui și urcă aleea în pantă spre parcare, cu mâinile vârâte în 
buzunare și cu privirea în pământ. 

— Unde mă duci? 

De fapt, trebuia să se întrebe de ce mergea cu el. 

— Pe dealul Tow — e o priveliște minunată, sălbatică, lângă plajă 

. facem și un picnic. Glenda ne-a pregătit un coș cu mâncare. E în 
camionetă; David mi-a împrumutat camioneta. 

Abia atunci îl privi: era înalt, suplu, cu un aer agresiv, veșnic 
neliniștit, în mișcare. 

— Vrei să spui că vei lenevi pe plajă? 

— Exact. 

— O dimineaţă întreagă, fără să te grăbești, fără aparat de filmat, 
fără evenimente traumatice ... nu poate fi acel Jake pe care-l cunosc 
eu. 

— Dar nu-l cunoști în totalitate, nu-i așa? 

Da, așa era. Cum stătea la volanul acelui camion vechi, nici n-ai 
fi zis că, în oraș, conducea o mașină sport rapidă. Doar privindu-l, 

Jenny își simţi pulsul mai rapid. Iar faptul că avea să-i arate insulele 
la care ţinea atât de mult, n-avea să-i ușureze cu nimic hotărârea de 
a se elibera de el. Dar, nu trebuia să uite de Monica — o va avea 
mereu în minte, pentru a reveni la realitate. 

— O să mergi cu mașina pe plajă? întrebă ea când tăcerea dintre 
ei deveni stânjenitoare. Nu mi-ai spus niciodată că erai unul din acei 
adolescenţi care rămâneau cu mașina blocată pe plajă când venea 
fluxul. La venire, mi s-a părut că plaja se întinde la nesfârșit. 

— Chiar așa și e. Cât despre vremea adolescenţei mele, s-ar putea 
s-auzi tot felul de povești din perioada mea rebelă. Cu toate că, în 
vacante, lucram cea mai mare parte a timpului. Veneam aici vara, 
să-mi vizitez rudele din partea mamei. 

— Am citit și eu despre vechiul popor Haida. 

— Îmi închipui... 

— Râzi de mine. 

— Doar puţin. Întotdeauna te documentezi. Probabil că ştii mai 
multe despre Haida decât mine. 

— Este adevărat că toţi erau fie corbi, fie vulturi? 

El încuviință din cap. 

— Mama ta ce era? 

— Corb. 

— Asta înseamnă că și tu ești tot corb. Da, sigur că da... De aceea 
puloverul tău are model cu corb. Și lănțișorul de argint pe care-l 
porți e tot cu corb. După părerea ei, însă, semăna mai mult a vultur, 
sau a șoim. Fata de la hotel spunea de mătușa ta că e prinţesă Haida; 
înseamnă că și mama ta a fost prinţesă, de unde rezultă că ai sânge 
regal. 

— Violet nu e prințesă — asta e o legendă creată de albi. Ea și 

mama au fost fiicele unui șef, dar poporul Haida nu are prințese. 
Uite, parchez sub acești copaci și continuăm drumul pe jos. Ia să 
văd, ce pantofi ai? Da, merg pentru pietre și pe plajă, poţi să ti-i dai 
jos. 

O privi cum admiră dealul și tot ce era în jurul lor, cu părul scurt 
răvășit de vânt. 

— Cred că-mi place părul tău, spuse el, surprinzându-se pe sine 
însuși. Te face să arăţi ... Hei, atenţie la groapă! Sunt castori pe-aici! 
Vezi copacul acela? A fost doborât de un castor, nu de mult. 

Ridică privirea, în timp ce el o prinse de braţ, așteptând 
continuarea remarcei despre părul ei, dar el schimbă subiectul. 

— Mergem mai întâi pe-aici, pe stânci, apoi la întoarcere, căutăm 
un loc pe plajă pentru picnic. 

Oceanul se-ntindea până la munţii din Alaska, iar în dreapta lor, 
era plajă cât vedeai cu ochii. ÎI urmă de-a lungul unei poteci, apoi se 
aşezară să se odihnească pe o stâncă de granit pe care apa o tocise 
în curbe blânde. La picioarele lor, apa se zbătea și se izbea de pereții 
de stâncă. 

— Ce pui la cale? întrebă ea, dându-și seama că Jake o privea. Nu, 
mai bine nu-mi spune. E prea frumos momentul, ca să-l strici. 

— Îţi place? 

— Este perfect. De cât timp n-ai mai fost aici? 

— Anul trecut am venit la înmormântarea bunicului. 

— Da, dar de cât timp n-ai stat așa, pur și simplu, să priveşti și să 
te bucuri de această frumuseţe? Nu te-am văzut niciodată atât de 
relaxat. 

— Boala metropolei este graba, Jenny. Întotdeauna sunt grăbit, 
ori, nu poţi aprecia aceste insule așa cum trebuie când ești grăbit. 

Aici e o altă lume, o zonă de timp diferită. Uite, privește acum în 
spate! 

Jenny se-ntoarse repede, uimită de un gheizer uriaș care ieșea 
năvalnic din stâncă, apoi, imediat, după acea etalare spectaculoasă 
de forță şi sunet, se linişti, ca şi cum nici n-ar fi existat. 

— Este pur și simplu o gaură în stâncă, explică Jake. Într-un 
anumit moment al fluxului, când valurile au înălțimea potrivită, apa 
intră în stâncă, apoi iese în trombă, cum ai văzut. Speram atât de 
mult să reuşim să vedem așa ceva azi. 

— Uite, acesta este Jake cel adevărat, nu se putu ea abţine să 
comenteze, văzându-i plăcerea întipărită pe faţă, de parcă ar fi fost 
una cu locurile acelea sălbatice. De fapt, ești o reflectare a tot ce te 
înconjoară acum. 

— Da? Cum adică? 

— Artistul și pescarul, Haida și omul alb — o îmbinare a tuturor 
acestor elemente, mai mult decât oricine altcineva. Ar trebui să 
surprinzi spiritul locului într-un film, Jake. 

— Dealul Tow?! 

— Nu numai; întreaga atmosferă. Care e timpul insulei? Glenda 
spunea că, aici, viaţa e guvernată de un alt timp. 

— Nu simţi? Făcu un gest larg, cuprinzând marea, plaja, pădurea 
seculară din spatele lor. Oamenii care trăiesc aici au o relaţie 
specială cu mediul lor. Timpul trece mai încet, are o semnificaţie 
aparte... Mi-ar plăcea să surprind toate acestea într-un film, dar 
n-aş putea fi selectiv; pentru mine, totul este la fel de frumos. 

Jenny îi atinse ușor brațul. 

— Te-am ascultat când discutai aseară cu David. Este un amestec 
atât de ciudat și interesant: sate Haida cu stâlpi totemici și antene de 

televizor pentru transmisiuni prin satelit; pescari cu năvoade vechi 
și echipamente electronice moderne; avioane spre Vancouver, orașe 
miniere, orașe în care principala ocupaţie e transportul buștenilor, 
ferme tradiţionale... Și, bineînţeles, politică! Suntem într-un colț 
uitat de lume, la ţărmul oceanului, la șaizeci de mile de continent și 
totuși, aceste insule sunt în plină disensiune politică, agitate de 
revendicări de terenuri și proteste legate de protecţia mediului. 

— Suntem un popor politic. Cred că întotdeauna am fost. Acum 
o sută de ani, terorizam continentul, luând sclavi. Dar, Jennifer ... 
Jenny, n-aş ști cu ce să încep. E nevoie de ochiul cuiva din afară sau 
de cineva ca tine; tu vezi întotdeauna lucrurile în ansamblu. 

— Iar tu vezi cele mai frumoase imagini, dar nu faci un pas înapoi 
ca să vezi totul în ansamblu. 

— Știu, dar până acum n-a contat, recunoscu el luându-i mâna 
într-a lui. Până acum te aveam pe tine ca să ţii totul în echilibru. 

— Ce vrei să spui? 

— Ştii foarte bine. Dacă nu ești tu să mă oprești, mă las dus de val 
și fac o mulţime de fotografii — frumoase, fără îndoială, însă doar o 
grămadă fără sens; tu ești cea care le adună într-un tot semnificativ. 
Am nevoie de tine, Jennifer. 

— Jake, eu ... 

Privea mâna lui mare, bronzată, care- i ţinea captive degetele 
mici și albe. Își dorea atât de mult să reia lucrul cu el, dar nu trebuia 
să facă așa ceva, nu trebuia să cedeze. Se-ntâmpla ceva cu bariera pe 
care o ridicase întotdeauna între ei și pur și simplu nu mai avea 
încredere în ea însăși. 

— Vrei să lucrezi cu mine la acest film, Jennifer ... Jenny? Eu 
filmez şi tu faci montajul și regia. 

Se ridică, simţindu-și picioarele nesigure și-și retrase mâna 
dintr-a lui. 

— Ai promis că luăm prânzul pe plajă și mi-e foame; n-am mâncat 
nimic de dimineaţă, am băut doar acea cafea. 

Jake se ridică încet, fără să poată rosti cuvintele dorite. 

Porniră înapoi, prin nisip, chiar pe lângă apă. Își scoseseră 
pantofii, lăsând valurile ajunse la mal să le îmbrăţișeze timid 
gleznele. 

— Eşti schimbată; nu mai arăţi și nu te mai porți ca o Jennifer. 

— Cum se poartă o Jennifer? 

— Reţinută, stăpânită ... ascunzându-se după perdeaua de păr 
lung care-i cădea pe față, de orice intrus. Jenny e diferită; desculță și 
dând senzaţia că scapă printre degete, dar ... încăpăţânată. 

Jenny zâmbi, deși recunoștea manevra lui de-a o face să-și 
schimbe hotărârea. 

— Poate că m-am plictisit să fac totul cum vrei tu. 

— Totul? Eşti sigură că știi ce vreau? Jenny, mă ajuti la acest film? 
întrebă el pe un ton brusc schimbat, devenit impersonal, când ea se 
întoarse, încurcată şi tulburată. 

Putea să-l refuze pur și simplu, dar nici ea nu știa de ce ezita. 

— N-ai nevoie de mine ca să-l faci. Sunt insulele tale — povestea 
ta. 

— Fără tine, nu-l fac. Dacă l-am face împreună, am avea șanse să 
câştigăm cu el un alt premiu. 

Să câştige un premiu? Asta era cel mai important lucru pentru el? 
Fusese atentă la femeile care se perindaseră prin viaţa lui; niciuna 
n-avea asupra lui puterea de seducţie a unei noi idei, sau a 
momentului în care-și lua aparatul de filmat ca să înceapă la un film 

nou. Uite, ca acum: vroia să se însoare cu Monica, dar în clipa 
aceasta ea nu însemna nimic faţă de bucuria perspectivei de a crea. 

— Nu, Jake. Dacă faci acest film, trebuie să-l faci singur. 

Încerca să nu se lase copleșită de tristeţea gândului că nu va mai 
lucra cu el, că nu-i va mai împărtăși entuziasmul. 

— Dacă te răzgândești ... 

— Te anunţ, completă ea repede, refuzând să cedeze melancoliei. 
Cum erai copil? se trezi ea întrebând cu voce tare, privindu-l cum 
stătea cu picioarele goale și blugii răsuciți deasupra gleznelor. 
Alergai descult pe plajă? 

— Câteodată. În majoritatea verilor, lucram pe barca de pescuit a 
unchiului meu. Dar tu? Cum îţi petreceai verile? 

— În Campbell River, de cele mai multe ori făcând pozne cu 
George. 

— Nu plecai în vacanțe, cu părinţii? 

— Nu. Și, pentru că simţea că el aștepta mai mult decât acest 
răspuns laconic, Jenny trecu de obișnuita ei reținere faţă de acest 
subiect şi, spre surprinderea ei, cuvintele începură să curgă firesc. 

Tata mergea să lucreze în tot felul de locuri, ca America de Sud 
sau Africa; părinţilor mei le plăcea să călătorească, să vadă locuri noi, 
dar considerau că eu trebuie să am un cămin stabil. Când erau 
plecaţi din ţară, stăteam cu George și cu mama ei. De obicei, se 
întorceau doar pentru scurt timp. 

— Ai fost un copil singuratic, își dădu el brusc seama, ochii lui 
văzând mai mult decât era ea dispusă să lase să se vadă. 

— Nu dramatiza, Jake. N-am suferit; aveam un cămin, iar măușa 
Georgina, mama lui George, nu era un balaur. Era chiar foarte bună 
cu noi; era văduvă și, deşi sunt convinsă că uneori o chinuiam, nu 

se plângea. Mă dor gleznele din cauza apei reci, nu mai merg pe aici. 

Se depărtă brusc de malul mării, iar el o urmă. O luă de mână ca 
s-o ajute să pășească peste un buștean și nu-i mai dădu drumul după 
aceea. 

— Tocmai încep să înţeleg cât de izolată ai fost. Păreai 
întotdeauna atât de independentă, nu doreai pe nimeni 
aproape — ai învăţat asta, nu? Din moment ce părinţii tăi au fost 
plecaţi majoritatea timpului. 

— Eu ... Scutură din cap, tulburată de puterea lui de introspectie. 
Nu, am avut-o întotdeauna pe George. Era mai mare, dar eram 
mereu împreună ... până s-a căsătorit, nu te interesează pe tine 
toată povestea asta. 

Încercă să-și elibereze mâna dintr-a lui, dar, fără a-i da drumul, el 
i-o trecu după braţ, astfel încât umerii și șoldurile li se atingeau când 
mergeau unul lângă celălalt. 

— De fapt, vrei să spui că nu-ţi face plăcere să-mi împărtășești 
această poveste. Când s-a căsătorit George? 

— Aveam șaisprezece ani, mai aveam puţin și împlineam 
șaptesprezece. Îşi amintea bine vara aceea, fericirea ce se citea în 
ochii lui George. A fost o poveste de dragoste frumoasă — George și 
Scott — totul atât de brusc. Mătușa Georgina era tristă, pentru că 
Scott era mult mai în vârstă, dar George era atât de fericită, încât 
nimeni n-a putut-o opri. Mătușa Georgina a refuzat să-și dea 
consimțământul, așa că, în cele din urmă, ei au fugit. 

— Şi apoi? 

— Nu știu ... N-am mai văzut-o. Ei locuiau în Vancouver, iar eu 
m-am dus la Universitatea din Victoria. 

Jake rămase tăcut, pe gânduri, capabil, ca de obicei, să vadă 

dincolo de limita pe care o stabilea ea, așa că Jenny se grăbi să 
adauge, în defensivă: 

— Asta nu spune mare lucru despre mine. 

— Ai muncit mult, nu-i așa? 

— Cei mai mulţi studenţi muncesc mult în facultate. 

— Nu prea ai avut viață socială, presupun. Și apoi, ai venit să 
lucrezi pentru mine ... Nu era nimeni în viaţa ta ... amici, dar 
nimeni care să conteze cu adevărat, de la Lance. 

Își simţi degetele încordându-se pe braţul lui. Cum naiba intrase 
în așa ceva — să discute tocmai cu Jake despre trecutul ei! 

— Ai promis că mâncăm; mi-e foame. 

— Lance era bărbatul care-ţi spunea Jennifer. 

De acum, era clar că n-avea de gând să se oprească până nu va 
obţine răspunsul. În toţi aceşti ani cât lucrase cu el, reușise să evite 
să răspundă la întrebări de acest gen, așa că și acum tăcu, fără să facă 
măcar un semn cu capul, dar se părea că el citise deja povestea pe 
chipul ei. 

— Când a apărut Lance? întrebă el cu voce blândă. 

Jenny ridică din umeri, încercând să vorbească pe un ton 
indiferent. 

— L-am cunoscut când George se întâlnea cu Scott. leșeam 
impreună. 

— Şi-apoi, George s-a căsătorit, iar tu ai rămas foarte singură: fără 
ea, departe de părinţi, nu prea apropiată nici de mătușa ta. 

Își trase brutal mâna și și-o trecu prin părul scurt, mătăsos. 

— Ah, Dumnezeule! De ce faci asta? Nu vreau să vorbesc despre 
el, nu vreau să mă gândesc la el. 

— Bine, dar te gândești la el tot timpul. Nu poţi uita. Te-ai dăruit 

o dată, din tot sufletul, lui Lance și ai ieşit din această relaţie rănită. 
Așadar, păstrezi vie această amintire, ca să fii sigură că nu vei mai 
lăsa pe nimeni să se apropie de tine și să-și înfigă cuțitul. 

— Încetează! Nu e așa... Faci o poveste întreagă dintr-un nimic. 
A fost o idilă de adolescentă. Ar fi trebuit să-ți aduci aparatul de 
filmat, ai fi putut prinde niște imagini grozave aici, pe plajă, schimbă 
ea brusc subiectul, încercând disperată să-i distragă atenţia. 

— Iar te ascunzi, Jennifer? Iar fugi de tine însăţi? Nu crezi că e 
timpul să vorbeşti despre toată povestea asta? Presupun că n-ai 
făcut-o niciodată până acum. 

Nu-i răspunse, iar el începu să pună, una câte una, piesele de 
puzzle la locul lor. 

— George nu știa — era clar că, aseară, când a amintit numele lui, 
n-avea nici cea mai vagă idee că însemnase atât de mult pentru tine. 

— N-a însemnat... minţi ea, neconvingător. 

— Atunci, de ce să nu povestești despre el? 

— Eşti ca un câine care are un os. Nu te potolești. Ce vrei să-ți 
spun? Evitându-i privirea, începu să vorbească repede. M-am 
îndrăgostit de el. Era mai mare decât mine, foarte impunător pentru 
o fată de vârsta mea. Am făcut dragoste împreună, apoi m-a părăsit. 
E o poveste veche. Aveam șaptesprezece ani și am plâns mult. Acum 
am douăzeci și opt și povestea e demult uitată. 

Jake îi atinse ușor obrazul, ca și când ar fi îndepărtat niște lacrimi 
nevăzute. 

— De ce a plecat? 

— Pentru că i-am spus că sunt însărcinată. 

În clipa de tăcere care se lăsă înainte de următoarea lui întrebare, 
își dădu seama de șocul pe care i-l produsese. 

— Chiar erai? 

Jake o privea ca și cum vechile ei dureri erau ceva foarte 
important pentru el. Fără să-și dea bine seama cum, firesc, începu 
să povestească, incapabilă de a-și stăvili cuvintele. 

— Nu locuia în oraș, era comis-voiajor și călătorea în nordul 
Insulei Vancouver. Abia aşteptam data următoare când venea. Cred 
că eram obsedată. Mă simţeam atât de singură după ce George s-a 
căsătorit... Nu prea înţelegeam ce mi se-ntâmplă, dar Lance părea 
să fie răspunsul tuturor visurilor mele. Eram tânără și îmi 
închipuiam că un soţ ar rezolva toate problemele. Lance spunea că 
mă iubeşte, și numai asta conta. Eu... noi ... Acum venea, acum 
pleca iar, și niciodată nu eram sigură când aveam să-l mai văd. 
Aveam capul plin de visuri. Tot speram că voi rămâne însărcinată, 
deși era puţin probabil — vroia să fie sigur că iau anticoncepționale. 
Dar eu tot visam nunți și copii și fericire până la adânci bătrâneți. 
Într-o seară stăteam în mașina lui, parcată lângă ocean. Închise 
ochii, simțind un val de durere doar amintindu-și. Nu intenţionasem 
să spun așa ceva, dar cuvintele parcă scăpaseră de sub control... 
l-am spus că sunt însărcinată. 

Stătea în picioare, pe nisip, tremurând. Jake o prinse ușor de 
umeri și, trăgând-o spre el, se așeză împreună cu ea jos. 

— Ce s-a-ntâmplat apoi? 

O cuprinse în braţe, învăluind-o în căldura lui și dându-i 
siguranță. 

— Nimic. Pur și simplu, nu l-am mai văzut de-atunci. I-aș fi scris, 
făcându-mă și mai mult de râs, dar nu-mi dăduse niciodată adresa. 
Presupun că era căsătorit, dar nu m-am gândit atunci la asta, sau, cel 
puţin, nu de la început. L-am tot așteptat, apoi am încetat să-l mai 

aştept. 

— Şi de-atunci, n-ai mai lăsat pe nimeni să se apropie de tine? 

— Eşti prima persoană căreia i-am povestit despre Lance. 

— Şi cum te simţi? 

— Ciudat... Nu mi-am dat seama, dar... nici măcar nu mai sunt 
sigură cum arăta. E posibil să trec pe stradă pe lângă el fără să-l 
recunosc. Și totuși, n-aş mai suporta să fiu rănită așa încă o dată. 

Îi prinse mâna într-a lui, fără să spună un cuvânt, apoi luă din 
coșul de picnic un sandviș pe care i-l întinse. 

— Somon?! Crezi că l-a prins David cu mâna lui? 

— Mai degrabă cu năvodul lui. 

După ce terminară de mâncat, Jenny se ghemui lângă un trunchi 
de copac adus de flux pe plajă, ascultând cântecul oceanului. Ar fi 
trebuit să se simtă stingheră și vulnerabilă după ce-i împărtășise lui 
Jake acea parte secretă a trecutului ei, căci era ca și cum i-ar fi dat 
acestuia o armă. Și totuși, citise în privirea lui că nu va folosi 
niciodată acea armă împotriva ei, și-l crezuse din toată inima. 

Stătea şi el rezemat de buștean; înfățișarea lui nu mai avea nimic 
de artist neliniștit. 

— Parcă ai fi un vagabond care cutreieră plajele, râse ea. 

Drept răspuns, Jake își întinse braţul spre ea și o trase la pieptul 
lui. 

— Jake ... 

— Relaxează-te. 

Era ultimul lucru pe care l-ar fi putut face, singură în acea 
pustietate cu el, simțindu-i căldura trupului, cu obrazul lipit în 
adâncitura umărului lui. Era o oră pe care o fura sorții, o oră în care 
își îngăduia o fantezie a sufletului. Aruncă o scurtă privire spre el: 

era cu ochii închiși, cu trăsăturile feţei destinse, parcă într-o expresie 
de mulţumire. 

Faţa lui Lance se estompase în memorie, ștergându-se aproape 
de tot, dar fiecare trăsătură a lui Jake îi va rămâne pentru totdeauna 
în memorie. Îi simţea pieptul ridicându-se şi coborând sub obrazul 
ei într-o respiraţie regulată, îi văzu nările dilatându-se. Oare 
dormea? Își desfăcu degetele pe pieptul lui și tresări când, cu mâna 
liberă o acoperi imediat pe a ei. 

— Am adormit? întrebă el, deschizându-și imediat ochii și râzând. 
Cred că da. Credeam că am închis ochii doar pentru câteva secunde. 

— A fost cel puţin o oră. Te priveam ... 

— Da? Şi ce-ai văzut? 

— Ce e cu cicatricea asta? 

Îi atinse ușor fruntea, de-a lungul liniei subțiri, albicioase, care se 
pierdea în păr. 

— Dovada unei prostii din tinereţe. Făceai tot felul de scenarii și 
speculaţii? 

— Păreai mulțumit, ca și când acesta era singurul loc pe lume în 
care i-ai fi dorit să fii. Ar trebui să vii aici mai des, Jake, îţi face bine. 

— Poate că tu îmi faci bine. 

Jenny se ridică brusc și se scutură de nisip, evitând să-l privească. 

— Mă-ndoiesc. Doar am fost atâta timp prin preajmă. 

— Aceea era Jennifer, iar aceasta e Jenny. E adevărat, încă mai văd 
urme din acea Jennifer care-ţi alunecă printre degete, Jennifer cea 
misterioasă, dar uneori am impresia că George a aruncat-o peste 
bord, odată cu părul pe care i l-a tăiat. 

— Nu mai râde de mine, spuse ea stânjenită. Se ridică și începu 
să strângă coșul în care fusese picnicul, pentru a-și găsi o ocupaţie. 

Era neapărat necesar să readucă acea conversaţie la un nivel neutru, 
pentru a pune un fel de barieră între ei. În călătoria aceasta, am 
lucrat la un film despre fauna din locurile prin care am trecut; ai 
rămane uimit de ce-am văzut: delfini, o balenă, lei de mare. 

— Am cicatricea de la șaptesprezece ani, de când am avut o ceartă 
stupidă cu vărul meu, începu el încet, ca și cum ar fi vrut să 
prelungească momentele de apropiere dinainte, cu câteva minute. 
Era mai mare decât mine, dar asta nu m-a împiedicat să încerc să-l 
înfrunt. 

— Ce s-a întâmplat? 

— Am încercat să-l lovesc, iar el a reușit pe deplin. M-am izbit de 
instalaţia de stabilizare de pe barcă și mi-am tăiat faţa. Apoi, am vrut 
să continuăm lupta și în apă, dar ne-am răcorit și ne-am liniștit. 
Când a venit unchiul meu acasă, ne-a pedepsit pe amândoi. Nici 
nu-mi mai amintesc pentru ce ne certam — așa cum ţi-am spus, am 
cicatricea dintr-o mare prostie. Aș vrea să văd filmul pe care-l faci. 

— Nu e la nivelul de a câștiga un premiu, dar aș putea să-l vând, 
totuși. 

Fără să-şi dea seama, se lăsă antrenată de Jake în a intra în 
amănunte, chiar în ciuda suspiciunii asupra motivului pentru care el 
se arăta interesat. 

— ... acum, am nevoie urgentă de un al doilea aparat video; am 
atâtea bucăţi de benzi, încât ar trebui să le editez acum. 

Ajunseseră între timp la camion. După ce Jake închisese portiera 
din dreptul ei, se îndreptă să-și ia locul la volan. Musculatura 
picioarelor sale lungi era mult mai evidentă prin blugii strâmti, 
decât în hainele de oraș. Jenny îi privea pielea bronzată, 
conștientizând, stingherită, dorința puternică de a fi din nou în 

braţele lui. 

— Voi aduce un video, când vin săptămâna viitoare în Queen 
Charlotte. Și, Jenny, nu te subestima — ești bună. Dar, niciunul din 
noi nu este nici pe jumătate la fel de bun singur, pe cont propriu, 
cât suntem împreună. 

— Trebuia să ajungem tot aici, nu-i așa? Vrei să mă întorc la lucru; 
ei bine, nu vin. Nu fac filmul acesta pentru tine; nu e necesar să-mi 
furnizezi echipament. 

Jake schimbă subiectul, luând-o prin surprindere. 

— Ce ai impotriva lui Hans? 

— N-am spus nimic impotriva lui. 

— Ba da, chiar în dimineaţa asta, pe barcă .... de fapt, a fost mai 
mult un pufăit de enervare, dar foarte sugestiv. Aș vrea să ştiu de ce. 

— N-am nimic cu el. 

— Nu te mai ascunde, Jennifer! Spune odată! Destul ne-am 
prefăcut, pretinzând că totul e în regulă, când de fapt nu era. Nu 
crezi că e momentul să fim sinceri? 

— Orice aș spune despre Hans, ar suna la fel de rău. 

— De ce? 

— Pentru că.... pentru că ... face tot ce mi-aș dori eu să fac. A 
preluat cele mai bune părți din munca mea. De ce, Jake? De ce m-ai 
înlocuit cu Hans? 

— Credeam că ... nu mai vrei acel gen de muncă, încercă el să 
găsească o portiţă de scăpare. Uite, ai plecat .... Dar, în afară de .... 
ai ceva anume împotriva lui? 

Indiferent ce-ar fi spus, putea fi interpretat ca fiind subiectiv, ca 
resentiment pentru că a fost înlocuită. Pe de altă parte, figura 
hotărâtă a lui Jake o avertiza că nu era deloc dispus să abandoneze 

subiectul. 

— Recunosc, uneori mă dezamăgește, dar uite, a făcut filmul 
acela pentru Manley... care e într-adevăr grozav. 

Nici ea nu înțelegea ce o făcuse să-l acopere atâta vreme pe Hans. 
Îi displăcuse prezenţa lui, se temuse că va prejudicia firma, muncise 
uneori nebunește ca să-i acopere greșelile și omisiunile. Privi cerul 

„ marea ... din nou drumul din fața ei. Constata, ea însăși 
surprinsă neplăcut, că obișnuinţa de a se ascunde de Jake devenise 
o a doua natură. Încercând să-și ascundă atracţia puternică pe care 
o simţea pentru el, începuse să ascundă totul: păreri, resentimente, 
incapacitatea lui Jake... 

— Nu el a făcut filmul pentru Manley. A filmat câteva scene, apoi 
a plecat cu o fată; nici tu nu erai în oraș. Eu am făcut filmul — a 
trebuit, altfel nu te-ai fi încadrat în termen. 

— Nu e prima dată când îl acoperi, nu-i așa? Sigur că așa trebuie 
să fie ... Asta explică multe. 

Apoi, în mod inexplicabil, abandonă subiectul, atrăgându-i 
atenţia, entuziasmat, asupra vaselor de pescuit cu năvoade, care se 
vedeau pe mare, iar atmosfera redeveni relaxată, plăcută, până când 
ajunseră în port și, după ce parcă mașina, întrebă din nou: 

— În legătură cu Hans ... te-ai întoarce dacă el ar pleca? 

— Ai renunţa la el, doar ca să mă faci să mă întorc? 

— Dacă trebuie, da. 

Mâinile lui încă strângeau volanul și privea prin parbriz, ca și 
cum ar mai fi continuat să conducă mașina. Jenny zgâlțâi portiera, 
care se încăpăţâna să rămână închisă, apoi, puţin lipsi să nu se 
rostogolească afară, când aceasta, în sfârșit cedă și se deschise larg. 

— Nu-l concedia pe Hans doar din cauza mea, pentru că, oricum, 


ARTIST ŞI PESCAR 99 


nu mă-ntorc. 

David MacDougal tocmai apăru la capătul rampei de acces. 

— Uite-l pe David. Mă duce la aeroport. Se aplecă spre ea și-i 
cuprinse încheietura mâinii cu degetele lui puternice, vorbindu-i cu 
voce joasă, dar pe un ton hotărât. Te vei întoarce la mine, Jenny 
Winslow; mai curând sau mai târziu, te vei întoarce. 

Jenny nu putu decât să scuture din cap, privindu-l cuprinsă 
oarecum de panică în faţa siguranţei cu care-i vorbea. Apoi, deodată, 
Jake se aplecă și mai mult deasupra ei, atingându-i buzele cu ale lui, 
într-o mângâiere ușoară. 

— Ai grijă de tine. Promite să nu faci nicio nebunie. 

— Jake ...— ÎL privi în ochi și, cu un gest involuntar, îi mângâie 
obrazul. Eu ... 

Era nebună? Sau chiar atât de proastă? Se forță să se gândească 
la Jake și la Monica ... la Jake și la atâtea alte femei... Se retrase 
tresărind, și-i făcu semn lui David, care se apropia de camion. Când 
vorbi, vocea ei reuși să nu trădeze nimic din tristeţea care-i 
cuprinsese sufletul. 

— Mai bine te-ai duce la Monica. 

Uluit, Jake deschise gura, ca și cum ar fi vrut să protesteze, în 
timp ce ea rămase gândindu-se la ceea ce ar fi spus dacă David n-ar 
fi ajuns chiar în clipa aceea la ei. 

— Gata de drum, Jake? Să ne grăbim, să nu pierzi avionul. 


Capitolul 7 


Jenny își desprinse cu greu privirea de la munti pentru a se uita 
la George. 

— Ce-ai spus? 

— Liniștește-te și gândește-te la altceva. Jake va ajunge aici atunci 
când va ajunge ... 

— Nu mă gândeam la el. 

— Prostii! De când l-ai sunat să-i spui că am ajuns în golful acesta 
al cărui nume nici nu pot să-l pronunţ, nu faci decât să tresari și să 
priveşti cerul, doar vei vedea un avion. 

Nu te detașezi de el, asta e evident. Cred că e timpul să dai frâu 
liber sentimentelor. 

— Încetează, George! E îndrăgostit de Monica. 

— A spus el asta vreodată? 

— A spus ... A spus că probabil se va căsători cu ea. 

— Probabil? Dacă se căsătoreşte cu ea, ce caută după tine în 
Pacificul de Nord? 

— Vrea să mă-ntorc să lucrez pentru el. 

— Dacă ar fi logodnicul meu, ei bine, n-aș fi deloc încântată să-l 
văd sărind în avion ca să meargă în Alaska, doar așa, ca să aibă o mică 
discuţie cu tine; după care înroșește firele telegrafului și trimite 
patrule de căutare, doar pentru că ai întârziat puţin în Masset; apoi, 
aleargă ca un nebun să te întâmpine la sosire. Și Monica unde e în 
tot acest timp? Acum, se-ntoarce din nou, ca să te treacă printr-o 
strâmtoare periculoasă. Nu crezi că ar fi putut găsi pe altcineva care 
să ne călăuzească, dacă și-ar fi dorit cu adevărat să fie alături de 
Monica? Mai ales că individul e rudă cu jumătate din pescarii de pe 
insulă. I-ar fi fost foarte simplu să roage un văr sau un prieten să ne 
conducă, dar, nu! Vine personal, ca s-o știe pe Jennifer a lui în 
siguranță. Dacă asta nu-nseamnă .... 

— Nu înseamnă nimic! Se răsuci pe nisip, o privi furioasă pe 
George câteva clipe, apoi ridică din umeri, într-un gest de neputinţă. 
Înseamnă că-i lipseşte munca mea. 

Nu-ţi închipui cât de importantă e munca pentru Jake, mai 
importantă decât orice altceva. 

— Mai importantă decât Monica? 

— Categoric, răspunse ea sigură pe sine, amintindu-și cum, 
odată, Jake anulase o întâlnire cu aceasta doar de dragul de a mai 
filma o imagine. 

— Dar faci şi tu parte din munca lui... Numai că ... oare ce o fi 
cel mai important, tu sau munca?! Ei, asta trebuie să hotărască 
acum... 

Jenny scutură din cap, iar George continuă, îngrijorată pentru 
verişoara ei. 

— Nu trebuie să lași ca o experienţă nefericită să-ţi strice întreaga 
viaţă. Ştiu că ţi s-a întâmplat ceva. 

La vremea respectivă habar n-am avut, dar acum, gândindu-mă în 
urmă, amintindu-mi ... lucrurile îmi sunt mai clare ... a fost ceva 
legat de Lance, nu-i așa? 

— Da. 

Toată copilăria, ea și George fuseseră nedespărțite, astfel încât 
nici nu avusese nevoie de vreo altă prietenă apropiată. Apoi, când 
George se căsătorise, îl avusese pe Lance ... până când acesta o 
părăsise. Scurta ei poveste de dragoste, pe cât de intens trăită, pe 
atât de trist sfârşită. Rămăsese singură, izolată, fără nimeni care s-o 
ajute să iasă din impas; locuia în continuare la mătușa Georgina, dar 
era ca şi cum ar fi fost un simplu spectator, în timp ce ceilalți își 
trăiau cu adevărat viaţa. 

— Scumpa mea, spuse George, parcă strecurându-se în firul 
amintirilor ei, parte din suferința prin care ai trecut a fost cauzată 
de lipsa de maturitate; dragostea, într-adevăr, te face foarte 
vulnerabilă, dar merită trăită, Jenny, merită cu adevărat. 

George aprinse focul pentru a coace scoici înfășurate în iarbă de 
mare, pe care se chinuiau apoi amândouă să le întoarcă pe cărbuni 
cu un băț, dar ajutându-se și cu degetele, atât cât le permitea 
dogoarea focului. Jenny nu se putu abține să nu zâmbească: 

— George, nimeni n-ar crede că anul trecut mâncai melci în cel 
mai elegant restaurant franțuzesc. 

— Sunt cameleonică. Taci şi mănâncă și tu, mormăi ea cu gura 
plină. 

Jenny recunoscu: erau delicioase. Cu toate acestea, nu mâncă 
decât câteva, apoi hotărî să meargă să se plimbe puţin. 

— Vii şi tu? 

— Nu, mă simt puţin ametită; cred că picioarele nu mi s-au 

obișnuit cu mersul pe uscat, încă. 

Jenny făcu abia câţiva pași când auzi motorul hidroavionului, 
apoi îl văzu apropiindu-se, gata de amerizare. Nici nu-și dădu seama 
când începu să-și fluture mâna în acea direcţie, încă înainte de a-l 
repera pe Jake lângă pilot. Când și el îi răspunse, alergă pe plajă 
până la barca mică și, în graba de a o împinge în apă, uită pe țărm o 
vâslă. Nu se mai întoarse, ci vâsli așa cum putu, până ajunse la 
marginea pontonului, unde Jake prinse o margine a bărcii. 

— Bună, Jake! 

Abia mai respira, iar sângele îi pulsa nefiresc, făcând-o să-și simtă 
capul ametit de ţiuitul pe care-l auzea. 

— Bună! Mulţumesc, Luke! se adresă el pilotului. 

— E liniște azi aici, comentă acesta, făcând câţiva pași pe ponton. 
Câteodată e un vânt atât de puternic ...Mă-ntreb dacă e un moment 
bun de pescuit; am să-ncerc să arunc undiţa de câteva ori înainte să 
plec. 

Jake urcă în barcă, atingând umărul lui Jenny cu o mângâiere 
uşoară. 

— Ce mai faci? Cum aţi călătorit? Unde e cealaltă vâslă? 

— Am uitat-o pe țărm. 

— Așază-te. O privea atent la fiecare detaliu, inclusiv mâinile 
tremurânde. De ce te urci în orice barcă fără vesta de salvare? 

— Intenţionam să te invit să guști din scoicile noastre 
delicioase, coapte chiar acum .... Pe măsură ce vorbea, nici ea parcă 
nu-și mai recunoștea vocea; i se părea că vine de undeva de departe, 
cu o puternică impresie de irealitate. Dar, dacă tipi la mine din clipa 
în care sosești, n-ai decât să te-ntorci imediat la hidroavion și să pleci 
de unde ai venit. 

Jake tăcu o clipă, continuând să vâslească, apoi se opri, lăsând 
barca să înainteze atât cât îi permitea inerția mișcării pe care i-o 
imprimase. 

— Îmi cer scuze dacă am tipat. Abia atunci se-ntoarse și o privi, cu 
o expresie serioasă. Sunt îngrijorat pentru tine ... pentru tine și 
pentru George, că vă aventuraţi în aceste ape fără ... 

— Fără a avea un bărbat lângă noi? 

— Da, cred că asta este, deși, recunosc, la fel de îngrijorat eram și 
când nu știam că George nu e bărbat. Cel puţin, promite-mi că vei 
purta vestă de salvare. 

— De obicei port, dar azi nu știu ce-a fost cu mine. Mă simt cam 
ciudat azi ... poate din lipsă de obișnuință de a naviga în apele de 
pe coasta de vest. 

— Marea a fost agitată? 

— Nu. Am avut vânt bun, perfect pentru navigat. Într-o singură zi 
a fost mai greu — mi-a fost foarte rău ... Nu cred că sunt un marinar 
înnăscut. Nu e vorba doar de vânt și de apă, dar și de ... 

Se opri, pierzând şirul gândurilor. 

— De ce anume? 

Jenny își frecă buzele cu mâna; simţea o mâncărime de parcă ar 
fi avut sare pe ele. 

— Nimic, doar ... 

Din nou pierdu șirul gândurilor. Își duse mâna la urechi, care-i 
țiuiau. 

— Ce ai la ureche? Brusc, tonul lui devenise alertat. 

— Nu tipa, Jake. Nu tipa la mine... 

— Ai spus ceva de scoici? 

Jenny dădu ușor din cap, încercând să se concentreze, apoi 

răspunse cu voce slabă că George le pregătise. 

— Îţi tiuie urechile? Simti furnicături pe vârful urechii? Pe vârful 
limbii? La naiba, Jenny, răspunde-mi. Simti furnicături pe limbă? 

— Da... 

De fapt, limba nu-i mai funcţiona deloc, ca și cum ar fi băut prea 
mult. 

— Câte scoici, Jenny? 

Jenny se lăsă puţin în jos pe banchetă, pentru a-și rezema capul 
de spătar. 

— Câte scoici, Jennifer? 

— ... două ... trei ... George a mâncat o mulțime. 

— La naiba! 

Jenny închise ochii, convinsă că totul nu era decât un vis, deși la 
început păruse atât de real. Acum, însă, realitatea se retrăgea undeva 
departe, odată cu impresia că auzea vocea lui Jake la distanţă din ce 
în ce mai mare. 

— Luke! Porneşte motorul! Trebuie să le ducem la spital. Urgent! 

Pentru Jenny, frânturile de realitate la care participa nu mai 
aveau niciun sens. Îşi duse din nou mâna la buze, dar nu le mai 
simți; înțelese imediat că era la dentist, sub anestezie, iar acesta avea 
să înceapă imediat să lucreze cu freza. 

Jake vâsli disperat până la țărm. 

Jennifer! Stătea întinsă, cu ochii închiși și cu capul pe marginea 
bărcii, abia respirând. Dumnezeule, oare respira? Se aplecă asupra 
ei, căutând un semn mai sigur, decât ridicarea aproape 
imperceptibilă a pieptului. Ar fi vrut s-o știe cât mai repede posibil 
la spital, dar George trebuia să fie într-o stare și mai critică. 

Din fericire, George încă respira. Cu gesturi mecanice, o aduse 

la barcă și porni spre hidroavion, cu, un vârtej de întrebări la care 
nu putea găsi răspuns — cum putea să facă respiraţie artificială și în 
același timp să vâslească? Dar, dacă Jennifer înceta de a mai respira? 
Dacă n-avea să mai deschidă niciodată ochii și să-l privească 
provocator de rece și de rezervat? 

Luke, pilotul, îl aștepta pregătit de plecare. 

— Chiar acum a încetat să mai respire; va avea nevoie de 
respiraţie gură la gură, îi spuse Jake, predându-i trupul inert al lui 
George, după care o aduse pe Jenny și o așeză pe scaunul din faţă, 
prinzându-i centura de siguranță. 

Luke decolă imediat și chemă o ambulanţă care urma să-i aștepte 
la aterizare. 

— Jennifer? întrebă Jake, mai mult o șoaptă întretăiată, în timp ce 
se străduia să menţină ritmul în care îi făcea respiraţie gură la gură 
lui George. 

— E bine; respiră! strigă Luke. 

Nu, nu putea să moară! Nu trebuia să moară! 

Într-o vară, când el avea paisprezece ani, doi turiști fuseseră 
transportați cu elicopterul din Canalul Cumshewa la spital, după ce 
mâncaseră astfel de scoici; anunţul fusese făcut de cel de-al treilea 
membru al grupului lor, la doar câteva minute după producerea 
faptului, dar unul din ei nu supravieţuise până la spital. 

Cât mâncaseră? Jenny spusese ceva de trei, dar nu putea fi sigur, 
era deja confuză, deja sub efectul otrăvii ce-i pătrundea în sânge. 

Dacă murea ... Nu, mintea lui refuza să conceapă o lume fără ea. 

— Jennifer? gemu el din nou, între două guri de aer pe care 
încerca să le introducă în plămânii lui George. 

— E bine, răspunse Luke, încrezător. Amerizăm. Văd că deja ne 

așteaptă ambulanta. 

După amerizare, parcă teama lui Jake deveni și mai mare. Un 
asistent medical o preluă pe George, iar el putu să se ocupe de 
Jenny. 

— Nu, nu, aveţi grijă de cealaltă, mă ocup eu de ea. 

Pur și simplu nu putea s-o lase în braţele altcuiva. 

Odată, în ambulanţă, Jenny deschise ochii, privind spre el, deși, 
cu siguranţă, fără să-l vadă. 

— Totul e-n regulă, o linişti el pe un ton ferm, sperând din tot 
sufletul că spunea adevărul. Relaxează-te. 

Trebuia să trăiască. Nu știa sigur ce vroia ea, de ce era atât de 
hotărâtă să-l părăsească, dar știa că avea nevoie de ea pentru ca viața 
lui să aibă sens. 

Știuse acest lucru, instinctiv, încă din prima zi de când intrase în 
biroul lui; deodată, viaţa devenise mai intensă, aducând o nouă 
provocare. Nu era vorba doar de viața lui profesională. Jennifer îl 
făcuse să nu-i mai placă nicio altă femeie. Deși nu avuseseră 
niciodată o relaţie intimă, compara toate celelalte femei cu ea. Nu 
exista să sărute vreo femeie fără să-și dorească să fi fost Jenny în 
locul aceleia. 

Încercase să-și spună că nu e din partea lui decât dorinta pentru 
ceva la care n-are acces, dar era mai mult decât atât — era singura 
femeie din lume ce-i era destinată și, atâta timp cât rămânea în viață, 
exista o șansă să fie împreună. 

Dacă totuși otrava ajungea la diafragmă și, paralizând-o, o făcea 
să înceteze să mai respire? 

La spital, trebui s-o lase în grija medicilor, deși nebun de groaza 
de a n-o mai vedea niciodată. 

O asistentă îl conduse spre un scaun, apoi se așeză și ea în 
spatele unei mașini de scris. 

— Numele? 

— Jake Austin, răspunse el automat, fără a se putea concentra. 

— Nu al dumneavoastră! Al pacientelor — cea blondă mai întâi, 
cea care nu mai respira. 

Asta suna foarte sumbru. Dacă și Jennifer păţea același lucru? Se 
chinui să-și amintească. 

— Georgina Dobson. 

Asta era, însă, tot ce știa. 

— Trebuie să știm situaţia asigurării medicale. 

— N-am idee... Va trebui să mai așteptați puţin ... 

— Dacă nu locuiește aici, va trebui ... cineva va trebui să-i 
plătească spitalizarea... 

— Plătesc eu. Aţi putea, vă rog, să vă interesaţi cum se simt? Cum 
se numește medicul? 

Asistenta îi dădu să semneze hârtia și introduse o a doua coală în 
mașină. 

Jennifer! Dumnezeule, dacă înceta să mai respire în timp ce 
individa aceea pierdea timpul cu întrebările ei prostești. 

— Data nașterii? repetă asistenta, ușor iritată. 

Nici măcar nu-i știa data nașterii. Cum era posibil, după ce 
lucraseră timp de cinci ani împreună! Probabil că venise la lucru de 
ziua ei, fără ca el să-i spună măcar "La mulţi ani!" 

Scăpă în sfârșit de interogatoriu și i se-ngădui să meargă în sala 
de așteptare. 

— Bună, Jake. Să-ţi aduc o cafea? 

Privi lung la asistenta brunetă mignonă care-l făcu să se oprească 

putin din pășitul în lungul și în latul încăperii. 

— Sunt Donna, mă mai cunoşti? 

— Da, sigur. Scuză-mă, pentru o clipă nu te-am recunoscut. Știi 
cumva cum se simt? Cum se simte Jennifer? 

— Doamna Dobson e în stare gravă. E la terapie intensivă. N-ar 
trebui să-ţi spun asta, dar medicul este încă la ea. Cealaltă ... 

— Jennifer? 

Aproape nici nu mai îndrăzni să respire până ce Donna nu 
răspunse. 

— Va fi bine. După starea în care se află, probabil că n-a apucat să 
mănânce prea mult. 

— A spus doar trei. 

— Din fericire. Acesta este primul caz anul acesta. Uite, spuse ea 
întinzându-i un bileţel, a sunat șeful pescăriei și te roagă să-i 
telefonezi. 

— Eşti sigură că Jennifer e în afară de orice pericol? Îl sun mai 
târziu; deocamdată ... aș putea s-o văd pe ...? 

— Îmi pare rău, Jake, dar nu lasă pe nimeni s-o vadă pe doamna 
Dobson; e la terapie intensivă și până nu i se stabilizează starea ... 

— Pot s-o văd pe Jennifer? 

— Eu știu ... Cred că doctorul ar prefera să nu fie deranjată. 

— Te rog, Donna, nu încurc cu nimic. 

— Bine, bine, oricum, cred că ne-ai înnebuni cu plimbatul ăsta 
prin încăpere dacă ai rămâne aici. Vino cu mine. 

Pentru prima dată în viaţa lui, Jake intră în vârful picioarelor. 
Jenny, îngrozitor de palidă, dormea. 

— Eşti sigură că e în afara oricărui pericol? 

— Din moment ce respiră ...Când se va trezi, se va simți mai 

bine. Așază-te aici, stai liniștit și nu-mi face probleme. 

— Promit. 

— Ar fi bine să te tii de cuvânt... Îmi amintesc că mereu făceai 
vreo poznă când erai în sat. 

— M-am schimbat... 

Donna râse, neîncrezătoare și, în sfârșit, îl lăsă singur cu Jennifer. 

Jake trase scaunul aproape de pat, privind lung perfuzia și acul 
seringii care intra în piele. Oare Donna spusese adevărul?! Se va face 
bine? Trebuia; el, cel puţin, nu putea concepe o altă posibilitate. 

Îi acoperi mâna cu a lui, iar degetele ei se curbară în jurul 
degetului său mare, fără a avea forța de a-l strânge. Se-ntreba dacă 
va ajunge vreodată s-o vadă făcând acest gest de bunăvoie. 

Cu o săptămână în urmă, pe plaja de lângă Tow Hill, rămăsese în 
braţele lui cât el se prefăcuse că doarme. Îi simţise trupul cald, 
încrezător, parcă dezinhibat de orice reţinere și dorise cu disperare 
s-o strângă în braţe, să-i acopere buzele cu sărutări, s-o atingă, să-i 
alunge singurătatea cu mângâierile lui. 

Într-adevăr, greşise angajându-l pe Hans. Crezuse că va rezolva 
ceva punând o barieră între ei. Da, crease o barieră, dar inutil; faptul 
că o vedea mai puţin pe Jennifer, nu însemna că o dorea mai puţin. 
Dacă ar fi fost sincer faţă de sine însuşi și ar fi recunoscut că o 
iubeşte, poate ar fi putut face ceva ca s-o câștige. 

Când Donna veni din nou, îl găsi tot acolo, ținând-o de mână. 

— Ti-am adus o cafea. 

— Mulţumesc, Donna. 

Abia acum şi-o amintea: era o fetiţă firavă care locuia în casa 
vecină cu a bunicului. 

— Ce mai face Daniel? 

— Pescuiește, deși cantitatea de hering este mult mai mică decât 
acum câţiva ani. Avem trei băieți, știi... 

Jake încuviință din cap, deși nu știa. 

— Vino pe la noi. Ad-o și pe ea. Cum o cheamă? 

— Jenny. 

Trebuia să repete în minte: Jenny, nu Jennifer. De ce nu i-o fi 
spus niciodată până atunci? 

Probabil că era ora de vizită, după agitația care începuse să se 
simtă dincolo de perdeaua din jurul patului. 

Apăru şi doctorul, care-i mai verifică o dată pulsul și-i ridică 
pleoapa. 

— În ce stadiu e, domnule doctor? 

— A avut noroc. În schimb, cealaltă, doamna Dobson, a fost mult 
mai grav, dar cred că va scăpa cu bine. 

— Slavă Domnului. 

Ținea la George și n-ar fi vrut să i se întâmple ceva, dar, pe de 
altă parte, nu putea să nu fie recunoscător că nu era Jenny în locul 
ei. 

— Puteţi merge acasă. 

Va continua să doarmă aşa ore în șir. 

— Prefer să rămân. 

După un timp, și el aţipi, pentru a se trezi speriat de un coșmar. 
Când deschise ochii, Jenny respira liniștit, iar la capătul celălalt al 
patului era mătușa lui, cu părul ei frumos de un negru strălucitor pe 
spate şi cu privirea pătrunzătoare căreia, cu siguranță, nu-i scăpa 
nimic. Era doar cu zece ani mai mare decât el, dar fusese 
întotdeauna foarte severă faţă de greșelile lui din adolescenţă. 

— Bună, Violet. Cum ai ştiut că sunt aici? 

— Mi-a telefonat Laurie. 

— Laurie Mather? De la emisiunile de radio? Am ajuns un subiect 
de știri? 

— E căsătorită cu Luke, pilotul care te-a adus azi. S-au cunoscut 
în timpul unui reportaj al ei despre o operaţiune de salvare a unui 
hidroavion, în care era implicat. Jake. ... am văzut săptămâna trecută 
un film făcut de tine în legătură cu obiectivele turistice din 
Vancouver... 

M-a întristat; nu era niciun strop de artă în el. Cel puţin, nu așa 
ca înainte. Indiferent ce făceai — filme,desene — totul era plin de 
semnificaţie. 

— Același lucru mi-a spus și ea, șopti el, făcând semn spre Jenny. 
M-a acuzat că sunt prea ambitios și că l-am făcut prea comercial. 

— Eşti un Haida, și poporul Haida a fost întotdeauna un popor 
de artiști. 

— Sunt doar pe jumătate Haida... 

— Cred că niciunul dintre noi nu mai este pursânge, dar nu uita 
că gena Haida este cea care predomină. Este iubita ta, Jake? Era 
timpul. 

Era timpul. Strânse mai tare mâna lui Jennifer. Probabil că, în 
câteva ore, avea să se trezească și atunci va trebui să înceapă s-o facă 
să-şi dea seama că erau destinaţi unul celuilalt. Era, într-adevăr, 
timpul pentru amândoi. Ei îi era teamă să iubească, teamă să nu fie 
rănită din nou. Va trebui s-o înveţe să aibă încredere în el. 

Schimbase parteneră după parteneră în speranţa de a și-o scoate 
pe Jennifer din minte, dar și de a o face geloasă. Acum își dădea 
seama că fusese o prostie, având în vedere neîncrederea ei în bărbați 
și în dragoste. Cât despre presupusa lui intenţie de a se căsători cu 

Monica, probabil că nu făcuse altceva decât să-i întărească ei 
convingerea asupra neseriozității lui. 

— Nu e chiar atât de simplu, îi răspunse el mătușii, în cele din 
urmă. 

— Niciodată nu e, Jake. 

Jenny se mișcă ușor în somn și-i strânse mâna. Când se va trezi, 
cu siguranţă își va retrage mâna, grăbită. 

Când îl întrebase, îi spusese că da, probabil că se va căsători cu 
Monica; intenţionase să vadă dacă îi pasă sau nu. Acum, o cunoștea 
destul de bine pentru a-și da seama că, dacă i-ar fi păsat, s-ar fi retras 
imediat, ar fi fugit de tot ceea ce-ar fi putut să simtă pentru el. 

Dar ... asta și făcuse: plecase brusc, lăsându-l uimit de cât de 
mult îi simțea lipsa. 

O dorise de la bun început. De-acum înainte, însă, nu va mai 
exista nicio altă femeie în afară de ea. Va dura, dar știa să aibă 
răbdare atunci când trebuia. Numai dac-ar găsi modalitatea de a o 
ține aproape, pentru a câștiga timpul de care avea nevoie. 

— Nu vii la noi la cină? 

— Nu, Violet, rămân aici. Mulţumesc. 

Rămase ținând-o de mână, până când asistenta de noapte nu-l 
mai lăsă să stea. 

Jenny ieşea puţin din ceaţă, apoi intra din nou, pe fondul unor 
voci pe care nu le putea identifica. 

Visase că era în braţele lui Jake și că se cuibărise atât de mult la 
pieptul lui, încât restul lumii dispăruse complet; de asemenea, că, la 
un moment dat, simţise cum buzele lui îi atingeau ușor tâmpla. 
Auzise în vis ţipete, sirena unei mașini ... simţise o înțepătură în 
mână — de ce în mână, dacă era la dentist? Apoi își deschisese ochii 

şi-şi văzuse mâna acoperită de mâna mare, bronzată, a lui Jake, în 
timp ce el însuși dormea liniștit pe un scaun lângă ea. 

Da, fusese dorinţa ei proiectată într-un vis. Când se trezi 
complet, își dădu seama că se afla într-o cameră de spital, singură. 
Bineînţeles că Jake nu avea cum să fi fost acolo. 

Unde era George? Ultima amintire coerentă era întrebarea lui 
Jake în legătură cu scoicile. 

Adormi din nou și nu se trezi decât când o soră îi scoase 
termometrul din gură. 

— Verișoara mea, George, e bine? 

— Va trebui să întrebaţi medicul, când vine. 

Jake veni înaintea medicului, aducând cu el mirosul proaspăt al 
aerului de mare. 

— Te simţi bine? 

— Da, dar ce-i cu George? 

— Va rezista. Trase un scaun lângă pat și se aşeză, privind-o atent. 
Abia a scăpat, nu mai respira. Ce naiba, Jennifer? Cum aţi putut face 
așa o imprudenţă? 

— Ştiu că există scoici otrăvitoare, dar n-am auzit nicio avertizare 
la buletinul informativ pentru navigatori. 

— Trebuie citite regulat rapoartele pescăriilor. Asta e nordul! Nu 
există aici facilități pentru a testa scoicile de pe toate plajele, dar 
zona e închisă; culesul scoicilor este pe propriul risc. 

— Nu mai tipa la mine, Jake! Glenda și David ne-au servit cu 
cremă de scoici. 

— Poţi fi sigură că ei știu bine care sunt otrăvitoare și care nu. 
Puteaţi să muriţi! Cel puţin, George a fost la un pas. 

— E bine, acum? Eşti sigur? 

— Da, m-am interesat de dimineaţă. E foarte slăbită și nu are voie 
să primească vizite încă, dar am o verișoară mai îndepărtată care e 
asistentă la salonul acela și m-a informat. Doctorul a spus că e în 
afară de orice pericol. Jennifer, dacă se mai întâmplă... 

— Recunosc, a fost o prostie, spuse ea încet, luându-i mâna. 
Mulţumesc lui Dumnezeu că ai venit chiar la timp. Ştiam de 
pericolul acelei specii, dar nu mi-am închipuit că zona e 
contaminată. 

— Bine, am să te-nvăţ să le recunoști. Acum, să nu mai vorbim 
despre asta. 

— Pot s-o văd pe George? 

— Mă-ndoiesc. 

— Şi tu? N-ar trebui să te-ntorci la lucru? 

— Nu înainte de a ști că sunteți amândouă în siguranță. 

— Nu e cazul să te-ntorci la Monica? 

— Jenny, vroiam să-ţi spun ... 

— Ai idee la ce oră e masa? întrebă nervoasă primul lucru ce-i 
trecu prin minte, doar ca să nu-l lase să continue. N-ar fi suportat 
să-l audă vorbind despre ea, să-i vadă ochii calzi de dorinţă. Mor de 
foame. 

— Mă voi interesa. 

Se ridică brusc și ieși. 

Nu mai avea rost să se amăgească,; îl iubea pe Jake de ani de zile 
— foarte probabil, din ziua în care intrase în biroul lui și-l găsise 
îngropat în hârtii, cu părul vâlvoi de cât își trecuse degetele prin el, 
încercând să termine la timp niște desene. 

Trebuia să se miște, să-și ocupe timpul cu ceva, ca să nu se mai 
gândească la el. Abia se ţinea pe picioare, dar nimeni nu-i interzise 

să se plimbe, să exploreze locul, chiar s-o viziteze pe George. 

Când începu programul de vizită, Jake veni din nou. Se opri, 
suprins s-o vadă pe coridor, stând în picioare la o fereastră. 

— Acăţi mult mai bine. 

— Şi George se simte mai bine — doarme, dar e bine. Îmi place 
acest spital, unde toate ferestrele dau spre port. 

Jake continua s-o privească fără să spună nimic. 

— Trebuie să-ţi mulţumesc din nou pentru tot ce-ai făcut; dacă 
George n-ar fi ajuns în timp util la spital... 

— Să uităm toate astea. 

— În legătură cu Lady Harriet ... George e îngrijorată... 

— Barca n-are nimic. Unul din pescari are grijă de ea. Mâine, o 
trec prin strâmtoare. 

— Ah, ce bine! 

Tot încercase să se gândească la o modalitate de a recupera 
ambarcaţia ... Ar fi trebuit să-și dea seama că Jake se va ocupa de 
absolut tot. 

— Ai spus că nu vrei să-ţi organizez viaţa, spuse el cu un zâmbet 
malitios. 

— Punct lovit! Dar, doar de astă dată, aș aprecia să fii la fel de 
dominant ca de obicei. 

— La ordinele tale. 

— Vin şi eu cu tine mâine. Doctorul a spus că mă externează 
dimineaţă. Și-așa n-am altundeva unde să mă duc, așa că ... 

Apoi, își dădu seama imediat, ei doi, singuri pe barcă. Deschise 
gura, pentru a schimba planul, dar el deja se arătă de acord. 

— Cred că e o idee bună. Voi avea nevoie de ajutor. În plus, tu 
ştii toate detaliile, ca de exemplu, unde tine George cheia de 

pornire. 

— Şi voi plăti și cursa cu hidroavionul. 

— Te scalzi în bani, nu-i aşa? 

— Am nişte economii. 

— Păstrează-i. Cu toate că ... ar trebui să te las să plătești, pentru 
că, astfel ai rămâne fără bani mai repede și aș avea o şansă să te 
întorci la lucru. 


Capitolul 8 


Pilotul îi zâmbi lui Jenny. 

— Arăţi mult mai bine decât când te-am văzut ultima dată. 

— Mă simt mult mai bine. Mulţumesc pentru operativitatea cu 
care ne-ai transportat. 

— De data aceasta, călătoria va dura mai mult și va fi ușoară. Am 
auzit Că şi verişoara ta se simte mai bine. 

- Da... 

Jake o ajută să urce pe scaunul din spatele pilotului, apoi se 
instală și el lângă ea. 

— Te vei obişnui, îi şopti el. E o comunitate foarte mică și veștile 
circulă cu viteza luminii, cu atât mai mult în cazul lui Luke, a cărui 
soţie, Laurie, lucrează la radio. 

— La radio! Cazul nostru n-a constituit subiect de știri, sper. 

— Nu încă, dar Laurie merge în dimineaţa asta la spital să-i ia un 
interviu lui George. 

— Foarte bine. George se pricepe la interviuri mai bine ca mine. 

— Cum îţi plac insulele mele? 

— Cred că încep să mă îndrăgostesc, răspunse ea încet, fără a se 
gândi la interpretarea pe care ar fi putut-o da cuvintelor ei. 

— Cum? 

— Mă îndrăgostesc de aceste insule, completă ea, roșind și 
evitând privirea lui devenită deodată pasională. Au ceva special ... 
nimeni nu se grăbeşte aici și toţi par a ţine unul la altul. 

— S-au grăbit când a trebuit să ajungeţi la spital. Prinde-ţi centura, 
Jenn ... Jenny. E simplu, să-ți arăt ... așa. L-am rugat pe Luke să 
survoleze strâmtoarea ca să poţi vedea. 

— N-ai fi preferat să stai în faţă, lângă pilot? 

— M-am gândit că nu-ţi va plăcea prea mult să stai singură în 
spate. 

— Ah... 

— Încerc, Jenny. 

— Ce anume? 

— Să-mi repar greșelile, cred. Presupun că, în primul rând, încerc 
să te fac să înţelegi că totul ar fi altfel dacă te-ai întoarce. 

— Jake, eu nu ... 

— Nu spune nu, Jennif ...Jenny. Nu spune nimic; nu acum. 
Poate mai târziu. Uite, priveşte în jos; vezi cum se îngustează apa? 
Vezi stâncile? Nu, nu-ţi fie teamă. Hidroavionul e prevăzut cu 
dispozitive care-i permit amerizarea oriunde. 

Se aplecă spre ea, ca să-i arate mai bine, și-și strecură braţul în 
spatele umerilor ei, să se sprijine. Sigur, ar fi putut să facă o mișcare 
și să se îndepărteze puţin, dacă n-ar fi fost copleșită de dorinţa de 
a-l simţi aproape. 

— I-ai spus cumva pilotului că mi-e teamă să merg cu avionul? 

— Am spus doar că nu ești obișnuită cu avioanele mici, asta e tot. 

— M-am gândit eu, după cum te-a privit când mi-a spus că va fi o 
călătorie ușoară. 

— Fii liniștită, nu ţi-am trădat secretul. Oricum, Luke e foarte 
sensibil fată de persoanele care se tem de călătoriile cu avionul; 
soţia lui a suferit un accident....Scuză-mă, Jenny. Ce prostie din 
partea mea, să vorbesc tocmai acum despre așa ceva ... Uite, 
privește acolo! — O prinse de umeri, întorcând-o cu fața spre 
fereastră. Acesta e canalul prin care vom trece. 

— Nu se admite nicio greșeală, nu-i așa? Încerca să nu tremure Și, 
într-adevăr, se simţea în siguranţă lângă el. Îmi pare bine că n-am 
încercat să trecem singure. La ce oră vom traversa? 

Privind în jos, se vedea deja Lady Harriet, care părea foarte mică. 

— Dimineaţă devreme. 

Așadar, rămâneau singuri în ambarcaţie toată noaptea. Unde va 
dormi Jake? Apoi, tot ea își spuse că era o prostie din partea ei. Nu 
era prima oară când petrecea noaptea singură cu Jake. Cu trei ani în 
urmă, merseseră să filmeze la o fabrică părăsită și dormiseră în 
locuinţa, și aceasta părăsită, a fostului director. Jake dormise pe o 
canapea, iar ea în dormitor. Bineînţeles că nu se întâmplase nimic, 
atâta doar că adormise foarte greu, conștientă tot timpul de 
prezenţa lui atât de aproape. 

Noaptea, pe vas, dacă asculta cu atenţie, auzea respiraţia lui 
George. Acum, va asculta respiraţia lui Jake. 

— Uite și barca navetă, legată de ambarcaţia mare. Pesemne că a 
găsit-o Norman. 

— Se pierduse? 

— George încetase să respire chiar când am ajuns cu voi la avion. 
Ne-am îmbarcat repede și Luke a decolat imediat, așa că a trebuit să 


ARTIST ȘI PESCAR 121 


las barca plutind pe mare. La momentul acela, părea să nu aibă 
importanță — oricum, nu era atât de important cum era să ajungem 
în timp util la spital. Mă bucur, însă, că a fost găsită; m-aș fi simţit 
îngrozitor altfel. 

— N-ai de ce să te simți îngrozitor; în definitiv, ne-ai salvat vieţile. 
Cine e Norman? 

— Un pescar. 

— O altă rudă de-a ta? Locul acesta e plin de rudele tale. 

— Ştiu. Asta mă cam intimidează, mai ales când mătușa Violet 
începe să-mi facă morală. Simt nevoia să mă uit în oglindă, ca să mă 
asigur că n-am din nou paisprezece ani. De data asta, însă, Norman 
nu e una din rudele mele, de fapt nici nu-l cunoșteam. M-am dus ieri 
în doc să văd dacă găsesc pe cineva care să supravegheze ambarcaţia 
și, cum el tocmai pleca în turul de după-amiază, s-a oferit. 

— Te refuză vreodată cineva? 

— Da. În ultima vreme, o fetiță numită Jennifer Winslow mă 
refuză în mod constant, râse el. Gata, am ajuns; va fi o amerizare 
perfectă. 

— Apa e calmă. Vă duc direct la barcă. 

Luke aduse avionul în picaj, apoi îl menţinu lângă Lady Harriet 
până când Jake păși la bord și întinse mâna s-o ajute pe Jenny să 
coboare. Rămaseră amândoi pe punte, privind avionul 
depărtându-se și lăsând în urma lui o liniște perfectă. 

Jake își vâri mâinile în buzunare, gest care precede întotdeauna 
luarea unei decizii importante. 

— Să verificăm barca; dacă este ceva în neregulă, e mai bine să 
aflăm cât se poate de repede. 

Totul era așa cum lăsaseră ele, până și ibricul cu cafea. 

— Cafeaua noastră de acum ... două zile. Nu știu cum se va mai 
curăța ibricul. 

— Umple-l cu apă și pune un detergent de vase în el. Vom 
deschide toate hublourile și vom merge pe țărm până se aerisește 
bine. 

— Mi-ai promis că-mi arăţi cum se testează scoicile. 

— Da ... Părea, în mod ciudat, stingher. Ce era cu el? Spusese ea 
ceva ce nu trebuia, sau poate suferea că nu era în altă parte, cu 
Monica? Nu e un sistem perfect; e nevoie de un cobai care să 
gătească și apoi să guste o scoică, după care să aştepte cam o oră să 
vadă dacă îi vâjâie urechile și simte furnicături pe limbă. Dacă n-a 
pătit nimic, va trebui să reia proba, de data aceasta cu două scoici. 
Dacă apar unele simptome, va lua o doză de antiacid pe care 
organismul îl reproduce în mediu acid; dacă nu, atunci poate fi 
sigur că scoicile nu sunt otrăvitoare. 

Ajunși pe țărm, dezgropă cu un băț o scoică și o deschise cu 
briceagul, arătându-i sifonul unde se localizează otrava. 

— Dacă o singură scoică de pe plajă este contaminată, înseamnă 
că toate sunt. Organismul apare în apă în concentraţie mare; scoicile 
îl scot afară, impreună cu cealaltă hrană, contaminând toată zona. 
Durează mult până să se revină la normal. 

Ca semn că lecţia a fost însușită, Jenny avu un fior de repulsie, 
incapabilă a se imagina deocamdată gustând din nou din așa ceva. 

Tabăra improvizată de George fusese spălată de valuri. Mergeau 
prin nisip, printre copaci. Chiar și cei piperniciţi i se păreau lui 
Jenny fascinanți. 

— În orice altă parte pe coastă, printre copaci e vegetaţie pitică, 
dar aici, pământul parcă a fost curăţat. 

— Așa este peste tot pe aceste insule: sub copaci, un covor verde 
de mușchi. 

— Este superb. 

Jenny se așeză, rezemată de trunchiul unui copac. Jake se opri și 
el, dar rămase în picioare, cu mâinile vârâte în buzunare. 

— Jenny, m-am tot gândit la ceea ce fac, la lucru și la ceea ce-ai 
spus tu. 

— Ce-am spus? 

— Că accept contracte cum a fost cel pentru seria Madison, în 
detrimentul calităţii. 

— Eram nervoasă ... am spus tot ce mi-a venit în minte. 

— Asta înseamnă că ai spus lucruri pe care, în alte condiţii, nu 
le-ai fi spus niciodată. Era adevăr în ceea ce-ai spus. A fost o 
chestiune de ambiţie ... cred că încercam să dovedesc ceva. 

Parcă era în defensivă, cu totul diferit de Jake cu care se 
obișnuise ea. 

— Ce ai de dovedit, Jake? 

Jake luă un băț și, cu mișcări mecanice, începu să deseneze un 
corb pe nisip. 

— Rudele tatălui meu s-au opus mult ideii de a urma școala de 
artă. Nu era considerat ca ceva practic și desconsiderau moștenirea 
din partea neamului Haida, un popor de artiști — suficient pentru 
a-i face să fie împotriva ambiţiei mele de a avea o carieră artistică. De 
fapt, se opuseseră și căsătoriei tatălui meu cu mama și, imediat după 
moartea acesteia, au început să se poarte ca și cum lucrul acesta nu 
s-ar fi întâmplat niciodată. Totuși, nu mă puteau opri de a-mi 
petrece vacantele aici și, de fapt, atunci mi-am descoperit înclinațiile 
artistice. Bunicul meu sculpta stâlpi totemici, știi? 

Bunicul lui, șeful Haida. 

— Da, ştiam. 

— Era un om minunat, care mă impresiona cu înțelepciunea lui. 
M-a ajutat — nu direct, căci nu mi-ar fi spus niciodată să mă 
împotrivesc dorințelor familiei tatălui — dar mi-a dat perspectiva de 
a vedea clar ce trebuie să fac. Ceilalţi au continuat cu aceeași 
presiune până mi-am terminat studiile de artă. Cel mai înverșunat 
era unchiul meu, care locuiește chiar în Victoria, dar am evitat să 
mă-ntâlnesc cu el. Apoi, când am început să am succes, totul s-a 
schimbat. 

— Vrei să spui că atunci au acceptat ideea că arta ta era un lucru 
bun? 

Jake zâmbi trist. 

— La început mi-a displăcut profund, apoi, cred că m-am lăsat 
antrenat în jocul succesului. Au apărut contracte de tipul Madison, 
banii îmi prindeau bine ... şi munca .... 

— Ai fi putut să-mi dai mie de făcut cea mai mare parte din munca 
plictisitoare ... 

— Am fost de vină. Nu trebuia să mă lași să mă implic în așa ceva. 

Pe nisip, corbul se transformă într-un stâlp totemic 
bidimensional. 

— N-ai nevoie de toate acestea, Jake. Ti-ai făcut deja un renume, 
ai avut expoziţia aceea la muzeu; afişele cu stâlpi totemici în variantă 
modernizată, după desenele tale, s-au vândut bine, iar cele câteva 
filme pe care le-ai făcut anul acesta au fost primite favorabil. 

— Îmi dau seama acum, dar nu știu unde mi-a fost capul. M-am 
gândit și la Hans; l-am analizat bine cât am fost în Vancouver 
săptămâna trecută — ai avut dreptate și în această privință. Cât 

despre Charlotte, a-nceput să se descurce bine, după cum a 
dovedit-o din plin în ultimul timp, cât am lipsit, iar ea a trebuit să se 
descurce cu tot felul de clienţi. Am putea relua totul, Jenny, așa cum 
a fost: fără Hans, noi doi să realizăm filmele, iar Charlotte ar putea 
fi instruită să preia partea de rutină, plictisitoare, din munca ta. Dacă 
te-ai întoarce ... 

Jenny privi în depărtare spre insulele ce se conturau în direcția 
portului, aproape imaginându-și cum ar fi să se-ntoarcă. Era greu de 
crezut că Jake o iubea pe Monica. 

Dacă se-ntorcea..... era pierdută. Bariera dintre ei și-așa începea 
să cedeze, iar ea ar asista neputincioasă la relaţia dintre Jake și alte 
femei. 

— Jenny? 

— Nu pot, Jake; nu pot să mă-ntorc. 

— De ce? 

Stătea în faţa ei cu picioarele ușor depărtate, cu mâinile vârâte în 
buzunare, cu faţa cu trăsături aspre, cu tot oceanul în spate, puter- 
nic și de neînvins ca și acesta, întunecat ca apele învolburate. 

— Nu acum, Jake. Să nu discutăm despre asta acum. 

Se ridică și ea, sprijinindu-se instinctiv de mâna pe care el i-o 
întinse când aproape că alunecă pe mușchi și se trezi pentru o clipă 
strânsă la pieptul lui, înainte de a-i da drumul. 

— Mâncăm pe plajă? întrebă ea, pornind pe nisip, printre copaci. 
Preferabil, nu scoici. Sunt cartofi pe barcă; am putea să-i coacem, 
sau să tăiem bucăţi de carne, cartofi şi morcovi şi să le coacem 
împreună în folie — iese ceva delicios. 

— Trebuie să fi fost cercetaș. 

Avea impresia că nici nu era atent la ce vorbește. 

— Vrei să spui, cercetașă. În orice caz, ştiu să mă descurc în 
tabără. 

Ajunși pe vas, Jenny găsi în frigider un somon mare, proaspăt. 

— E un pește în frigider. 

— Trebuie să fie de la Norman. A vrut să-mi dea un somon când 
am discutat cu el pe chei, dar i-am spus că n-am unde să-l pun. 

Jenny pregăti legumele pentru copt, iar Jake peștele, înfășurând 
apoi totul în foliile de aluminiu în care urma să le așeze pe foc. 
Căutând prin cămara lui George, luă și o sticlă cu vin și pahare de 
plastic. 

— Nu avem nevoie de farfurii, anunţă el, ci doar de furculițe; 
acestea din plastic sunt foarte bune. Putem mânca direct din foliile 
de aluminiu, apoi le ardem și scăpăm de a mai spăla vasele când 
ne-ntoarcem. 

— Jake, ești leneș. Te sperie câteva vase. 

— Ai devenit atât de autoritară în ultima vreme, încât probabil că 
eu singur le-aș spăla... şi urăsc să spăl vasele. Să mergem pe țărm; 
avem tot ce ne trebuie. 

Făcură un foc şi se așezară să savureze în tihnă masa. 

— Hai să facem o plimbare, propuse Jake după ce terminară de 
mâncat și ultima dintre farfuriile improvizate se transformase în 
scrum. 

— O plimbare lentă — am mâncat atât de mult și somonul a fost 
atât de bun! 

— Jenn ...Jenny, fii atentă pe unde calci! Sunt tot felul de 
animale mici care sapă tunele pe sub pământ! 

Făcu un pas înapoi și se simţi imediat sprijinită de braţul lui și 
trasă spre el. 

Până și pământul se mișcă în jurul lui Jake, nu se putu ea 
împiedica să gândească, zâmbind ușor. 

— Au! Jake, mă doare braţul! 

— Scuză-mă. Însă tot nu-i dădu drumul; o cuprinse de umeri cu 
braţul și o privi în ochi. Nu-i prima dată când te strâng prea tare. 

— Așa este, ești brutal. 

Cu toate acestea, mâna lui îi mângâia părul cu o atingere tandră, 
delicată. 

— Jenny, te privesc și mă aştept s-o văd pe Jenny cu părul lung și 
castaniu, ca în cântec... Și tot ca în cântec, visez la Jenny. 

— Fata din cântec are părul castaniu-deschis, iar al meu nu e 
deschis. Și aceea e Jeannie, Jenny. Și tu nu visezi la mine. 

— Așadar, am rescris cântecul. 

Spunând acestea, Jake ar fi trebuit să zâmbească, dar expresia de 
pe chipul lui rămase serioasă. Cu mâna încă pe părul ei, îi mângâia 
obrazul. ÎL privi, cu buzele ușor depărtate și respiraţia neregulată. 
Dacă ar fi zâmbit, ar fi ştiut că glumea, dar așa ... 

— Ăsta e Jake: dacă nu-i place ceva, schimbă. 

Abia atunci Jake zâmbi și conversaţia reveni pe un teren neutru, 
mai puţin riscant, când el începu să se plângă: 

— Ai devenit al naibii de critică; înainte, nu erai atât de directă. 

— Ştiu; eu însămi sunt surprinsă. Presupun că nu mai am 
"da"-uri. 

Jake își răsfiră degetele în părul ei, iar feţele lor erau atât de 
aproape, încât ar fi putut s-o sărute în orice moment. 

— De fapt, aşa îmi place; îmi face plăcere un schimb aprins de 
păreri. 

— Nu atât de mult cum îţi place să câștigi. 

— Nu-i adevărat... Tăcu, râzând cu amărăciune și 
desprinzându-și degetele din părul ei. 

Profitând de această mișcare, Jenny se depărtă puţin, deși îi 
trebui multă voinţă ca să reziste nevoii de a-l simţi aproape. 

— Ba totuși, cred că e ...Jenny, ce naiba faci! Alerg după tine prin 
toată ţara ... Alaska, Insulele Regina Charlotte, cine știe, urmează 
Baha, Mexic. Când ai de gând să te întorci? 

— Nu mă întorc, Jake; niciodată. 

— Trebuie, Jenny. Am nevoie de tine. 

Avea nevoie de ea în birou, în bibliotecă, dar nu în viaţa lui 
personală. Dacă n-ar fi existat Monica, poate ar fi avut o relaţie, 
acum când își dădea seama cât de mult îl dorea. Și totuși, dacă s-ar 
fi întors, n-ar fi putut urma decât un dezastru. Fie era posibil să se 
însoare cu Monica, fie, dacă nu, ar fi devenit în cele din urmă iubita 
lui. Închise ochii, forțându-se să-și amintească de zilele pustii după 
Lance. 

— Locul meu nu e acolo, Jake. 

— Jennifer ... 

Se opri din mers și se întoarse spre el, reușind să dea chipului ei 
expresia rigidă a unei măști care să-i ascundă dorința. Mai întâi, Jake 
făcu câţiva pași prin nisip, apoi se-ntoarse brusc și o privi cu ochi 
tulburi, întunecați. 

— Ah, nu te uita așa la mine, Jake! 

— Jenny, întoarce-te. Vreau să faci tu partea de regie, ești bună la 
așa ceva. Eu voi face fotografiile şi partea artistică. Vei ... 

— Nu, Jake! 

— Pur și simplu, nu te pot lăsa să pleci. 

Tonul lui avea ceva din duritatea rocilor de granit. 

— N-ai de ales, Jake. Nu pot rămâne. 

— De ce? De când ai plecat... nimic nu mai e la fel — cred că nu 
mai există dorinţă de a face ceva; filme, proiecte, totul și-a pierdut 
farmecul. 

Întoarce-te, Jenny, te rog ... 

O prinse de braţ și o apropie de pieptul lui. Dorinţa din priviri 
era clară: vroia s-o sărute 

— Jake ... 

Ar fi trebuit să-l oprească, să încerce să se depărteze, dar nu putu 
decât să rămână țintuită pe loc, tremurând, cu gura ușor 
întredeschisă, ameţită de atingerea buzelor lui. Apoi închise ochii, 
și-și ridică braţele în jurul gâtului lui, lăsându-se în voia mângâierilor 
pline de tandrete și de patimă; abandonându-se total clipei de extaz, 
răspunsul ei era la fel de intens și trupurile le ardeau în val după val 
de dorință; își șopteau numele, nesăţioși de a da și a primi totul. 

— Jenny? 

Ea făcu doar semn cu capul, incapabilă de a vorbi. Vroia doar 
atingerea trupului lui strâns lipit de-al ei. 

— Eşti sigură? 

Sigură. Era sigură? ÎL privi lung, văzând în ochii lui 
conştientizarea propriei ei dorințe și nevoi. Stătea în braţele lui, 
aproape dezbrăcată, dorindu-l mai mult decât dorise vreodată vreun 
bărbat. Categoric, Lance n-o adusese niciodată într-un astfel de 
extaz. Închise ochii; era mai mult decât dorință pentru el, era 
durere. 

— Nu. 

Fusese doar o șoaptă, dar mâinile lui o părăsiră brusc, lăsând-o 
singură și tremurând; se ridică și-ncercă să se-mbrace. 

— Jennifer ... 

— Nu! Nu spune nimic. Te rog, nu spune nimic. Putem să ne 
prefacem că nici nu s-a întâmplat? 

— Cred că glumești. 


Capitolul 9 


— Jenny? De ce? 

Când îl privi, ochii ei erau plini de mirare și de teamă. 

— Are cumva vreo legătură cu Monica? întrebă el prudent, cu 
voce blajină. Am spus că intenţionez să mă căsătoresc cu ea și ... 

— Nu! 

Își scutură capul cu putere și porni cu pași grăbiţi spre barcă. 
Jake o urmă îndeaproape, cu inima bătându-i cu putere, încă 
nevenindu-i să creadă ceea ce tocmai descoperise — căci, cu o clipă 
înainte ca Jenny să se întoarcă și să plece, văzuse în ochii ei adevărul. 

— Jennifer ... Jenny, nu intenţionez să mă căsătoresc cu Monica. 
Niciodată n-am vrut. Am ... 

— Monica așa crede, spuse ea acuzator, privindu-l furioasă, după 
care își continuă drumul spre barcă. 

Jake închise ochii, ca și cum ar fi simţit o durere. Cu câteva clipe 
înainte, Jenny era în braţele lui, oferindu-i-se. Ar fi trebuit să tacă, 
dar nu, vroia mai mult decât trupul ei pentru câteva minute. 

Iubire! Își amintea de zâmbetul superior cu care citea despre așa 

ceva în romane. 

Câteodată, în timpul lucrului, se simţise subjugat de astfel de 
momente de pasiune, când nimic nu mai conta în afara imaginii 
perfecte, sau a liniei perfecte care să întregească un desen. Jenny 
fusese o parte din toate acestea, dar nu-și dăduse seama cu claritate. 

O ajută să lanseze barca pe mare, reținându-și impulsul de a-i 
atinge mâna sau părul. La rândul ei, Jenny stătea cât mai departe de 
el. Oare îi era teamă că va încerca din nou să facă dragoste cu ea? 
Inimile lor bătuseră în ritmul aceleiași dorinţe nebune, dar acum, 
Jenny avusese timp să redevină raţională, să se retragă, să se 
ascundă, în deplină siguranță. 

— Pot să mă uit și eu la filmul tău în seara aceasta? Aș vrea să văd 
ce-ai făcut. 

Jenny tăcu până ajunseră la bord. Apoi, în timp ce-l privea pe 
Jake conectând aparatul video pe care îl adusese, începu brusc să 
vorbească. 

— Jake, l-am sunat pe Marty în legătură cu acest film; e interesat 
să-l cumpere. 

— Cum să nu fie interesat? A tot încercat să te angajeze de când 
am câștigat acel premiu. Unde e aparatul de filmat, Jenny? Și 
benzile? 

Jenny le aduse din cabina ei și le trânti în faţa lui. 

— Încet! E un instrument delicat. 

— Chiar nu-ţi pasă dacă vând filmul lui Marty? Vocea îi era 
încordată, dar figura, lipsită de orice expresie. 

— Cum să nu-mi pese?! ţipă el, după care se strădui să coboare 
tonul și să vorbească pe un ton calm. Simt nevoia să arunc cu ceva, 
să urlu ... dar ce naiba să fac? Încerc să mă stăpânesc. 

— Oh, Jake! Nu se putu abtine din râs, în timp ce el o privea, 
deopotrivă frustrat și furios. Ce mă fac cu tine? Tu, stăpânit! Cum te 
deranjează ceva, începi să înjuri. 

— Cel putin, încerc! Dă-mi primul film. Ai şi notițe? Îmi dai și 
comentariul, sau doar mă uit la imagini? 

— Doar imaginile. 

— Mai e cafea? 

— Ştii, ibricul ... nu cred că se mai poate utiliza. 

— Scuză-mă, am uitat. Nu încerca să-l cureti acum. Aruncă-l peste 
bord și-i vom cumpăra unul nou lui George, ca dar la ieșirea din 
spital. 

ÎL privi și ştiu precis când, complet absorbit de imagini, uită cu 
totul de prezenţa ei. 

— Încă nu e editat, Jake, spuse ea văzându-l încruntându-se la un 
moment dat. N-ar trebui să-l vezi până când ... 

— Sstt! Lasă-mă să mă uit. 

Jenny vru să mai spună ceva, apoi se răzgândi, știind bine că 
degeaba ar fi încercat; tot n-ar fi ascultat-o până nu termina de privit. 

— Va fi bun, comentă el în cele din urmă. Foarte bun. 

— Speram să aud asta. 

Acordurile unei muzici umplură aerul serii. 

— Ce muzică de bun-gust! Să ieșim pe punte să ascultăm. 

leșiră pe puntea laterală și-și băură ceaiul, ascultând muzica, pe 
fundalul apusului de soare ce, pe măsură ce colora marea în 
purpuriu, se pregătea să estompeze contururile trupurilor lor, 
transformându-le în umbre. 

— Chiar ai vorbit cu Marty? 

— I-am telefonat; cochetam la un moment dat, cu ideea de a-i 

vinde filmul, dar n-aș face-o niciodată, Jake. Nu știu ce-am să fac. 

— Aș putea să ţi-l vând eu. Nu, nu mă înţelege greșit. Tu vei avea 
copyrightul, eu voi acţiona doar ca agent. 

— De ce? Cu ce te-ai alege? 

— Aș vrea să lucrezi cu mine la filmul despre Insulele Charlotte. 

Dacă accepta, ar fi însemnat să fie cu Jake la faţa locului și să 
lucreze împreună. Dorea din tot sufletul să spună "da", însă se 
eschivă. 

— ÎI vei face? 

— Numai dacă mă ajuţi. Nu-l pot face singur. Sincer, n-am 
viziunea de ansamblu. Iubesc la nebunie locurile acestea, dar îţi dai 
seama ce s-ar întâmpla dacă aș încerca să fac singur filmul. 

— Da, eşti prea implicat, n-ai detașarea necesară ca să ... 

— Să recunosc ceea ce este balast. 

— Eşti artist, artiștii nu produc balast. 

— Nici chiar despre hamburgeri? 

— Da, în cazul acela, da. Cum merge cu ultimul film din seria 
Madison? 

— Hans lucrează la el, sau, cel puţin, așa ar trebui, dacă nu vrea 
să fie dat afară imediat. Acum, am putea să ne ocupăm puţin de ... 

— Să facem însemnări? Să cercetăm locul? 

N-ar fi trebuit să se implice. Știa că era mai bine să se rupă total, 
dar, împotriva voinţei, se trezi că se lasă în voia entuziasmului ce 
puse imediat stăpânire pe ea. 

— De data aceasta, tu regizezi. 

— Vom face regia împreună. Ştii bine că vom discuta împreună 
fiecare scenă — nu te vei putea abtine să nu intervii. 

— A mers foarte bine la filmul despre Swiftsure, nu-i așa? 

— Da... a fost un film grozav, încuviinţă ea cu răsuflarea tăiată, 
ca şi când n-ar fi fost vorba doar de un film. 

— Eşti de accord, Jenny? 

Se-ntoarse spre el, încercând să străpungă întunericul. 

— De fapt, ce-mi ceri, Jake? 

— Doar acest film. Termină-ţi călătoria cu George. Pe parcursul 
ei, vom fi împreună din timp în timp și vom pune la punct detaliile. 
Primăvara următoare, te poţi întoarce din Caraibe, sau de unde vei 
fi şi vom veni aici pentru filmări. Când ne întoarcem pe insula 
Queen Charlotte, îți voi arăta satul și-l vom ruga pe Luke să ne ducă 
în alte câteva sate vechi. 

— În trei zile trebuie să fii la Keremeos. Ce se-ntâmplă cu 
reportajul despre muzeu? Dar cu filmul despre Heyworth? Nu 
trebuie să te-ntorci la Vancouver? 

— Reportajul e făcut. Charlotte monitorizează dacă totul e în 
ordine și, dacă e vreo problemă, am rugat-o să sune la Violet și 
să-mi lase un mesaj. Pentru Heyworth s-a semnat contractul, dar am 
obținut o amânare a termenului. Avem la dispoziție două zile pentru 
a vizita locurile, înainte să iau avionul și să-ncep să lucrez la filmul 
despre alpinism. Vom lua și aparatele de filmat, ca să intrăm puţin 
în atmosferă. 

— Încerci să mă presezi. 

— Dacă n-o fac, iar dispari și mă lași. 

— Da, recunoscu ea în șoaptă, convinsă fiind că asta ar fi fost 
soluţia cea mai bună. 

— Nu pot să las să se întâmple așa ceva. 

Când vorbea așa, n-avea niciun rost să încerce să-l contrazică. 

— Bine, vom merge, ne vom uita ... Dar nu-ţi promit nimic. Asta 

nu înseamnă că am spus "da". 

Jake încuviinţă din cap, satisfăcut pentru moment. 

— Bine. Acum, arată-mi vasul, să mă familiarizez puţin, după care 
mergem la culcare. Mâine pornim devreme. 

Fusese de așteptat pentru Jenny că n-avea să doarmă bine. Prin 
peretele subțire, îl auzea pe Jack cum se dezbracă, se așază în pat, 
trage pătura în jurul lui. Cu ochii închiși, asculta; după respiraţie, 
nici el nu dormea încă. 

Sigur, putea să intre în cabina lui; ar fi luat-o imediat în braţe și 
ar fi făcut dragoste. Dar, după aceea, la venirea dimineţii. ..? 

leși din cabină odată cu ivirea zorilor și-ncepu să pregătească 
micul dejun, încercând să arate ca și cum ar fi dormit bine, nu ca și 
cum și-ar fi petrecut aproape toată noaptea tânjind după el. 

Era firesc, se liniști ea; în definitiv, era o femeie normală care, 
însă, nu mai avusese nicio relație după Lance. Cu toate acestea, 
trebuia să recunoască măcar faţă de propria conștiință că nu era 
vorba doar de o relaţie fizică pe care și-o dorea, ci de mult mai mult: 
de fapt, pe Jake îl vroia. 

Când acesta ieși pe punte, părea destins și preocupat de 
pregătirea traversării. Se așeză la cârma vasului, iar Jenny îi urmă 
strict instrucţiunile: verifică pe hartă, identifică repere, îi confirmă 
estimările. De două ori trecură pe lângă epavele altor vase. Ei înșiși 
avuseseră de înfruntat curenţi puternici, dar ajunseră cu bine pe 
insulă. 

— Violet mi-a smuls promisiunea că te aduc la masă. Vrei s-o 
vizitezi mai întâi pe George, s-o liniștești în privinţa vasului? 

— Da, te rog. Dar nu sunt îmbrăcată pentru o vizită și nici n-am 
la mine niciun fel de haine pentru o astfel de ocazie. 

— Suntem în Queen Charlotte, nu în înalta societate din 
Vancouver. Pe Violet n-o interesează cu ce ești îmbrăcată; de fapt, și 
ea poartă numai blugi, așa că te vei simţi foarte bine. 

Mătușa lui Jake era surprinzător de frumoasă, cu părul lung, 
negru încadrându-i fața slabă, cu o expresie mândră. 

— Intră, Jenny. Abia aşteptam să te cunosc. Categoric, arăţi mai 
bine decât la spital. 

— M-ati văzut când eram la spital? 

— Da, dormeai. 

Violet și soțul ei, Nat, locuiau într-o căsuţă pe deal, cu vedere 
spre port. Livingul era plin de indicii ale diverselor lor interese — de 
la reviste de tot felul, politice, economice, de pescuit, la un covoraș 
lucrat manual cu un model cu corb. 

— Tu l-ai conceput? întrebă Jake, privindu-l cu atenţie. 

— Da. Vroiam să-l folosim în vestibul, dar Nat spune că ar fi un 
sacrilegiu să călcăm pe corbul sacru. De unde-o ști? Doar el e alb. 

— Lucrează până târziu? 

— Nu, trebuie să vină dintr-o clipă în alta. Laurie este cea care 
face ore suplimentare; e mai tânără și plină de energie. Jenny, fă-te 
comodă. Am pregătit cafeaua ... sau, aţi băut deja prea multă? 

— Oh, ar fi grozavă o cafea. Când eu și cu George am mers pe 
țărm, am uitat ibricul pe foc, așa că s-a ars și a devenit impracticabil. 

— Bine că n-a luat foc. 

— Nu, e un aragaz cu autoprotecţie. 

După cum Violet îi zâmbi lui Jake, era evident că-și imagina că 
era iubita lui. Jenny se simţea ca și cum i se atribuise un rol pe care 
trebuia să-l joace, fără a avea vreo putere de decizie. Când rămase 
putin singură cu Jake, încercă să lămurească lucrurile. 

— Tu şi Monica ... 

— Discutăm despre Monica altă dată. 

Jake părea stânjenit, chiar vinovat. Cât de cinstit fusese cu 
Monica în legătură cu intenţiile lui, sau mai degrabă cu lipsa de 
intenţii? 

Mai târziu, după cină, în timp ce toţi erau în living și ascultau 
muzică, veniră şi Luke cu soţia lui, Laurie. 

Îndrăgostiţi — Jenny era înconjurată numai de îndrăgostiţi. 
Privirea lui Luke o învăluia, plină de tandrete, pe Laurie, în timp ce 
aceasta se angajase deja într-o discuţie cu Jake în legătură cu 
mediatizarea recentelor revendicări ale pământurilor Haida. 

— Vreau să-ţi iau un interviu despre filmul pe care intenţionezi 
să-l faci, spuse imediat Laurie când află despre noul proiect. 

— Nu va începe până la anul. Dar ar trebui s-o intervievezi pe 
Jenny, nu pe mine. Depinde de ea dacă filmul se face sau nu. 

— ÎI faceţi, Jenny, nu-i așa? Trebuie! Va ieşi un film grozav. Vom 
face o serie de emisiuni despre el la radio. Toată lumea va fi 
interesată, pentru că va fi un film despre noi toți. 

— Timpul va decide, răspunde Jenny, radicând din umeri și 
aruncând o privire rapidă spre Jake, vizibil deranjată să fie supusă 
unei astfel de presiuni. 

Laurie îi privi cercetător pe amândoi, apoi schimbă subiectul. 

— Sper să-l faci, spuse Luke, în mod neașteptat. Nu mai aud vocea 
lui Laurie la radio prea des de când a fost promovată și mi-e dor de 
ea în timp ce zbor. 

Jenny se gândi, plină de nostalgie, la dragostea pe care cei doi o 
împărtășeau, apoi se implică într-o discuţie cu Laurie, terminând 
prin a specula în legătură cu forma în care filmul ar putea fi 

conceput. 

În ochii lui Jake sclipea ceva ce semăna cu bucuria victoriei. 

A doua zi, Jake împrumută mașina lui Violet și o duse în satul 
haida Skidegate. 

Nu era deloc ce se așteptase ea, de la localnicii care încă își mai 
păstrau individualitatea și erau la curent cu situaţia socială și politică 
internă și internaţională, mulţi dintre ei, de fapt, petrecându-și 
vacantele în Hawaii, până la multe dintre clădiri, printre care un 
sediu de birouri cu un perete întreg din sticlă, cu vedere spre ocean, 
care pur și simplu o încântă și unde și-ar fi dorit să lucreze ea însăși. 

Apoi Jake o duse mai departe, la izvorul Saint Mary. 

— Bea. Legenda spune că, dacă bei din această apă, te vei întoarce 
întotdeauna aici. 

Jenny bău, căci era imposibil să vezi o dată aceste insule fără 
să-ţi dorești să revii. 

— Ai obosit? o întrebă el după ore de mers, când se-ntorceau spre 
Queen Charlotte. 

— Da, sunt epuizată de cât am mers și am vorbit. 

— Te duc pe plaja Tlell; acolo te poţi relaxa. 

Kilometri de plajă și ... o altă amintire, nu se putu împiedica să 
gândească, stăpânindu-și lacrimile care amenințau s-o trădeze, când 
Jake o luă de mână și o conduse la un buștean de care se puteau 
rezema. Jenny se așeză imediat și nici nu-și dădu seama când i 
se-nchiseră ochii. Se trezi, însă, când Jake se așeză lângă ea. 

— Scuză-mă, am adormit. 

Se ridică pe jumătate, stingherită, dorindu-și s-o atingă, s-o 
sărute și, în același timp, temându-se că o va face, temându-se că 
privirea îi trădează gândul. 

— Dormi puţin și după aceea mergem la cină. 

O cuprinse cu braţul și, cu capul pe umărul lui, Jenny adormi din 
nou. 

Când deschise ochii, mai târziu, faţa lui era doar la câţiva 
centimetri de a ei. Părea că doarme. 

Ar fi trebuit să se retragă din braţele lui. Cum putea să-și învingă 
dragostea pe care o simţea pentru el, dacă îl lăsa să se apropie așa? 
Doar cu câteva zile înainte, făcea planuri referitoare la cariera ei, în 
care nu era și el inclus, iar acum se trezise implicată în planurile lui. 
Poate, când George va ieși din spital, sau, și mai probabil, după ce 
el va pleca la Vancouver, atunci va redeveni și ea mai stăpână pe 
sine. Până atunci, însă ... nici nu vroia. Refuză să se mai gândească 
la ceva și, abandonându-se plăcerii momentului, adormi din nou. 

Când se trezi, avea jacheta lui Jake sub obraz. Se ridică, 
dezorientată, și văzu silueta lui înaltă profilându-se pe țărm, cu faţa 
spre marea ce părea agitată, apoi întorcându-se imediat și venind 
spre ea. 

— Cred că am dormit mult. 

— Nu... Ţi-e foame? 

— Nu știu. Sunt încă pe jumătate adormită. 

— Când te vei trezi complet, vei vrea să mănânci; ce preferi: 
mâncare chinezească, sau canadiană? La ora aceasta, nu există decât 
aceste două posibilităţi. 

— Chinezească. Apoi, ar trebui să mă uit la ce-ai filmat azi; cred 
că ai filmat enorm. 

— O vei face, dar nu astăzi; ai nevoie de odihnă. Vom lua cina, 
apoi te duc la Lady Harriet. Apropo, de ce nu se numește Lady 
George? 

— George și Scott au cumpărat-o cu numele acesta. George 
spune că aduce ghinion să schimbi numele unui vas. 

— Mulţi o fac, totuși. Haide, urcă în mașină. Tremuri. 

Așa cum promisese, Jake o conduse devreme la barcă, astfel încât 
să se poată odihni. 

Bineînţeles că nu se putu odihni. Stătuse mult timp trează, 
spunându-și că e nebună să-l lase pe Jake s-o implice în proiectele 
lui, apoi recunoscând că, indiferent cât de nebună era, vroia să facă 
acest lucru. 

Când vor începe filmările, va fi cu o altă femeie, sau tot cu 
Monica? 

Și dacă accepta și ea să fie iubita lui Jake? O dorea; văzuse asta 
limpede în ochii lui, de mult timp, deși pretinsese că nu observă, 
sau că nu-i pasă. Deja se simţea disperată la gândul că Jake avea să 
plece. Pe de altă parte, dacă mai rămânea mult în preajma ei, era 
pierdută; puțin lipsea ca buzele ei să nu rostească acele cuvinte de 
dragoste pe care le ţinuse înăbușite atâta timp. 

George mai trebuia să rămână încă puţin în spital. Între timp, nu 
exista niciun motiv ca ea să nu facă acel tur al insulelor, cu Jake. 

Chiar a doua zi, făcură un picnic pe insula Anthony, printre stâlpi 
totemici străvechi și alţii, restaurați. Ce film grozav putea ieși! Jake 
filma într-un ritm nebunesc; ea însăși făcea fotografii, doar ca să-și 
aducă aminte de detaliile tehnice, nu în scop artistic. La producţia 
aceasta, doar Jake avea să filmeze. 

— ÎI facem, Jenny? întrebă el după-amiază târziu, venind chiar în 
spatele ei în timp ce ea privea marea. 

— Da, îl facem, răspunse ea convinsă, fără să ştie când ajunsese la 
concluzia aceasta. 

Fără să-l privească, se îndreptă, menţinând tot timpul o oarecare 
distanţă faţă de el, spre avionul care îi aștepta. 

— Încotro, acum? întrebă pilotul, un altul, nu Luke, de data 
aceasta. 

— Înapoi la Queen Charlotte. 

Decolarea n-a fost deloc lină, din cauza furtunii din Strâmtoarea 
Hecate. Jake îi luă mâna, desfăcându-i degetele încleștate. 

— Îmi revin când vom fi sus, îl asigură ea, lăsându-și în continuare 
mâna într-a lui. Vorbeşte-mi despre orice, 

— Despre ce preferi? Istoria insulelor? De două zile, numai 
despre asta vorbesc. Ţi-am povestit despre vacile de la primărie? Da, 
de fapt erai acolo, la vremea respectivă. Ceea ce aș vrea să-ţi spun cu 
adevărat este că ... Se întrerupse, roșind. Cred că nu mai am alt 
subiect decât copilăria mea, continuă el cu un aer trist. 

Într-adevăr, îi povesti despre vacantele lui de vară petrecute pe 
bărcile de pescuit și despre ucenicia la bunicul său, de la care 
deprinsese meșteșugul sculpturii. 

— Și tu ai fost un copil singuratic, nu-i așa, Jake? 

— Cred că da. Nu prea-mi găseam locul nicăieri. Familia mamei și 
familia tatălui nu se-nțelegeau deloc. Presupun că părinții mei s-au 
iubit enorm, dar au murit înainte să fiu destul de mare ca să-i cunosc 
foarte bine. N-am de ce să mă plâng; am fost un copil răsfăţat ... și 
un adolescent rebel. 

— Nici acum nu te-ai prea liniștit... 

Râseră, apoi tăcură amândoi, stânjeniţi. 

— Pot să te conving să iei cina cu mine? Te rog. Tot mâncare 
chinezească? 

— Ce-ar fi să gătesc eu? se oferi ea, deși cu o ușoară ezitare. A mai 

rămas somon. 

— Sună bine. Te las la barcă, apoi merg să cerșesc o sticlă de vin 
la Violet şi Nat. Tu oferi mâncarea, eu vinul. 

Fusese ideea ei, dar acum părea destul de periculoasă. 

— Te-ai răzgândit, Jenny? întrebă el cu un zâmbet trist, parcă 
citindu-i gândul. Invitatia la restaurantul chinezesc rămâne valabilă. 

Privirile li se întâlniră și Jenny era conștientă de pericol. Dar, 
indiferent de consecinţe, dorea să simtă încă o dată îmbrăţișarea lui. 

— Nu, Jake. Nu m-am răzgândit. 


Capitolul 10 


— Ce bine miroase! 

Jenny se-ntoarse brusc, încă ţinând în mână o farfurie cu cartofi 
aburind. 

— Jake! Nu te-am auzit venind. 

— Fredonai ceva. 

— Da, o melodie auzită la radio, de care nu mai scap. Îmi place 
puloverul tău. 

Din fericire, avea mâinile ocupate, altfel ar fi fost tentată să-și 
treacă degetele prin mohairul moale. 

— Am Să-i spun lui Violet — ea mi l-a făcut. Este maniacă în 
privinţa tricotatului. 

— Mi-a plăcut Violet. 

— Și ei de tine. A spus că .. ăăă ... lasă-mă pe mine să duc farfuria. 

— Nu, e fierbinte. 

— Eşti foarte frumoasă, Jennifer. 

- Eu... 

Nu știa ce avea; nu-și găsea cuvintele, parcă era la prima 

întâlnire. Când îl invitase, intenţionase nebunește să-l lase să facă 
dragoste cu ea, dar acum, mult mai rațională, era nesigură pe ea și 
stânjenită. 

Jake ridică mâna, vrând parcă s-o atingă, apoi renunță. 

— Atunci, pun eu masa. Mă descurc singur. 

Când se așezară la masă, unul în faţa celuilalt, tăcerea dintre ei 
deveni brusc plină de subînteles. 

Jake era îmbrăcat mai elegant, aproape în stilul din oraș. 
Dacă-nchidea puţin ochii, aproape că-și putea imagina că se aflau în 
nișa pe care o văzuse în apartamentul lui din False Creek. 

— Ai locuit vreodată cu cineva, Jake? Cu vreo femeie? întrebă ea, 
înainte de a-și da bine seama ce face. 

Jake ar fi vrut să nege, dar nu putea s-o mintă. 

— Da. Dar n-am... vru el să continue, văzând-o cum își lasă 
privirea în jos. 

— Mai vrei cartofi? Mai faci fotografii pe Insula Anthony? Poate 
stâlpii aceia totemici cu faţa spre mare? 

— Da, sigur. O chema Alison, adăugă el imediat, precipitat. Asta 
se-ntâmpla acum șase sau șapte ani. Am locuit împreună cam șase 
luni. 

— N-are nicio importanţă. 

— Nici nu-mi mai amintesc bine cum arăta. 

Privirile li s-au întâlnit pentru o fracțiune de secundă și Jake își 
dădu seama că tocmai adusese un argument împotriva lui; Jenny 
avea să-l creadă nestatornic și neserios. Alison ... Avusese necazuri 
și neînțelegeri de la bun început cu ea; un corp frumos și un cap 
gol. Renunță, însă, să încerce să explice și menţinu conversaţia 
asupra detaliilor de filmare. În cele din urmă, spre ușurarea lui, 

Jenny se relaxă. 

— Aduc hârtie ca să facem câteva însemnări, spuse ea la un 
moment dat. 

— Nu. Facem planuri data viitoare. Mâine plec, n-avem acum 
timp de așa ceva. Mai bine ascultăm muzică. 

Nu-i plăcea deloc ce găsise în colecţia lui George: country și jazz. 
Și el, care sperase s-o ia în braţe pe Jenny și să-i spună toate 
cuvintele de dragoste pe care ea nu era încă pregătită, poate, să le 
audă. 

— Nu e tocmai ce mi-ar fi plăcut, dar, în sfârșit, să încercăm. 
Continui eu să şterg vasele; tu du-te și cuibărește-te pe canapea. Vin 
și eu imediat. 

Când se aşeză lângă ea, discutară o vreme despre tot felul de 
nimicuri — frânturi de conversaţie care-i făceau să se simtă bine unul 
alături de celălalt. 

— Pleci mâine devreme. N-ar trebui să-ți petreci seara cu mătușa 
ta? N-ai văzut-o de mult și ... 

— Prefer să fiu aici. Jennifer ... Jenny...? 

Se uită lung la el, fără să spună nimic, conștientă de intensitatea 
privirii lui. 

— Ce este, Jake? 

Începu să spună ceva, apoi se opri, scutură din cap, începu din 
nou. 

— Jenny, sincer, nu mai știu cum să procedez cu tine. Fir-ar să fie, 
nu sunt obișnuit să nu-mi găsesc cuvintele. Erai mereu acolo, 
credeam că așa va fi mereu, iar acum mi-e teamă că, dacă spun ceva 
greșit, dispari iar și mă lași. Nu sunt sigur ce dorești și ... 

Jenny simţea nevoia să-i atingă faţa, să-i liniștească acea privire 

plină de îngrijorare, să-i dea orice dorește. 

— Ce dorești de la mine, Jake? șopti ea speriată. 

— Ştii bine ce doresc. Îi mângâie braţele, gâtul, faţa. Dumnezeule, 
cred că de-acum, toată lumea știe ce doresc de la tine. 

Buzele lui le atinseră ușor pe-ale ei, apoi cu o dorinţă din ce în 
ce mai mare, pe măsură ce încerca să fie potolită. 

— Jennifer ... Jenny ... 

— Poţi să-mi spui Jennifer. 

— Ai spus că nu-ţi place. 

— Mi-a lipsit faptul că nu mi-ai mai spus așa. 

Nimic altceva nu mai exista pentru ei, decât realitatea trupurilor 
lor nebune de dorul unuia faţă de celălalt. 

— Te rog, Jake ... 

— Jennifer, iubito ... de atâta timp am nevoie de tine. Lasă-mă să 
te iubesc. 

Și-ar fi dorit un copil cu ea, să prelungească la nesfârșit acele 
clipe dincolo de timp și spaţiu. 

Şi ea îl iubea. Probabil îl iubise dintotdeauna, dar acum era ca o 
durere de nesuportat. Deschise gura să-i spună, dar săruturile lui 
nu-i dădură răgazul. Știa că nu-și va mai reveni niciodată după acea 
noapte, că-i va fi imposibil să-l uite. Nu mai avusese nicio relaţie de 
la Lance și era bucuroasă că era complet nepregătită; exista astfel 
şansa ca noaptea aceea de extaz să prindă viaţă în pântecul ei. 

Nu îndrăznea să-i spună că-l iubește, ci-i repeta numele, ca 
într-o incantaţie magică, părând a nu se mai sătura de trupul lui. 
Apoi închise ochii și deveniră o singură ființă, într-o explozie de 
fericire. 

O dată, în timpul nopții, Jenny se trezi pentru câteva clipe, apoi 

adormi din nou, parcă mai liniștită, simțind braţul lui încordându-se 
în jurul ei. 

Apoi, în zori, se trezi Jake. Ar fi trebuit s-o trezească și pe ea, dar 
nu știa ce să-i spună în caz ar fi început să regrete noaptea trecută. 
Oare fusese totul prea devreme? Dumnezeule, n-ar fi putut suporta 
ca ochii ei să-l privească rece, amenințând să-l excludă pentru 
totdeauna din viața ei. Îi va da timp să se obișnuiască, apoi, când se 
va întoarce după câteva zile, îi va spune toate cuvintele care 
tremuraseră pe buzele lui, nerostite în tot acest timp. Deși, după 
noaptea trecută, nu putea să nu fie sigură de ceea ce simţea pentru 
ea, de cât de mare nevoie avea de ea. 

O sărută ușor și plecă. 

Când Jenny se trezi, era singură, dar trupul încă îi mai ardea de 
amintirea atingerii lui. 

Era foarte posibil ca, din legătura lor, să rezulte un copil. Dacă 
da, acesta va fi numai al ei; Jake nici nu va ști, numai că, pentru asta, 
va trebui să părăsească definitiv coasta de vest. Oare cât va dura 
relaţia lor? Simti o durere ascuţită la gândul inevitabilului sfârșit. Va 
avea tăria de a fugi înainte să se plictisească de ea? 

Jake. Plecase, sau poate chiar o părăsise. 

Găsi biletul în bucătărie, dar îi era groază să-l citească. Dacă ar fi 
vrut să-i spună că o iubește, ar fi putut s-o facă noaptea trecută ... 


“Jennifer, 
N-am suportat să te trezesc ca să-mi iau rămas-bun. Mă întorc 
duminică. 
Jake.” 

Doar atât — sec. Și o lăsase singură. Da, se așteptase la așa ceva, 
dar ... 

Mototoli biletul în mână. Era mult de lucru pe vas; putea uşor 
să-şi distragă gândul de la el. 

Cel putin, bine că nu-i spusese că-l iubește. Desigur, își dăduse 
seama cât îl dorea, dar exista încă o şansă să nu-și fi dat seama că era 
dragoste. Sau, până la urmă, îi spusese? Cum ar fi putut să nu 
rostească acele cuvinte în momentele în care se înălțase până la cer?! 

Simti un uşor balans al bărcii și ştiu că venise cineva. 

— Jenny? 

George venea aproape alergând. Era puţin palidă, dar zâmbea și 
părea la fel de plină de energie ca întotdeauna. O singură privire i-a 
fost de-ajuns pentru a-nţelege totul, de la biletul mototolit din mâna 
lui Jenny, la așternutul în dezordine văzut prin ușa deschisă a 
cabinei. 

— Unde e Jake? 

Jenny scutură din cap, aruncând biletul la coș. 

— A plecat. A luat avionul spre sud. Ți-au dat voie să ieși din 
spital? 

— După cum vezi. Sunt ca nouă, dar am căpătat un respect 
deosebit pentru scoici. Jenny te simţi bine? 

— N-am reușit să fac cumpărături. Ar trebui să mergem mai târziu. 

— Jenny? Ce ...? 

— Putem pleca de aici, George? Nu vreau să discut despre așa 
ceva. Se va-ntoarce, dar nu pot să mă mai întâlnesc cu el; pur și 
simplu, nu pot. Știu că ești încă slăbită, dar am putea să facem 
aprovizionarea și să plecăm naibii de-aici? 

— Să beau mai întâi o cafea. La spital avea un gust oribil și nici 

n-aveau zaharină. Ești sigură că vrei să pleci? Unde? 

— Nu știu. Oriunde. Departe de aici. 

Nu plecară chiar imediat. La un moment dat, Jenny bănui că 
George vroia să tragă de timp: mai întâi se aprovizionară cu 
mâncare, apoi cu combustibil, deși vasul avea rezervorul aproape 
plin, apoi George a vrut să mai aștepte o zi până sosea feribotul care 
aducea lapte la magazine și, chiar înainte de plecare, mai făcu un 
drum de ultim minut în oraș, pentru că uitase să cumpere ceva. 

— Ar fi trebuit să ne luăm rămas-bun de la Violet, spuse George 
în timp ce treceau prin dreptul orașului. A venit de câteva ori la 
mine la spital. Ai văzut puloverul cu care am venit? Ea mi l-a dat. 
Presupun că n-ar fi avut timp să-l tricoteze în câteva zile, așa că o fi 
fost probabil pentru altcineva, iniţial. E foarte frumos. 

Da, sigur că ar fi vrut să treacă pe la ei, să-și ia rămas-bun, dar 
simţea că nu poate. Violet ar fi văzut fără îndoială pe chipul ei, mai 
mult decât vroia să arate, şi-apoi, i-ar fi telefonat lui Jake. 

Dacă s-ar fi întors acum... Nu, avea nevoie să treacă un timp 
până să fie în stare să-l vadă din nou. 

Vântul bătea din sud, neprielnic pentru o călătorie spre Insula 
Vancouver, așa că navigară încet de-a lungul coastei de est a Insulei 
Moresby, adică în multe din locurile unde mersese cu Jake, cu 
avionul. Da, era mult mai bine să plece departe de acele insule în 
care totul îi amintea de el. 

— Nu mâine, protestă George la îndemnul ei grăbit. Sunt obosită 
și nu mă simt pregătită să traversez Strâmtoarea Hecate. 

— George, doar nu ţi-e frică! Nu mi-aş fi închipuit ca tu să te temi 
de ceva. 

— Sunt doar puţin obosită. Să ne-ntoarcem la Insula Hotspring 

mâine. 

Jenny ridică din umeri; în definitiv, era o naivitate să-și închipuie 
că, plecând din locurile acelea, va rezolva ceva. Jake o acuzase că 
fugea întotdeauna și se ascundea. Chiar asta făcea și acum. ÎI iubea, 
dar după o noapte de dragoste cu el, fugea, speriată. 

Indiferent la ce distanţă s-ar fi aflat de Jake, el va fi mereu în 
inima ei. Spera să rămână însărcinată, dar nici asta n-ar fi de-ajuns. 
Ştia că viaţa ei va fi pustie de-acum înainte. 

Și totuși, știa că va trebui să se-ntoarcă în Vancouver, înapoi la 
Jake, deși gândul acesta o speria. Va trebui să înveţe să se 
stăpânească, iar apoi va face astfel încât să-i fie indispensabilă. De 
fapt, el n-ar alege pe nimeni altcineva pentru a lucra împreună zi de 
zi, ori asta constituia un avantaj pe care îl avea faţă de toate celelalte 
femei. Da, trebuia să încerce să lupte pentru el. 

Încă era pe punte, cu părul fluturând în vântul rece, când un 
hidroavion trecu pe deasupra lor, la mică înălțime. Nu era un lucru 
obișnuit ca avioanele să coboare chiar deasupra vaselor, dar cine 
ştie... poate din curiozitate... Apoi avionul se ridică din nou și 
trecu de ele, dar imediat se întoarse, trecu razant cu apa, apoi se 
opri, deși iniţial păruse că se îndrepta spre insulă. 

În același timp, George opri un motor. 

— George, ce-ai făcut? 

Jenny privea lung, iar inima îi bătea cu putere. 

— l-am lăsat un mesaj, recunoscu George, fără s-o privească în 
ochi. 

— Dumnezeule! Jenny încerca în zadar să-și acopere cu palmele 
roșeaţa obrajilor. Nu, încă nu era pregătită. Am să mă fac de râs! 

Avionul veni încet, până când se opri paralel cu vasul lor, apoi 

ușa se deschise și Jake cobori pe ponton. 

— Ce trebuie să fac acum? strigă George spre Jake. 

— Opreşte motorul, doar atât. Venim noi spre voi. 

Nu, nu era încă pregătită. Era mult prea curând. Ar fi vrut să 
alerge în braţele lui, să înoate până la el, dar era prea speriată ca să 
se poată mișca. Intenţiona să se-ntoarcă la el, dar atunci când 
considera ea că e momentul. El, însă, o vroia acum. Și Lance o 
dorise. 

Nu, nu va dura. 

Jake o privea lung, așteptând un semn. Acum, nici el nu știa de 
ce venise, când totul era prea recent, iar ea era atât de speriată. 

— Jake, nu fac filmul acela! Nici acela, nici altul! 

Dumnezeule, ce făcea? Ce spunea? Ce se făcea dacă, pur și 
simplu, Jake urca înapoi în avion și nu se mai întorcea niciodată? 
Jake, nu pleca, șopti ea, dar el, bineînţeles, n-avea cum să audă. 

Strigă și el ceva spre ea, cu voce răgușită, dar nici ea nu auzi exact 
ce anume, ci doar îl văzu cum se prinde de frânghia pe care George 
probabil i-o aruncase și înaintează pe punte, spre ea. 

Ar fi vrut să zboare în braţele lui, dar rămase pe loc, cu pumnii 
strânși, cu unghiile înfipte adânc în palmă. 

— Trebuia să fii în Keremeos, spuse ea cu voce stinsă, privindu-i 
faţa trasă. 

— Da? 

Pentru o clipă — o clipă minunată, ce deopotrivă îi tăie respiraţia 
de bucurie și o sperie — crezu că vrea s-o sărute, apoi îl văzu cum își 
înfundă mâinile în buzunare și-ncepe să pășească nervos dându-i 
târcoale, ca și cum i-ar fi fost teamă să se apropie de ea. 

— Jake, mă tem că ... nu pot... 

Tăcu, pentru că simţea că nu poate spune altceva decât că-l 
iubeşte. 

Jake stătea în fața ei, cu picioarele ușor depărtate, ceea ce-i dădea 
o alură oarecum agresivă, dar fața îi era palidă, cu o expresie de 
nesiguranță, iar vocea răgușită. 

— Nu contează. 

Ce anume nu conta? Filmul? Ea? 

— Nu trebuie să faci filmul. Nu dau doi bani pe film! 

Rostise rar cuvintele, accentuându-le, dar pe un ton din ce în ce 
mai ridicat. 

— Atunci ... de ce ești aici? Ce vrei de la mine ... Jake, te simţi 
bine? Doar n-ai gripă ... 

— Pe naiba ... Se întoarse spre avionul lângă a cărui cabină stătea 
George, apoi o privi din nou pe Jenny, atent. Jennifer, fă ce vrei, dar 
... se întrerupse, apoi continuă, cu voce gâtuită, în timp ce ochii îi 
străluceau de lacrimi. Dar nu mă părăsi. Orice altceva ... Suport 
orice altceva, dar nu fugi de mine. Dacă nu mai vrei să lucrezi cu 
mine, spuse el pe un ton devenit brusc rece, ei bine, accept și asta, 
numai nu mă părăsi! Prima dată când ai făcut-o, întregul meu 
univers s-a prăbușit. 

Chipul lui îi arăta, aşa cum nu mai fusese până atunci, durerea și 
câtă nevoie avea de ea, dincolo de orice cuvinte. Dar Jenny trebuia 
să înțeleagă. 

— Jake, de ce-ai spus că te căsătorești cu Monica? 

— La naiba cu Monica! M-ai întrebat şi am crezut, prostește, că-ţi 
va păsa. Speram să am o reacţie din partea ta! Jenny, dacă vreau să 
mă căsătoresc cu cineva pe lumea asta, atunci... 

— Reactie ... 

Da, o obținuse: îi răvășise viaţa și o determinase să plece. 

— Jenny, insistă el pe un ton rugător, atingând-o cu un gest ușor 
ezitant. Nu ţi-a păsat deloc? 

Intenţionase să nege, dar durerea întipărită pe figura lui o făcu 
să mărturisească tot. 

— Nu puteam să mai suport să te văd cu ea. Mi-am tot spus că 
iubitele tale nu mă interesează, că nu vreau să fiu și eu doar una 
dintre ele, dar ... Începu să-i spună că nu putea suporta gândul că 
o va părăsi, dar nu-și mai putea reţine lacrimile. 

— Jennifer, eşti singura femeie care mi-a intrat în suflet. Te-am 
dorit chiar de când ai venit. Nu știam cât de mult decât în clipa în 
care m-ai părăsit, dar am știut că, din clipa aceea, nicio femeie nu mi- 
a mai plăcut. Am tot schimbat parteneră după parteneră, pentru că 
tu nu mă vroiai, dar ... la naiba, de multe ori, nu eram în stare de 
nimic! Monica! Nu făceam dragoste cu ea! Cum aș fi putut, având tot 
timpul în minte chipul tău?! Te rog, încetează să mă mai priveşti așa, 
Și spune ceva. 

Nici măcar nu era sigură că poate vorbi; își simțea gâtul uscat 
și-i tremurau genunchii. 

— Ce vrei să-ţi spun? 

— Zbor de două zile căutându-te, căutând vasul ăsta afurisit. 

O iubea; nu rostise cuvintele, dar le citise în ochii lui. 

— Ce te-a adus înapoi? 

— Am fost sus pe munte, cu Chris, apoi ... mi s-a făcut teamă. Ah, 
îmi petrec viaţa cu spaima că dispari și te pierd. În noaptea aceea, 
aici, am crezut că încă nu ești pregătită să-ți spun că te iubesc; am 
fost îngrozit că în zori, când te vei trezi, îţi va părea rău pentru tot. 
Ce să fac, nu sunt obișnuit să fiu îndrăgostit, mi-e îngrozitor de 

teamă să nu-mi spui să dispar naibii și să te las în pace. Numai că, 
uneori, poate e o nebunie din partea mea, dar am impresia că și tu 
mă iubeşti... dacă mi-ai spune ... sau, măcar spune-mi că te bucuri 
că mă vezi. Ah, Jenny, pentru numele lui Dumnezeu, spune ceva, nu 
mai suport aerul ăsta misterios. Când am făcut dragoste, am tot 
sperat că poate va fi un copil. Ah, nici nu știu ce doream mai 
mult — copilul tău, sau să ştiu că, datorită acestui copil, există o 
şansă să rămâi alături de mine. Ah, spune-mi ce gândești. 

— Mă bucur să te văd ... şi eu mi-am dorit să rămân însărcinată. 

Reuși să-și pună brațele în mișcare și-l cuprinse după gât, 
îngropându-și faţa în puloverul lui. 

— Te rog, priveşte-mă. Îi simți tremurul la atingerea lui și-l privi 
drept în ochii plini de teamă și de dorință. 

— Mi-e teamă, şopti ea, apoi buzele i se deschiseră sub sărutul lui. 

— Și mie mi-e ... de cinci ani, de când ai intrat în biroul meu. Am 
tot încercat să mă amăgesc cu gândul că e vorba doar de atracţie 
fizică... am schimbat parteneră după parteneră, ca să mă conving că 
nu este posibil, totuși, să fiu iremediabil îndrăgostit de singura 
femeie care nu-mi acceptă nici măcar invitaţia la cină. 

— Mi-aș fi dorit să spun da când m-ai invitat, dar n-am putut, din 
lașitate. 

— Cum puteam să-mi închipui! Ah, am pierdut atâta timp, iubito! 
Când ai plecat, știam că trebuie să fac cumva să te aduc înapoi, dar 
n-am recunoscut că te iubesc decât când te-am dus la spital. Gândul 
Că te-aș putea pierde aproape m-a ucis. 

— Jake, în legătură cu filmul ... 

— Iubito, fă ceea ce crezi că trebuie. Sigur că vreau să lucrezi cu 
mine, ştii asta. Dar te rog, Jennifer, te rog nu mă părăsi. Restul nu 

mai contează. Când pleci de lângă mine, nu mai e lumină, nu mai e 
bucurie. Am nevoie de tine. Te iubesc atât de mult! 

— Şi eu. Întotdeauna te-am iubit. 

— Jake? se auzi vocea lui Luke. 

— Ce vrea? întrebă Jenny, dar sărutul lui lung îi acoperi buzele, 
rupând-o de orice altă realitate. Curând, deveni conștientă de un 
zgomot de motor și-și dădu seama că avionul decola. 

— Pleacă? 

— Da. Şi George. 

— George?! Cum ...?! 

— Ne lasă singuri; ne întâlnim în câteva zile în Insula Vancouver. 

Acum, incursiunile lui George pe insulă înainte de plecarea lor 
căpătau un alt înţeles în mintea ei. 

— Când aţi pus totul la cale? 

Jake o strânse într-o îmbrăţișare ce le tăie amândurora respiraţia. 

— Contează? 

— Nu, dar spune-mi, șopti ea mângâindu-i gâtul și deschizându-i 
nasturii cămășii. 

— M-a sunat ... şi ... n-o să afli niciodată sfârșitul poveștii dacă 
mai continui așa. 

— Ce este? Nu reziști? glumi ea, strecurându-și degetele sub 
cămașa deschisă. 

— Ba da... 

Pe măsură ce vorbea, degetele lui trasau conturul sânilor, cu 
atingeri delicate ce-o înfiorau de plăcere. 

— Ce este? Nu reziști? veni rândul lui să-ntrebe, în timp ce buzele 
lui urmau traseul degetelor. Dumnezeule, Jenny, sunt ca un 
adolescent, nu pot să mai aştept. George ... George m-a sunat 

să-mi spună că plecaţi din Queen Charlotte, dar că încearcă să te 
rețină cât mai mult. Mi-a dat o listă de puncte în care aţi putea 
ancora... Ştii că aeroportul din Sandspit a fost închis două zile din 
Cauza ceţii? 

— Jake, crezi că din prima noastră noapte de dragoste ar putea 
rezulta un copil? 

— Nu ... n-ai avut niciun fel de protecţie ...? 

— Nu, n-a existat nimeni cu care ... Nu a existat niciun motiv 
pentru care să mă protejez. 

— Ah, Jenny, credeam ... eram nebun de gelozie când te-ntâlneai 
cu Wayne și cu alţii, închipuindu-mi ... 

— Te iubesc, Jake. 

Îi cuprinse faţa cu mâinile, iar ea îl trase mai aproape, ca și când 
atingerea lui i-ar fi fost vitală. 

— Suntem singuri în mijlocul oceanului. 

— Sper ... după ce m-ai dezbrăcat pe jumătate ... 

— Acordă-mi circumstanţe atenuante; am așteptat prea mult clipa 
asta. L-am rugat pe Luke să mă aducă aici; l-am avertizat că s-ar putea 
să mă fac de râs și că prefer să se-ntâmple asta faţă de el, decât faţă 
de un străin. Mi-a dat un bilet de la George. 

— Ce scria? 

— Să nu vin decât dacă te iubesc cu adevărat. Te căsătorești cu 
mine, nu-i așa, Jennifer? Dacă spui nu, va trebui să mă ţin după tine 
şi să te urmăresc peste tot până te răzgândești. Știu că am spus că 
accept orice condiţii, numai să nu mă părăsești, dar trebuie să fie 
căsătorie. Dacă nu ești pregătită, continuă el văzându-i ochii măriţi 
de uimire și buzele întredeschise, cred că, dacă îmi dai puţin timp, 
am șanse să te fac să-ţi schimbi părerea. 

— Cum? 

— Te măriţi cu mine? Dacă spui "nu", nu mă mai ating de tine, 
nici măcar nu te mai sărut până când ... ah, Jenny, nici să glumesc 
nu pot cu așa ceva. Te măriți cu mine, da? Trebuie! 

— Sigur că da, deși n-ar trebui. Ştii bine, mă presezi iar, numai că, 
de data asta, o ai și pe George de partea ta. 

Jenny simţea nevoia să râdă și să plângă în același timp. Fusese 
al ei, adânc în inimă, de atâta timp. Acum, îl putea iubi fără să se mai 
ascundă. Să trăiască alături de el, să lucreze cu el, să-l iubească... 
nu-și putea dori mai mult. Fie și o singură zi împreună cu el merita 
mai mult decât orice altceva. 

— Mărită-te cu mine. În privirea lui era o lumină care o înfioră de 
plăcere. Mărită-te cu mine, apoi mai vedem ... N-am simţit niciodată 
așa ceva pentru nimeni. 

— Vrei să ne căsătorim chiar acum? Oare nu te-ar tenta nimic 
altceva înainte? În definitiv, mai sunt doar câteva zile până să 
obţinem certificatul de căsătorie. 

— Să începem cu luna de miere ... și să mai încercăm în ceea ce 
privește copilul ... Jenny râse, lipindu-și trupul de al lui într-o 
promisiune ce nu lăsa loc la interpretări. 

— Şi dacă tot nu reușim? 

— Va trebui să reluăm. 

Micul iaht plutea încet pe apele canalului. Un corb se roti pe cer, 
apoi plană câteva clipe deasupra lor, privind în jos, la cei doi 
îndrăgostiţi. 


Sfârşit 


